(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΣΤ΄

Πέμπτη 14 Ιανουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 134ο Δημοτικό Σχολείο Αθήνας, το 5ο Δημοτικό Σχολείο Αγίων Αναργύρων, το 5ο Δημοτικό Σχολείο Γλυφάδας, το 4ο Δημοτικό Σχολείο Χαλκίδας και το Γ΄ Γυμνάσιο Ιλίου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Απαντήσεις Υπουργών σε ερωτήσεις Βουλευτών, σελ.
3. Συζήτηση επικαίρων ερωτήσεων:
 α) Προς τον Υπουργό Παιδείας και Θρησκευμάτων, σχετικά με τον μόνιμο διορισμό των επιτυχόντων φιλολόγων στον διαγωνισμό του ΑΣΕΠ 2008-2009, που βρίσκεται σε εκκρεμότητα, σελ.
 β) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. σχετικά με τις νομοθετικές πρωτοβουλίες του Υπουργείου, ώστε τα ασφαλιστικά ταμεία να αναζητούν τις αχρεωστήτως καταβληθείσες παροχές με δίκαιο τρόπο, σελ.
 ii. σχετικά με την απλούστευση των διαδικασιών πρόσληψης και έκδοσης εργοσήμου που αφορούν στην απασχόληση των εργατών γης, σελ.
 iii. σχετικά με την αξιοποίηση των ευρωπαϊκών προγραμμάτων αντιμετώπισης της ανεργίας των νέων, σελ.
 γ) Προς τον Υπουργό Εσωτερικών και Διοικητικής Ανασυγκρότησης, σχετικά με τον τρόπο διενέργειας βουλευτικών εκλογών με λίστα ή με σταυρό προτίμησης σε περίπτωση που αυτές πραγματοποιηθούν εντός δεκαοκταμήνου από τις τελευταίες διεξαχθείσες εκλογές, σελ.
 δ) Προς τον Υπουργό Αγροτικής Ανάπτυξης και Τροφίμων:
 i. σχετικά με την εξέλιξη των έργων επέκτασης του Ανάβαλου στην Αργολίδα και το χρονοδιάγραμμα ολοκλήρωσης του έργου, σελ.
 ii. σχετικά με την υποστήριξη και την αξιοποίηση του Κέντρου Γενετικής Βελτίωσης Ζώων στον Νομό Καρδίτσας, σελ.
 ε) Προς τον Υπουργό Οικονομικών, σχετικά με την ανάγκη εναρμόνισης όλων των τραπεζικών ιδρυμάτων αλλά και των ιδιωτικών εταιρειών πώλησης των POS με την ευρωπαϊκή νομοθεσία, αναφορικά με τις τιμές πώλησης αλλά και επιβάρυνσης των συναλλασσόμενων κατά την επιβολή της προμήθειας, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Κύρωση των διορθωτικών τροποποιήσεων της Σύμβασης Έκδοσης μεταξύ της Κυβέρνησης της Ελληνικής Δημοκρατίας και της Κυβέρνησης του Καναδά δι' ανταλλαγής ρηματικών διακοινώσεων», σελ.

2. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κύρωση Αναθεωρημένου Ευρωπαϊκού Κοινωνικού Χάρτη», σελ.
3. Κατάθεση σχεδίων νόμων:
 α) Οι Υπουργοί Ναυτιλίας και Νησιωτικής Πολιτικής, Οικονομίας, Ανάπτυξης και Τουρισμού, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και οι Αναπληρωτές Υπουργοί Οικονομίας, Ανάπτυξης και Τουρισμού, και Εσωτερικών και Διοικητικής Ανασυγκρότησης κατέθεσαν στις 14.1.2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για τις Θαλάσσιες Μεταφορές», σελ.
 β) Οι Υπουργοί Υποδομών, Μεταφορών και Δικτύων, Εξωτερικών και Οικονομικών κατέθεσαν στις 14.1.2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές», σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΛΑΖΑΡΙΔΗΣ Γ. , σελ.
ΛΑΜΠΡΟΥΛΗΣ Γ. , σελ.
ΜΑΝΙΑΤΗΣ Ι. , σελ.
ΠΑΠΠΑΣ Χ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΝΤΩΝΟΠΟΥΛΟΥ Ο. , σελ.
ΓΚΙΟΚΑΣ Ι. , σελ.
ΓΡΗΓΟΡΑΚΟΣ Λ. , σελ.
ΚΑΚΛΑΜΑΝΗΣ Ν. , σελ.
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.
ΚΟΚΚΑΛΗΣ Β. , σελ.
ΚΟΥΡΟΥΜΠΛΗΣ Π. , σελ.
ΛΑΖΑΡΙΔΗΣ Γ. , σελ.
ΜΑΝΙΑΤΗΣ Ι. , σελ.
ΜΠΟΛΑΡΗΣ Μ. , σελ.
ΠΑΠΠΑΣ Χ. , σελ.
ΠΕΤΡΟΠΟΥΛΟΣ Α. , σελ.
ΣΙΜΟΡΕΛΗΣ Χ. , σελ.
ΦΙΛΗΣ Ν. , σελ.
ΦΩΤΗΛΑΣ Ι. , σελ.

Γ. Επί του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης:

ΚΑΤΣΩΤΗΣ Χ. , σελ.

ΚΟΥΚΟΥΤΣΗΣ Δ. , σελ.

ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΣΤ΄

Πέμπτη 14 Ιανουαρίου 2016

Αθήνα, σήμερα στις 14 Ιανουαρίου 2016, ημέρα Πέμπτη και ώρα 9.33΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-1-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΕ΄ συνεδριάσεώς του, της Τρίτης 12 Ιανουαρίου 2016, σε ό,τι αφορά στην ψήφιση στο σύνολό του σχεδίου νόμου: «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού»)

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 15 Ιανουαρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 378/12-1-2016 επίκαιρη ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, σχετικά με τη λειτουργία του υπολογιστικού τομογράφου (PET-CT) στο πανεπιστημιακό Γενικό Νοσοκομείο Ιωαννίνων.

2. Η με αριθμό 386/12-1-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος-Άδώνιδος Γεωργιάδη προς τον Υπουργό Υγείας, σχετικά με την εφαρμογή των μέτρων αυτόματης επιστροφής (claw back) και ποσού επιστροφής (rebate) στις δαπάνες ιδιωτικών παρόχων του ΕΟΠΥΥ για το έτος 2014.

3. Η με αριθμό 372/11-1-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού.

4. Η με αριθμό 382/12-1-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδος κ. Γεωργίου Λαμπρούλη προς τον Υπουργό Υγείας, σχετικά με τα προβλήματα του αντιφυματικού εμβολιασμού στη χώρα μας.

5. Η με αριθμό 369/12-1-2016 επίκαιρη ερώτηση του Βουλευτή Λαρίσης του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με την «καταδίκη της Ελληνικής Δημοκρατίας από το Δικαστήριο της Ευρωπαϊκής Ένωσης (ΔΕΕ) για υπερβάσεις του μέγιστου εβδομαδιαίου χρόνου εργασίας των γιατρών».

6. Η με αριθμό 370/11-1-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με τη θέση του Υπουργείου για το «ρατσιστικό περιστατικό δύο Ισραηλινών επιβατών σε βάρος Αραβοϊσραηλινών σε αεροπλάνο της Aegean».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 379/12-1-2016 επίκαιρη ερώτηση της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ειρήνης (Νίνας) Κασιμάτη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την παραχώρηση χρήσης τμήματος του καταστήματος κράτησης γυναικών στον Δήμο Κορυδαλλού.

2. Η με αριθμό 389/12-1-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, σχετικά με την αποτίμηση νέων δημοσιονομικών μέτρων για την περίοδο 2015-2016.

3. Η με αριθμό 373/11-1-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομίας, Ανάπτυξης και Τουρισμού, σχετικά με την προστασία των καταναλωτών από τις υπερβολικές χρεώσεις στις ηλεκτρονικές διατραπεζικές συναλλαγές και στη χρήση πιστωτικών και χρεωστικών καρτών.

4. Η με αριθμό 383/12-1-2016 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τους Υπουργούς Αγροτικής Ανάπτυξης και Τροφίμων και Οικονομίας, Ανάπτυξης και Τουρισμού, σχετικά με τις καθυστερήσεις στην εξόφληση παράδοσης της παραγωγής προς τους τευτλοπαραγωγούς της χώρας.

5. Η με αριθμό 377/12-1-2016 επίκαιρη ερώτηση του Ανεξαρτήτου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών και Διοικητικής Ανασυγκρότησης, σχετικά με την επίθεση σε συνταξιούχους διαδηλωτές και χημικά και ξυλοδαρμούς στο κέντρο της Αθήνας.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατόπιν συνεννόησης με τους Υπουργούς οφείλω να πω εξαρχής ότι θα προτάξουμε τις επίκαιρες ερωτήσεις του Υπουργείου Παιδείας. Είναι εδώ και ο Υπουργός, ο κ. Φίλης, ο οποίος έχει συνεννοηθεί με τους υπόλοιπους Υπουργούς και ζήτησε να προταχθούν οι δύο επίκαιρες ερωτήσεις αρμοδιότητάς του, επειδή έχει άμεσα ανειλημμένες υποχρεώσεις.

Θα συζητηθεί η όγδοη με αριθμό 333/4-1-2016 επίκαιρη ερώτηση δευτέρου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Παιδείας, Έρευνας και Θρησκευμάτων, σχετικά με τον μόνιμο διορισμό των επιτυχόντων φιλολόγων στον διαγωνισμό του ΑΣΕΠ 2008-2009, που βρίσκεται σε εκκρεμότητα. Θα απαντήσει στην επίκαιρη ερώτηση ο Υπουργός κ. Νικόλαος Φίλης.

Κύριε Λαζαρίδη, έχετε τον λόγο για δύο λεπτά.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, πάνω από εννέα μήνες έχουν περάσει από την απόφαση 527/2015 του Συμβουλίου της Επικρατείας, η οποία δικαιώνει πλήρως και ομοφώνως, με είκοσι εννέα ψήφους έναντι μηδενός, το αίτημα εκατοντάδων εκπαιδευτικών, που πέτυχαν στον διαγωνισμό του ΑΣΕΠ 2008-2009.

Η τελεσίδικη απόφαση της ολομέλειας του Σ.τ.Ε. κρίνει ως παράνομες και αντισυνταγματικές τις τρεις χιλιάδες, περίπου, διορισμών εκπαιδευτικών, εκτός ΑΣΕΠ, περιόδου 2009-2015, τη στιγμή που εξήντα τέσσερις επιτυχόντες φιλόλογοι ΠΕ02 ΑΣΕΠ εικοσιτετραμήνου παραμένουν, για έκτη συνεχή χρονιά, σε έναν κλειδωμένο πίνακα μονίμων διορισμών.

Η παράλειψη διορισμού τους παραβιάζει τις αρχές της ισότητας, της δικαιολογημένης εμπιστοσύνης του πολίτη απέναντι στο κράτος και της χρηστής διοίκησης, ενώ η ομηρία τους συνεχίζεται και για τη σχολική περίοδο 2015-2016, καθώς δεν εκδόθηκε από την αρμόδια επιτροπή της ΠΥΣ 33/2006 απόφαση για την έγκριση της κίνησης διαδικασίας μονίμων διορισμών.

Βάσει, όμως, των διατάξεων του άρθρου 5 παράγραφος 2 του ν.3687/2008, που αφορά τους εικοσιτετραμηνίτες, σε συνδυασμό με το άρθρο 9 παράγραφοι 3 και 9 του ν.3848/2010 και την παράταση της μεταβατικής περιόδου του α’ εδαφίου της παραγράφου 1 του άρθρου 9 του ν.3848/2010 (ΦΕΚ 1435τ.Β/04-06-2014) για τους μόνιμους διορισμούς εκπαιδευτικών, θα μπορούσε να δοθεί λύση στην κάλυψη σημαντικών κενών τα οποία υπάρχουν σήμερα στη δευτεροβάθμια εκπαίδευση.

Λαμβάνοντας υπ’ όψιν τα ανωτέρω, ερωτάσθε, κύριε Υπουργέ:

Σε ποιες ενέργειες προτίθεται να προβεί η ηγεσία του Υπουργείου, ώστε να προχωρήσει ο μόνιμος διορισμός των εξήντα τεσσάρων φιλολόγων που παραμένουν σε κατάσταση ομηρίας, παρά τις επιτυχίες τους στους διαγωνισμούς του ΑΣΕΠ και ενώ θα έπρεπε να ήταν διορισμένοι από το 2009;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λαζαρίδη.

Τον λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, αντιλαμβάνομαι πλήρως την αγωνία -μπορώ να πω ότι συμμερίζομαι και την αγανάκτηση- των επιτυχόντων φιλολόγων της προκήρυξης του ΑΣΕΠ του 2008.

Πρόκειται για εκπαιδευτικούς, οι οποίοι έχουν κριθεί μέσω μίας αδιάβλητης διαδικασίας αξιολόγησης, διαθέτουν τα απαιτούμενα προσόντα και τις παιδαγωγικές ικανότητες για να γίνουν δημόσιοι εκπαιδευτικοί λειτουργοί. Η παράλειψη, όμως, του διορισμού τους, όσο και αν προκαλεί με μια πρώτη ματιά το κοινό αίσθημα, δεν παραβιάζει τις αρχές της ισότητας και της χρηστής διοίκησης και θα σας εξηγήσω γιατί.

Η απόφαση 527/2015 της ολομέλειας του Συμβουλίου της Επικρατείας, στην οποία αναφερθήκατε, εξεδόθη ύστερα από τέσσερα προδικαστικά ερωτήματα που υπέβαλε το Διοικητικό Εφετείο Αθηνών και τα οποία αφορούν εκκρεμή αίτηση ακύρωσης εκπαιδευτικών, που περιλαμβάνονται στους πίνακες διοριστέων του διαγωνισμού του ΑΣΕΠ του 2008. Τα συγκεκριμένα ερωτήματα απαριθμούνται στη δέκατη πέμπτη σκέψη της απόφασης, την οποία και καταθέτω στα Πρακτικά.

(Στο σημείο αυτό ο Υπουργός Παιδείας, Έρευνας και Θρησκευμάτων κ. Νικόλαος Φίλης καταθέτει για τα Πρακτικά την προαναφερθείσα απόφαση, η οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως προκύπτει από τα διαλαμβανόμενα στη δέκατη έκτη και δέκατη έβδομη σκέψη, καθώς και το διατακτικό της απόφασης, η ολομέλεια του Συμβουλίου της Επικρατείας απαντά μόνο στο τρίτο ερώτημα. Αποφαίνεται, λοιπόν, σαφώς για την αντισυνταγματικότητα των διατάξεων του άρθρου 9 παράγραφοι 1, 8 και 9 του ν.3848/2010, με τις οποίες προβλέφθηκε ότι οι διορισμοί μόνιμων εκπαιδευτικών θα μπορούσαν να γίνουν τη σχολική χρονικά 2011-2012, σε ποσοστό 60% από τους πίνακες διοριστέων του ΑΣΕΠ και κατά 40% από τους ενιαίους πίνακες αναπληρωτών εκπαιδευτικών με πραγματική υπηρεσία.

Η ολομέλεια απέχει της απάντησης στα τρία ερωτήματα που σας ανέφερα νωρίτερα και παραπέμπει την υπόθεση για περαιτέρω εκδίκαση στο διοικητικό εφετείο, κρίνοντας ότι –όπως αναφέρει- αποβαίνει αλυσιτελής η απάντηση, τόσο στο δεύτερο και το τέταρτο ερώτημα, με τα οποία τίθενται περαιτέρω ζητήματα ως προς το κύριος των εν λόγω διατάξεων, όσο και στο πρώτο ερώτημα που αφορά τα άρθρα 10 και 11 του ν. 3833/2010, δεδομένου ότι η προσβαλλόμενη παράλειψη διορισμού των αιτούντων οφείλεται προεχόντως στην εφαρμογή των προαναφερθεισών αντισυνταγματικών διατάξεων του ν. 3848/2010.

Είναι προφανές ότι αναμένουμε τις αποφάσεις επί της ουσίας των διοικητικών δικαστηρίων, του εφετείου και δεσμεύει τη διοίκηση οποιαδήποτε απόφαση ληφθεί.

Επίσης, είναι προφανές ότι η μεταβατική περίοδος της παραγράφου 1 του άρθρου 9 του νόμου του 2010 που αναφέραμε, με την απόφαση του Αναπληρωτή Υπουργού Πολιτισμού, Παιδείας και Θρησκευμάτων της 18-2-2015 παρατάθηκε έως και το σχολικό έτος 2015-2016 κατά το μέρος που αφορά τους διορισμούς μόνιμων εκπαιδευτικών στην πρωτοβάθμια και δευτεροβάθμια εκπαίδευση από τους ισχύοντες πίνακες διοριστέων εκπαιδευτικών του ΑΣΕΠ 2008 και μόνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε συνάδελφε, είπα και στην αρχή ότι συμμερίζομαι την ανησυχία και την αγανάκτηση των εκπαιδευτικών. Δεν είναι μόνο αυτοί που αναφέρατε αλλά είναι και άλλοι. Έχουμε συστήσει μία ομάδα εργασίας στο Υπουργείο που εξετάζει όλες τις νομικές δυνατότητες προκειμένου να προχωρήσουμε σε ένα δίκαιο σύστημα διορισμών εκπαιδευτικών. Αν εν τω μεταξύ προκύψουν και άλλες τελεσίδικες αποφάσεις που κρίνουν ότι παράνομα έμειναν εκτός υπηρεσίας εκπαιδευτικοί, επαναλαμβάνω ότι βεβαίως και θα συμμορφωθούμε. Υποχρεούμαστε να συμμορφωθούμε.

Το σημαντικό είναι ότι μετά από πολλά χρόνια αδιοριστίας, η Κυβέρνηση, αναλόγως και της πορείας των δημοσιονομικών, σχεδιάζει από φέτος να προχωρήσει σε μαζικούς διορισμούς εκπαιδευτικών στην πρωτοβάθμια και στη δευτεροβάθμια εκπαίδευση. Είναι αναγκαίοι για να διασφαλίσουμε στην πράξη τη συνταγματική επιταγή για δωρεάν δημόσια εκπαίδευση. Είναι αναγκαίοι για να διασφαλίσουμε στην πράξη την επιτυχία των σχεδίων μεταρρύθμισης στο σχολείο για μία δεκατετράχρονη υποχρεωτική εκπαίδευση σταδιακά, βήμα-βήμα από σήμερα.

Πιστεύουμε ότι από το 2016 με διαδικασίες, που θα καθορίσουμε, μπορεί να υπάρχουν προσλήψεις για πρώτη φορά χιλιάδων εκπαιδευτικών. Το Υπουργείο διαθέτει ένα σχέδιο για την τριετία που αναφέρεται σε προσλήψεις είκοσι χιλιάδων εκπαιδευτικών στην πρώτη και δεύτερη βαθμίδα της εκπαίδευσης. Είμαστε σε συνεννόηση, επαναλαμβάνω, προκειμένου να αρχίσουμε βήμα-βήμα αυτή τη διαδικασία των προσλήψεων.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Λαζαρίδη, ορίστε, έχετε τον λόγο για τη δευτερολογία σας.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, κατ’ αρχάς από την τοποθέτησή σας διακρίνω ότι προσεγγίζετε το θέμα με ευαισθησία και σας ευχαριστώ πολύ.

Είναι και αυτό ένα από τα πολλά προβλήματα που μας έρχονται από το παρελθόν, γιατί στο παρελθόν συνήθιζαν να βάζουν τα προβλήματα κάτω από το χαλί. Τώρα το χαλί σηκώθηκε και βλέπετε ότι βγήκαν πάρα πολλά προβλήματα στην επιφάνεια, τα οποία πρέπει να τα αντιμετωπίσουμε. Ένα απ’ αυτά είναι και αυτό που συζητούμε σήμερα, το οποίο είναι μείζονος κοινωνικής αλλά και ηθικής τάξεως και επιβάλλεται η αποκατάστασή του.

Όπως είπα και νωρίτερα, κύριε Υπουργέ, όλα ξεκίνησαν το 2008 όταν με υπουργική απόφαση, πριν από την προκήρυξη του διαγωνισμού, οι θέσεις για τους φιλόλογους μειώθηκαν από εξακόσιες σε τετρακόσιες ογδόντα. Ο λόγος της μείωσης είναι προφανής, δηλαδή να αυξηθούν οι θέσεις που θα εδίδοντο εκτός διαγωνισμού ΑΣΕΠ. Δηλαδή, ήθελαν να βάλουν αυτούς που θα επέλεγαν με γνωστές αδιαφανείς διαδικασίες.

Μάλιστα, εδώ θα αναφέρω κάποιους αριθμούς, για να δείτε πόσο είχαν μειώσει τις προσλήψεις που θα γίνονταν μέσω ΑΣΕΠ, σε σχέση με αυτούς που θα προσλαμβάνονταν εκτός ΑΣΕΠ. Σε ορισμένες περιπτώσεις, δηλαδή, κατέβασαν στο μισό αυτούς που θα προσλάμβαναν με τη διαδικασία του ΑΣΕΠ σε σχέση μ’ αυτούς που θα προσλαμβάνονταν εκτός ΑΣΕΠ.

Θα σας αναφέρω μόνο τους αριθμούς για να μην καταναλώσω τον χρόνο. Διορισμοί 2009-2014. Χημικοί με τη διαδικασία του ΑΣΕΠ εβδομήντα επτά και εκτός ΑΣΕΠ ενενήντα τέσσερις. Η διαφορά είναι πάνω από 30%. Δηλαδή, πάνω από 30% περισσότεροι αυτοί οι οποίοι θα προσλαμβάνονταν με τη διαδικασία εκτός ΑΣΕΠ.

Θεολόγοι, με τη διαδικασία του ΑΣΕΠ πενήντα έξι και εκτός ΑΣΕΠ πενήντα εννέα.Κοιτάξτε τώρα τη διαφορά στους φιλολόγους, κύριε Υπουργέ. Φιλόλογοι με τη διαδικασία του ΑΣΕΠ τετρακόσιοι ογδόντα, εκτός ΑΣΕΠ επτακόσιοι ογδόντα. Η διαφορά, δηλαδή, είναι πάνω από 40%! Και συνεχίζω. Μαθηματικοί διακόσιοι εξήντα έξι, τριακόσιοι δεκαπέντε κ.λπ.. Ας μην αναφερθώ στους υπόλοιπους.

Σε όλες τις κατηγορίες, αυτοί που προσλαμβάνονταν εκτός ΑΣΕΠ ήταν πολύ περισσότεροι. Μάλιστα, τους βάφτιζαν με τους πίνακες ως «αναπληρωτές», προκειμένου να μπορέσουν να νομιμοποιήσουν τις προσλήψεις τους.

Κλείνοντας, κύριε Υπουργέ, θέλω και πάλι να σας παρακαλέσω να φροντίσετε για την αποκατάσταση αυτών των ανθρώπων, γιατί, πραγματικά, όλα αυτά τα χρόνια αντιμετωπίζουν πρόβλημα και οι ίδιοι και οι οικογένειές τους και, εν πάση περιπτώσει, όπως είπαμε νωρίτερα, είναι και θέμα ηθικής τάξεως.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λαζαρίδη.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε συνάδελφε, επί της ουσίας συμφωνούμε. Βεβαίως θα πρέπει να ξέρετε ότι υπάρχει και μια ευαισθησία για τους αναπληρωτές, διότι αυτοί οι άνθρωποι γυρνάνε όλη την Ελλάδα επί σειρά ετών σε ένα καθεστώς εργασιακής ανασφάλειας και προσφέρουν έναντι πινακίου φακής.

Συνεπώς, όσον αφορά τη διαδικασία των προσλήψεων, όταν κάνουμε σύγκριση ανάμεσα στη διαδικασία ΑΣΕΠ και στη διαδικασία με τους πίνακες των αναπληρωτών, δεν πρέπει να υποτιμούμε την εκπαιδευτική προσφορά και την πολύχρονη εκπαιδευτική εμπειρία. Όμως, αν θέλετε, είναι υποχρέωση της πολιτείας απέναντι σ’ αυτούς οι οποίοι, επαναλαμβάνω, προσφέρουν έναντι μικρής μισθολογικής αντιπαροχής σε όλη τη χώρα, σε δύσκολες συνθήκες και σε καθεστώς αβεβαιότητας.

Επαναλαμβάνω ότι δεσμευόμαστε από τις αποφάσεις των δικαστηρίων. Επίσης, ελπίζω ότι με ένα πρόγραμμα μαζικών προσλήψεων από το 2016 να μπορέσουμε σταδιακά να αντιμετωπίσουμε, χωρίς κλαδικές, ενδοκλαδικές και συντεχνιακές αντιπαραθέσεις, το θέμα των διορισμών.

Σας ευχαριστώ.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, σας παρακαλώ θα ήθελα τον λόγο για μισό λεπτό. Απλώς μια κουβέντα θα πω. Σας παρακαλώ!

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε ακριβώς, κύριε Λαζαρίδη; Θέλετε τον λόγο σχετικά με την ερώτησή σας και τις απαντήσεις που λάβατε από τον κύριο Υπουργό;

**ΓΕΩΡΓΙΟΣ ΛΑΖΑΡΙΔΗΣ:** Μια διευκρίνιση, κύριε Πρόεδρε. Σας παρακαλώ!

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Λαζαρίδη, έχετε τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Η τοποθέτησή μου δεν είχε να κάνει με τους αναπληρωτές. Εγώ δεν μίλησα εναντίον των αναπληρωτών, κύριε Υπουργέ. Απλά ήθελα να πω μαζί με τους αναπληρωτές να δούμε και το θέμα αυτό, γιατί είναι ένα θέμα μείζονος ηθικής τάξεως. Η τοποθέτησή μου, δηλαδή, δεν ήταν απέναντι στους αναπληρωτές.

Σας ευχαριστώ πολύ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Έχετε δίκιο!

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Λαζαρίδη. Η άποψή σας καταγράφηκε.

Πριν περάσουμε στην επόμενη επίκαιρη ερώτηση, επιτρέψτε μου μια ανακοίνωση προς το Σώμα.

Κυρίες και κύριοι συνάδελφοι, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Κύρωση των διορθωτικών τροποποιήσεων της Σύμβασης Έκδοσης μεταξύ της Κυβέρνησης της Ελληνικής Δημοκρατίας και της Κυβέρνησης του Καναδά δι’ ανταλλαγής ρηματικών διακοινώσεων».

Εισερχόμεθα τώρα στην τέταρτη με αριθμό 365/11-1-2016 επίκαιρη ερώτηση δευτέρου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στα σχολεία της ανατολικής Αττικής.

Θα απαντήσει ο Υπουργός Παιδείας κ. Φίλης.

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κύριε Υπουργέ, η ερώτηση στην αρχική της μορφή είχε κατατεθεί πριν από περίπου ένα μήνα. Δυστυχώς συζητιέται με μια καθυστέρηση. Ενδεχομένως, λοιπόν, ορισμένα στοιχεία από αυτά που αναφέρονται στην ερώτηση να έχουν αλλάξει. Σίγουρα όμως δεν έχουν αλλάξει ριζικά τα κενά και οι ελλείψεις που υπάρχουν στα σχολεία της ανατολικής Αττικής και οπωσδήποτε σε ορισμένες περιπτώσεις έχουν αλλάξει και προς το χειρότερο. Παρακάτω θα αναφέρω ορισμένα παραδείγματα.

Μιλάμε για μια περιοχή, για την ανατολική Αττική, όπου υπάρχουν πάρα πολλά συσσωρευμένα προβλήματα στο χώρο της εκπαίδευσης. Είναι τα κενά, είναι οι ελλείψεις εκπαιδευτικών πρωτοβάθμιας και δευτεροβάθμιας εκπαίδευσης, είναι το πρόβλημα της σχολικής στέγης. Ίσως να είναι από τις πρώτες περιοχές πανελλαδικά -χωρίς να υποτιμώ καμμιά άλλη περιοχή- με τόσο έντονο, με τόσο οξυμένο πρόβλημα σχολικής στέγης, με σχολεία όπου οι μαθητές αναγκάζονται να συνωστίζονται σε επικίνδυνες συνθήκες.

Φυσικά, αυτά τα προβλήματα χρονίζουν και από χρόνο σε χρόνο γίνονται μεγαλύτερα. Φέτος φτάσαμε Γενάρη μήνα -μέσα Γενάρη- και τα κενά στα σχολεία δεν έχουν ακόμη αντιμετωπιστεί.

Είναι χαρακτηριστικό ότι στη δευτεροβάθμια εκπαίδευση υπάρχουν ακόμη εκατόν σαράντα τέσσερα κενά σε μια σειρά ειδικότητες. Τα δεκαπέντε από αυτά υπάρχουν στα ολοήμερα σχολεία. Το 50% των ολοήμερων σχολείων στην ανατολική Αττική επί της ουσίας δεν λειτουργεί και τα παιδιά αναγκάζονται αντί για τις 16.15΄ να φεύγουν από το σχολείο στη 13.15΄. Παρόμοια κατάσταση υπάρχει και για τα σχολεία του αναμορφωμένου προγράμματος, όπου αντί για τις 14.00΄ τα παιδιά φεύγουν στη 13.15΄. Μάλιστα, σε ορισμένες περιπτώσεις που μπορεί να μη φαίνεται ως κενό στην ώρα, υπάρχει στην ουσία κενό εκπαιδευτικού, με την έννοια ότι ο δάσκαλος ή ένας εκπαιδευτικός άλλης ειδικότητας αναγκάζεται να καλύψει αυτό το κενό. Έτσι, ενώ φαινομενικά δεν υπάρχει κενό, στην πραγματικότητα υπάρχει κενό εκπαιδευτικού, γιατί το μάθημα –αναγκαστικά- το διδάσκει εκπαιδευτικός που δεν έχει την αντίστοιχη ειδικότητα.

Κατά συνέπεια, εμείς θεωρούμε ότι όλη αυτή η κατάσταση υπονομεύει και την εκπαιδευτική διαδικασία και το δικαίωμα των παιδιών και των οικογενειών τους στη μόρφωση και ζητάμε από την Κυβέρνηση άμεσα μέτρα κάλυψης αυτών των κενών με μαζικούς διορισμούς. Επίσης, ζητάμε την αντιμετώπιση του οξυμένου προβλήματος της σχολικής στέγης, που -επαναλαμβάνω- οδηγεί σε επικίνδυνες καταστάσεις σε πάρα πολλά σχολεία της ανατολικής Αττικής. Αυτό είναι και το περιεχόμενο της ερώτησής μας προς το Υπουργείο.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γκιόκα.

Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε συνάδελφε, έχετε δίκιο ότι έχουν αλλάξει, έχουν βελτιωθεί στοιχεία στο χρονικό διάστημα, στο μήνα που έχει διαρρεύσει από την κατάθεση μέχρι τη συζήτηση σήμερα της επίκαιρης ερώτησής σας στη Βουλή. Βεβαίως, το μήνα αυτό όπως ξέρετε, υπήρξε το θέμα των γιορτών και της επαναλειτουργίας της Βουλής μετά τις διακοπές.

Θα γνωρίζετε πως όταν έχετε καταθέσει -και το ΚΚΕ και εσείς προσωπικά- ερωτήσεις που αφορούν την εκπαίδευση, υπάρχει απάντηση και εδώ στη Βουλή. Έχουμε απαντήσει, νομίζω, σε άλλες δύο ερωτήσεις προσωπικά δικές σας. Και αυτό, διότι αναγνωρίζουμε ένα ενδιαφέρον που υπάρχει σχετικά με την ανάπτυξη, την αναβάθμιση, τη «στερέωση» της δωρεάν και δημόσιας εκπαίδευσης και από το δικό σας χώρο; αλλά και διότι νομίζω ότι είναι καθήκον της Κυβέρνησης από οπουδήποτε κι αν δέχεται ερωτήσεις σχετικά με την κατάσταση της εκπαίδευσης, να απαντά συγκεκριμένα -όχι δημοσιογραφικά και με ρεπορτάζ- με στόχο τη βελτίωση και την αναβάθμιση της δημόσιας εκπαίδευσης.

Αυτό κάναμε και φέτος. Φρενάραμε την πτώση των δημοσίων δαπανών για την εκπαίδευση στο 2,8% του ΑΕΠ. Τα χρόνια των μνημονίων, την πενταετία των μνημονίων, κατέρρευσαν οι δημόσιες επενδύσεις στην εκπαίδευση κατά 35%. Και εάν είχαμε σήμερα κυβέρνηση Σαμαρά, που είχε δεσμευθεί στο μεσοπρόθεσμο, τότε θα είχαμε για το 2018 μία περαιτέρω πτώση στο 2% επί του ΑΕΠ. Αυτό το 0,8% επί του ΑΕΠ είναι μερικά δισεκατομμύρια -δεν είναι απλώς νούμερα- που μέσα στη γενικότερη δημοσιονομική κρίση που έχει πλήξει και την εκπαίδευση, θα σήμαινε μία κατάρρευση του δημοσίου συστήματος εκπαίδευσης.

Επίσης, τα συγχρηματοδοτούμενα προγράμματα του ΕΣΠΑ -τα οποία χρησιμοποιήθηκαν από τις προηγούμενες κυβερνήσεις για να αναπληρώσουν τα κενά των προϋπολογισμών για θέματα ακόμα και εκπαιδευτικού προσωπικού, προσλήψεις αναπληρωτών- από φέτος έχουν μία διαφοροποίηση στην κατανομή τους ανά περιφέρεια. Για παράδειγμα, στην Αττική είναι εκτός στόχων του ΕΣΠΑ η περιφέρεια, με αποτέλεσμα να μην μπορούμε να προσλάβουμε πολλές κατηγορίες αναπληρωτών από τα χρήματα του ΕΣΠΑ. Αυτές οι επιβαρύνσεις μετακινήθηκαν φέτος στον τακτικό προϋπολογισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θέλω να σας πω ότι μέσα στις δημοσιονομικές συνθήκες που γνωρίζετε, κάναμε έναν άθλο ως Κυβέρνηση. Αυξήσαμε τον αριθμό των αναπληρωτών φέτος κατά 20% -οι αναπληρωτές ξεπέρασαν τις είκοσι δύο χιλιάδες- για να μπορέσουμε να αντιμετωπίσουμε τα προβλήματα λειτουργίας των σχολείων.

Σε αυτές τις συνθήκες, στην περιοχή της ανατολικής Αττικής πραγματοποιήσαμε τριακόσιες τριάντα οκτώ προσλήψεις δασκάλων και ενενήντα εννέα προσλήψεις νηπιαγωγών για τη Γενική Αγωγή, που χρησιμοποιήθηκαν για τοποθετήσεις σε κενά πρωινής ζώνης και ολοήμερων τμημάτων, καθώς και σε δύο προσλήψεις δασκάλων και εξήντα οκτώ νηπιαγωγών που αφορούσαν αποκλειστικά το ολοήμερο πρόγραμμα.

Ειδικά στο 2ο Δημοτικό Σχολείο Αναβύσσου, το οποίο αναφέρεται στην ερώτησή σας, υπήρχαν από την αρχή του σχολικού έτους εννέα κενά δασκάλων και ορισμένες ώρες εκπαιδευτικών ειδικοτήτων, τα οποία καλύφθηκαν σταδιακά.

Το ολοήμερο πρόγραμμα λειτουργούσε έως τα τέλη Νοεμβρίου για τις τάξεις από την Α’ έως και την Δ’ μέχρι τις 14.00΄ ενώ σήμερα στη σχολική μονάδα, το ολοήμερο πρόγραμμα λειτουργεί κανονικά για όλες τις τάξεις έως τις 16.15΄.

Αναφορικά με τις προσλήψεις Ειδικής Αγωγής, γνωρίζετε ότι φέτος υπήρξε ρεκόρ προσλήψεων, δηλαδή 50% περισσότερες από πέρυσι. Στην περιοχή της ανατολικής Αττικής, έχουν προσληφθεί εικοσιπέντε δάσκαλοι και δύο νηπιαγωγοί για την παράλληλη στήριξη. Έχουν γίνει εβδομήντα πέντε προσλήψεις δασκάλων κλάδων και δεκαεννέα νηπιαγωγών.

Επίσης, έχουν πραγματοποιηθεί σε τρεις φάσεις προσλήψεις ειδικοτήτων, οι οποίες είναι οι εξής: Δεκαπέντε καθηγητές Αγγλικής, οκτώ Γερμανικής μειωμένου ωραρίου, τριάντα ένας καλλιτεχνικών μαθημάτων, είκοσι τέσσερις Φυσικής Αγωγής, είκοσι πέντε Μουσικής, είκοσι έξι Δραματικής Τέχνης και Θεατρικών Σπουδών και πέντε Πληροφορικής.

Βεβαίως, αναγνωρίζω ότι υπάρχουν κενά σε ειδικότητες εκπαιδευτικών και στην περιοχή της ανατολικής Αττικής. Είναι προφανές ότι είναι καλύτερη η κατάσταση από πέρυσι αλλά αυτό δεν μας αφήνει να ησυχάσουμε.

Ξέρετε πολύ καλά ότι έχουμε ήδη σχεδιάσει -το έχουμε ήδη ανακοινώσει- ένα πρόγραμμα μαζικών προσλήψεων εκπαιδευτικών από το 2016. Ο σχεδιασμός του Υπουργείου είναι στην τριετία -αρχής γενομένης το 2016- να έχουμε προσλήψεις είκοσι χιλιάδων εκπαιδευτικών. Βρισκόμαστε στις αναγκαίες συνεννοήσεις, για να υπάρξει εξοικονόμηση χρημάτων στο πλαίσιο του Προγράμματος Δημοσιονομικής Σταθερότητας.

Επίσης, πρέπει να σας διαβεβαιώσω ότι και τα πλασματικά κενά, τα οποία υπάρχουν στο χώρο της εκπαίδευσης –διότι υπάρχουν και τέτοια- θα αντιμετωπιστούν. Ήδη έχουμε αρχίσει μια διαδικασία έγκαιρης μελέτης υπηρεσιακών μεταβολών, ούτως ώστε τον Ιούνιο να ξέρουμε ποιες είναι οι μόνιμες οργανικές θέσεις και ποιοι θα πάνε εκεί, χωρίς να γίνεται κατάχρηση αποσπάσεων και άλλες καταστάσεις που γνωρίζετε και εσείς, όπως όλοι μας, πάρα πολύ καλά.

Επίσης, πρέπει να σας πω ότι στην προσπάθειά μας να ανασυγκροτήσουμε τον χώρο της εκπαίδευσης και να του δώσουμε μια δημοκρατική κατεύθυνση και αποτελεσματική εκπαιδευτική λειτουργία, προχωρούμε και στην επιλογή νέων διευθυντών εκπαίδευσης, που ολοκληρώνεται στο τέλος του μήνα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ήδη φτάσατε τα εξίμισι λεπτά. Έχετε χρόνο και στη δευτερολογία σας. Έχετε τρίλεπτη παρέμβαση.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Θα πω μόνο αυτό και τίποτε άλλο. Αυτό γίνεται στη βάση και της δημοκρατικής συμμετοχής των εκπαιδευτικών αλλά και στη βάση των λεγομένων αξιοκρατικών κριτηρίων. Νομίζω ότι στη νέα εκπαιδευτική δομή θα μπορέσουμε να αντιμετωπίσουμε με τρόπο πολύ πιο ουσιαστικό και έγκαιρο προβλήματα, αρχής γενομένης μάλιστα από ειδικά ζητήματα που αναφέρατε και συγκροτούνται στο χώρο της ανατολικής Αττικής, όπου καταρτίζουμε ένα νέο σχέδιο ειδικής αντιμετώπισης των προβλημάτων. Διότι η ανατολική Αττική στην ουσία είναι μια νέα περιφέρεια με πληθυσμιακή έκρηξη και με έλλειψη υποδομών, όπως αναφέρατε.

Σε όλα αυτά θα υπάρχει απάντηση και σχεδιασμός το επόμενο διάστημα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γκιόκα, έχετε τον λόγο για τη δευτερολογία σας.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, σε κάθε περίπτωση, ανεξάρτητα από τις όποιες ενέργειες έγιναν στο μεσοδιάστημα, στις 23 Δεκεμβρίου τα κενά ήταν αυτά που ανέφερα και στην πρωτολογία μου, δηλαδή εκατόν σαράντα τέσσερις εκπαιδευτικοί στον χώρο της πρωτοβάθμιας εκπαίδευσης και το 50% των ολοήμερων σχολείων δεν λειτουργούσαν ως ολοήμερα.

Αντίστοιχα προβλήματα υπήρχαν στα σχολεία του αναμορφωμένου προγράμματος στις 23 Δεκέμβρη. Αν αυτό εσείς τώρα το θεωρείτε ότι ήταν άθλος της Κυβέρνησης, δηλαδή να φτάσουμε 23 Δεκέμβρη και να υπάρχουν τέτοια κενά σε σχολεία της ανατολικής Αττικής, τότε δεν μπορώ να φανταστώ τι θα γινόταν αν δεν υπήρχε και αυτός ο άθλος της Κυβέρνησης!

Το πρόβλημα, όμως, παραμένει. Κενά συνεχίζουν να υπάρχουν, ενώ σε ορισμένες περιπτώσεις έχουν επιδεινωθεί, γιατί υπάρχουν ορισμένες εκπαιδευτικοί που πήραν άδειες εγκυμοσύνης, όπως είχαν δικαίωμα και έπρεπε να πάρουν. Άρα, λοιπόν, τα κενά παραμένουν.

Λέω, επίσης, ότι σε ορισμένες περιπτώσεις φαινομενικά δεν υπάρχει κενό, γιατί κάποιος άλλος εκπαιδευτικός, κάποιος δάσκαλος αναγκάζεται να καλύψει το κενό από την έλλειψη ενός εκπαιδευτικού ειδικότητας. Και ενώ φαινομενικά φαίνεται ότι δεν υπάρχει κενό στο πρόγραμμα, στη λειτουργία του σχολείου, στην πραγματικότητα υπάρχει κενό.

Το ερώτημα, επομένως, παραμένει: Τι θα κάνει η Κυβέρνηση, για να λυθούν τα κενά και τι μέτρα θα πάρει με μαζικούς διορισμούς -δεν λύνεται διαφορετικά το πρόβλημα, ούτε με ΕΣΠΑ, ούτε με τίποτε απ’ όλα αυτά- προκειμένου αυτό το πρόβλημα να μην ξαναδημιουργηθεί; Γιατί με τα σημερινά δεδομένα –δεν θέλουμε να γίνουμε μάντεις κακών- προβλέπουμε ότι από τη νέα χρονιά το πρόβλημα θα είναι ακόμη πιο οξυμένο και εδώ θα είμαστε για να το συζητήσουμε. Μακάρι, να πέσουμε έξω, αλλά με τα σημερινά δεδομένα και με τις δεσμεύσεις που έχει αναλάβει η Κυβέρνηση, με τη δημοσιονομική πειθαρχία και με τις περικοπές που πλήττουν το δημόσιο σχολείο, όπως και μία σειρά από άλλους τομείς κοινωνικής πολιτικής, θεωρούμε ότι το πρόβλημα αυτό θα επιστρέψει οξυμένο, πέρα από το γεγονός ότι ούτε σήμερα έχει λυθεί.

Θεωρούμε, επίσης, ότι αυτή η κατάσταση, όπως είπα και πριν, όχι μόνο υπονομεύει την εκπαιδευτική διαδικασία, το δικαίωμα των παιδιών στη μόρφωση, αλλά ουσιαστικά οδηγεί σε αναστάτωση τη λειτουργία, τον προγραμματισμό που κάνει μία οικογένεια. Και εδώ μιλάμε για οικογένειες εργατικών λαϊκών οικογενειών. Ξέρετε ότι στην περιοχή της ανατολικής Αττικής ουσιαστικά έχει διαμορφωθεί ένα βιομηχανικό κέντρο, μιλάμε για εργατικές λαϊκές οικογένειες, που ουσιαστικά ασφυκτιούν σε μία τέτοια κατάσταση, ελλείψεων, προβλημάτων σχολικής στέγης, μεταφοράς μαθητών, πρόβλημα που επίσης είναι οξυμένο και τους εξωθεί, κύριε Υπουργέ, σε άλλες καταστάσεις.

Υπήρχαν πάρα πολλά παραδείγματα τη χρονιά που πέρασε και τώρα όπου οικογένειες αναγκάζονται στο όνομα του να λειτουργεί το σχολείο όπως-όπως, να πουν «κάνουμε έναν έρανο, βάζουμε το χέρι στην τσέπη για να καλύψουμε τα κενά του σχολείου σε εκπαιδευτικούς, σε υλικοτεχνική υποδομή» κ.λπ..

Βεβαίως, εμείς λέμε ότι χρειάζεται διεκδίκηση και δεν πρέπει να υπάρχει συμβιβασμός με αυτήν την κατάσταση. Όμως, εκεί εξωθούνται σήμερα πάρα πολλές οικογένειες και υπάρχουν και τέτοια παραδείγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επειδή έγινε πολύς λόγος και για το άρθρο του κ. Τριανταφυλλίδη στην εφημερίδα «ΑΥΓΗ», πρέπει να ξέρετε ότι πολλές φορές δεν είναι απαραίτητο μία Κυβέρνηση να νομοθετήσει κάτι άμεσα. Όμως, αφήνεται μία κατάσταση να εξελίσσεται, αφήνουμε πράγματα να εξελίσσονται και έρχεται μετά μία Κυβέρνηση να νομοθετήσει τετελεσμένα, ενώ ήδη σε πολλές περιπτώσεις η κατάσταση στο δημόσιο σχολείο είναι αυτή.

Αυτές οι απόψεις του κ. Τριανταφυλλίδη θα μπορούσαν να αγνοηθούν ως εξωπραγματικές, αν δεν υπήρχε μία τέτοια κατάσταση και αν δεν διατυπώνονταν μάλιστα στο επίσημο όργανο του κόμματος που είναι στην Κυβέρνηση και στο πλαίσιο ενός διαλόγου για την παιδεία -προσχηματικού λέμε εμείς, όπως προσχηματικός ήταν και ο διάλογος για το ασφαλιστικό και φαίνεται με την πρόταση που κατέθεσε η Κυβέρνηση- που έχει στόχο να νομιμοποιηθούν δεδομένα και τετελεσμένα.

Εμείς καλούμε τους γονείς να μην τρέφουν αυταπάτες. Η μόνη επιλογή που μπορούν να κάνουν πραγματικά, για να υπάρξει λύση των προβλημάτων, είναι ο αγώνας, η διεκδίκηση, γιατί με τη σημερινή κατάσταση των δεσμεύσεων που επιβάλλονται από το μνημόνιο, από μία οικονομία που σήμερα βρίσκεται σε κρίση και για να την ξεπεράσει πρέπει ακόμη περισσότερο να φορτώσει με βάρη τον εργαζόμενο λαό και τις εργατικές λαϊκές οικογένειες, θεωρούμε ότι τα προβλήματα αυτά θα επιδεινωθούν. Γι’ αυτό χρειάζεται αγώνας, διεκδίκηση, για την άμεση επίλυση των προβλημάτων και φυσικά για την ανατροπή αυτής της πολιτικής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γκιόκα.

Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε συνάδελφε, θα συμφωνήσω μαζί σας ότι χρειάζεται αγώνας, διεκδίκηση, με σχέδιο όμως, όχι με άναρθρες κραυγές και όχι διαλύοντας την απόπειρα κοινωνικού και εθνικού διαλόγου για την εκπαίδευση...

**ΙΩΑΝΝΗΣ ΓΚΙΟΚΑΣ:** Προσχηματικού, είπαμε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** …διότι δυστυχώς στελέχη του κόμματός σας πρωτοστάτησαν στο να ματαιωθεί, να μην αρχίσει καν η πρώτη δημόσια ημερίδα του κοινωνικού και εθνικού διαλόγου προχθές στο Ίδρυμα Παστέρ. Εάν πιστεύετε ότι αυτή είναι η έννοια του αγώνα, κάνετε λάθος. Αυτός δεν είναι αγώνας, δεν είναι διεκδίκηση. Το να μην κάνουμε διάλογο με κριτική…

**ΙΩΑΝΝΗΣ ΓΚΙΟΚΑΣ:** Δεν είναι διάλογος αυτό!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** …με αντιπαραθέσεις, καμμία αντίρρηση, αλλά να κάνουμε παρουσίαση προτάσεων και όχι γενικά να εκπέμπουμε μια συνθηματολογία και κατάρες. Εάν –λέω- δεν θα γίνουν όλα αυτά, τότε αυτός δεν είναι αγώνας, είναι επαναστατική γυμναστική. Σε εισαγωγικά και το «επαναστατική» και το «γυμναστική».

**ΙΩΑΝΝΗΣ ΓΚΙΟΚΑΣ:** Μπορεί να θεωρείτε προτάσεις αυτές του κ. Τριανταφυλλίδη. Τέτοιες προτάσεις εμείς δεν έχουμε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Παρ’ όλα αυτά, όμως, περιμένουμε εμείς τις προτάσεις του ΚΚΕ μέσα στην πραγματικότητα που σήμερα υπάρχει, μια σκληρή πραγματικότητα την οποία δεν μπορούμε να μην λάβουμε υπ’ όψιν μας. Δεν πρέπει να υποταχθούμε, δεν πρέπει να αμυνθούμε μόνο, πρέπει να έχουμε ένα σχέδιο ανάπτυξης του σχολειού, του δημοκρατικού, δημόσιου, δωρεάν σχολείου.

Αναγνωρίζω ότι αυτή η συζήτηση, αυτός ο δημόσιος διάλογος, όπου θα εμφανίσουμε προτάσεις και δεσμεύσεις συγκεκριμένες, ίσως να ενοχλεί ορισμένους, αλλά είναι αναγκαίος, για να ξαναγίνει η εκπαίδευση αντικείμενο δημόσιου κοινωνικού ενδιαφέροντος και να ξεφύγει από τη μέγγενη των νεοφιλελεύθερων δογμάτων της υποτιθέμενης οικονομικής αποτελεσματικότητας.

Αναφερθήκατε σε δύο άρθρα του συναδέλφου κ. Τριανταφυλλίδη. Είναι προσωπικές του απόψεις που δεν απηχούν τον προβληματισμό του Υπουργείου και της Κυβέρνησης για το θέμα της εκπαίδευσης. Το ότι δημοσιεύτηκαν στην εφημερίδα «ΑΥΓΗ» αυτό δεν συνιστά κάποιο «επιβαρυντικό» στοιχείο. Αυτή είναι η ελευθερία της διατύπωσης των απόψεων. Δεν είναι ένα κομματικό όργανο οπωσδήποτε, είναι μία αριστερή εφημερίδα γνώμης η εφημερίδα «ΑΥΓΗ».

Θα είχε μεγάλο ενδιαφέρον να μαθαίναμε και τους προβληματισμούς στο δικό σας κόμμα, εάν υπάρχουν, για τα θέματα της εκπαίδευσης σε ένα δημόσιο διάλογο. Δεν μπορεί να γίνεται ο διάλογος κεκλεισμένων των θυρών για τέτοια ζητήματα.

**ΙΩΑΝΝΗΣ ΓΚΙΟΚΑΣ:** Να γίνεται διάλογος, όμως, κύριε Υπουργέ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Λέω, στο κόμμα σας δεν αναπτύσσεται διάλογος εσωτερικά γύρω από τα θέματα της εκπαίδευσης; Αντί να μαθαίνουμε μία απόφαση, ας ακούσουμε όλες τις απόψεις, που ενδεχομένως να υπάρχουν και σε εσάς. Αυτό σημαίνει δημοκρατικός διάλογος και όχι διάλογος προσχηματικός, σε πλαίσιο κομματικό και με κεκλεισμένες τις πόρτες.

Ο δικός μας διάλογος δεν είναι προσχηματικός, δεν έχουμε προειλημμένες αποφάσεις. Βήμα-βήμα προχωρούμε και θα υπάρξει σίγουρα αποτελεσματική απάντηση, όσο μπορούμε, με ένα σχέδιο εκπαιδευτικής δημοκρατικής μεταρρύθμισης, με στόχο να υπάρξει δεκατετράχρονη υποχρεωτική εκπαίδευση στη χώρα μας, συμπεριλαμβανομένου και του ολοήμερου σχολείου παντού. Τέτοια βήματα θα τα δείτε, θα γίνουν από τον Σεπτέμβριο, με ένα πρόγραμμα μαζικών –το τονίζουμε- διορισμών.

Συνεπώς, μέσα στις δύσκολες δημοσιονομικές συνθήκες θα δείτε ότι μία Κυβέρνηση της Αριστεράς θέτει το θέμα της ανασυγκρότησης του κοινωνικού κράτους με καρδιά την εκπαίδευση και την υγεία σε προτεραιότητα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι οκτώ μαθητές και μαθήτριες και τρεις συνοδοί- εκπαιδευτικοί από το 134ο Δημοτικό Σχολείο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε στη συζήτηση της επόμενης επίκαιρης ερώτησης. Είναι η πρώτη με αριθμό 359/11-1-2016 επίκαιρη ερώτηση πρώτου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Χρήστου Σιμορέλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις νομοθετικές πρωτοβουλίες του Υπουργείου, ώστε τα ασφαλιστικά ταμεία να αναζητούν τις αχρεωστήτως καταβληθείσες παροχές με δίκαιο τρόπο.

Κύριε Σιμορέλη, έχετε τον λόγο για την πρωτολογία σας.

**ΧΡΗΣΤΟΣ ΣΙΜΟΡΕΛΗΣ:** Ευχαριστώ, κύριε Πρόεδρε.

Ευχαριστώ, κύριε Υπουργέ, που βρήκατε τον χρόνο να απαντήσετε στην ερώτησή μου.

Ένα τεράστιο κοινωνικό και οικονομικό ζήτημα που έχει ανακύψει και έχει πάρει ιδιαίτερη έκταση τον τελευταίο καιρό στο Νομό Τρικάλων -αλλά φαντάζομαι και στις άλλες πόλεις της Ελλάδας- είναι η αναζήτηση των αχρεωστήτως καταβληθεισών παροχών από τους ασφαλιστικούς οργανισμούς.

Έχουμε γίνει δέκτες φαινομένων όπου το ΙΚΑ ζητά από τους ασφαλισμένους - συνταξιούχους να επιστρέψουν ποσά χιλιάδων ευρώ που τους κατέβαλε χωρίς να τα δικαιούνται τα προηγούμενα χρόνια από εσφαλμένο υπολογισμό ή ελλιπή έλεγχο.

Όπως είναι γνωστό, σύμφωνα με τον βασικό κανονισμό του ΙΚΑ κάθε παροχή που καταβλήθηκε αχρεώστητα, επιστρέφεται εντόκως.

Επίσης, από τις βασικές αρχές του δικαίου κοινωνικής ασφάλισης και την αρχή της χρηστής διοίκησης ισχύει ότι η αναζήτηση από ασφαλιστικό οργανισμό περιοδικών παροχών μετά την πάροδο εύλογου χρόνου –πενταετία- από την είσπραξή τους, αν οι παροχές έχουν καταβληθεί χωρίς να οφείλονται από τον ασφαλιστικό οργανισμό, επιτρέπεται μόνον εφόσον κριθεί ότι αυτός που έχει εισπράξει τα αναζητούμενα ποσά τελούσε κατά την είσπραξή τους σε δόλο έναντι του οργανισμού. Μάλιστα, αν η αναζήτηση στρέφεται κατά προσώπου διαφορετικού από εκείνου που εισέπραττε το ποσό –κληρονόμοι-, ο δόλος πρέπει να συντρέχει και στο πρόσωπο αυτού.

Επιπλέον, όπως είχα επισημάνει παλαιότερα σε ερώτηση στο πλαίσιο του κοινοβουλευτικού ελέγχου, βλέπουμε τις αρμόδιες υπηρεσίες του ΙΚΑ να ενημερώνουν μεγάλο αριθμό συνταξιούχων και κληρονόμων ασφαλισμένων, οι οποίοι καλούνται να πληρώσουν μεγάλα χρηματικά ποσά για παροχές που έλαβαν χωρίς οι ίδιοι να γνωρίζουν ότι τις λάμβαναν παράνομα.

Δεδομένου ότι υπάρχουν κληρονόμοι ατόμων οι οποίοι λάμβαναν κύρια σύνταξη του ΟΓΑ, που όταν έμαθαν ότι παίρνουν παράνομα παροχές θέλησαν να τις επιστρέψουν αλλά αδυνατούν, διότι η παραγραφή χρεών βρίσκεται στην εικοσαετία και αντιμετωπίζουν προσαύξηση της τάξης του 35%.Δεδομένου ότι μεγάλη ευθύνη έχει η αδυναμία του ασφαλιστικού συστήματος να εντοπίσει και να ενημερώνει εγκαίρως τους πολίτες για τέτοια ζητήματα. Δεδομένου ότι αντίκειται στην αρχή της χρηστής διοίκησης η αναζήτηση περιοδικών ασφαλιστικών εισφορών μετά την πάροδο εύλογου χρόνου από την είσπραξή τους, ερωτάται ο κύριος Υπουργός: Τι νομοθετικές πρωτοβουλίες θα εφαρμόσει, ώστε τα ασφαλιστικά ταμεία να αναζητούν τις αχρεωστήτως καταβληθείσες παροχές με δίκαιο τρόπο;

**ΠΡΟΕΔΡΕΥΩΝ (Γεώργιος Λαμπρούλης):** Στην επίκαιρη ερώτηση του κ. Σιμορέλη θα απαντήσει ο Υπουργός κ. Πετρόπουλος.

Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Σιμορέλη, από το έτος 1951 προβλέπεται με το ν. 1846 αυτή η διαδικασία είσπραξης αχρεωστήτως καταβληθεισών παροχών, δηλαδή παροχές που καταβλήθηκαν χωρίς να οφείλονται σε εκείνους που τα εισέπραξαν. Δεν ήταν η διάταξη αυτή και, βεβαίως, αφορά ποσά που πήρε κάποιος και πλούτισε χωρίς να το δικαιούται. Αυτή είναι η έννοια του «αχρεωστήτως». Και νομίζω ότι όπως σε κάθε περίπτωση θα πρέπει όποιος πλούτισε να επιστρέφει τον παράνομο πλουτισμό του, αυτό θα πρέπει να συμβαίνει και εδώ.

Γίνεται μία διάκριση σε αυτόν που καλοπίστως απέκτησε αυτόν τον πλουτισμό και σε αυτόν που με δόλο ενήργησε. Και αυτή η διάκριση σχετίζεται με την τοκοφορία της υποχρέωσης να επιτρέψει τα χρήματα αυτά. Αυτός που καλοπίστως έλαβε τα χρήματα από δικό του σφάλμα, από δική του παράλειψη έχει έντοκη υποχρέωση από την ημέρα που αναζητείται αυτό το ποσό. Μάλιστα, με εγκύκλιο του ΙΚΑ γίνεται σαφές ότι από την ημέρα που ειδοποιείται να επιστρέψει τα ποσά, αρχίζει να τρέχει ο τόκος, ο οποίος είναι 5% ετησίως επί του ποσού που έχει εισπράξει χωρίς να δικαιούται.

Νομίζω ότι δεν μπορούμε αυτό δικαιολογημένα να το εξαιρέσουμε από τις υποχρεώσεις εκείνου που έγινε πλουσιότερος χωρίς να το δικαιούται, γιατί βλάπτει την κοινωνική ασφάλιση και τον κοινό σκοπό. Πρέπει στη βάση των δικαιωμάτων να λαμβάνονται οι παροχές και όχι κάποιος να αποκτά περισσότερα δικαιώματα από άλλους ασφαλισμένους.

Ειδικά για τον ΟΓΑ προβλέπεται ότι εάν έχουν ληφθεί παροχές που δεν δικαιούται κάποιος και υπερβαίνουν το ποσό των δώδεκα συντάξεων, το ποσό αυτό πρέπει να το επιστρέψει κατά το μέσο που υπερβαίνει τις δώδεκα συντάξεις και μετά απ’ αυτό, θα παρακρατείται το ήμισυ της σύνταξης μέχρι να εξοφληθεί το ποσό αυτό. Συμβαίνει συνήθως ασφαλισμένοι οι οποίοι παίρνουν βασική σύνταξη από τον ΟΓΑ, να παίρνουν και άλλη σύνταξη. Και προβλέπεται από το νόμο ότι μόνο εάν δεν παίρνει άλλη σύνταξη παίρνει τη βασική ο αγρότης.

Σε αυτές τις περιπτώσεις όποιος παίρνει δύο συντάξεις, κακώς παίρνει αυτήν που καταβάλλει ο ΟΓΑ. Σε αυτές τις περιπτώσεις η παρακράτηση πρέπει να γίνεται από τη σύνταξη που παίρνει από άλλο φορέα κατά το 1/5. Βεβαίως, οι κληρονόμοι υποχρεώνονται να δώσουν ό,τι εισέπραξαν από τον αποκτώντα παρανόμως κληρονομούμενο τα ποσά αυτά. Αυτό συμβαίνει για το ΙΚΑ. Έτσι είναι, με τη διαφορά ότι ειδικά για τον ΟΓΑ ο κληρονόμος απαλλάσσεται των υποχρεώσεων που έχει ο κληρονομούμενος, ανεξαρτήτως αν ήταν καλοπίστως ή κακοπίστως ωφελημένος.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Σιμορέλη, έχετε τον λόγο.

**ΧΡΗΣΤΟΣ ΣΙΜΟΡΕΛΗΣ:** Κύριε Υπουργέ, θα ήθελα να πω το εξής: Εδώ δεν μιλάμε για ανθρώπους που έχουν πλουτίσει. Μιλάμε για ανθρώπους που έχουν χαμηλό εισόδημα, μιλάμε για ανθρώπους που δεν είχαν δόλο και μιλάμε για πράγματα τα οποία έγιναν από εσφαλμένο υπολογισμό του ασφαλιστικού ταμείου. Και πάμε εμείς τώρα και τους ζητάμε, σε ανθρώπους που έχουν χαμηλό εισόδημα και δεν είχαν δόλο, 35% προσαύξηση και ποσά και γυρίζουμε πίσω χρόνια, μία εικοσαετία τουλάχιστον.

Η πληροφόρηση που έχω είναι η εξής: Το 1996 έγινε παραγραφή όλων αυτών και εμείς τώρα γυρνάμε είκοσι χρόνια πίσω και πάμε στο 2002. Αυτό νομίζω ότι μπορούμε να το υπερβούμε και αν δεν απατώμαι είναι και παράνομο.

Άρα, η παράκλησή μου είναι η εξής: Πρέπει να δούμε το θέμα με μεγάλη κατανόηση. Δεν μιλάμε για ανθρώπους που έχουν πλουτίσει, όπως είπατε, μιλάμε για ανθρώπους με χαμηλό εισόδημα, χωρίς δόλο και ειδικά για τους κληρονόμους, οι οποίοι μετά από δέκα χρόνια ερχόμαστε να τους ζητάμε κάποια ποσά όπου αυτοί, λόγω του χαμηλού εισοδήματος, αδυνατούν να πληρώσουν.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Σιμορέλη.

Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Σιμορέλη, ο πλουτισμός είναι νομική έννοια. Δεν εννοώ σε καμμία περίπτωση ότι έγινε κάποιος πλούσιος. Είναι μία νομική έννοια και προβλέπεται στις σχετικές διατάξεις αυτός ο χαρακτηρισμός.

Όσον αφορά την παραγραφή της εικοσαετίας, υπάρχει και αυτή στο νόμο. Δεν είναι κάτι που γίνεται χωρίς να προβλέπεται από το νόμο και μάλιστα η εικοσαετής παραγραφή αρχίζει να υπολογίζεται από την τελευταία καταβολή μιας δόσης που καταβαλλόταν. Επομένως, ως προς αυτό που έχει μία γενική ισχύ δεν μπορούμε να κάνουμε μία άλλη παρέμβαση.

Βεβαίως, αν πρόκειται για σφάλματα των υπηρεσιών, πάλι κάποιος αποκτά κάτι που δεν δικαιούταν, η προσέγγιση όμως αυτής της περίπτωσης, αν συμβαίνει, νομίζω ότι μπορεί να γίνει από τις αρμόδιες τοπικές διοικητικές επιτροπές του ΙΚΑ ή το αρμόδιο όργανο ενστάσεων που υπάρχει στον ΟΓΑ, ώστε να κριθούν αυτές οι περιπτώσεις, διότι κανείς δεν υποχρεούται στα αδύνατα και πολύ περισσότερο αν υπάρχει μία υπαίτια συμπεριφορά από τη δημόσια διοίκηση, οφείλει να συμμορφώνεται κατά το μέτρο της δικής του ευθύνης.

**ΧΡΗΣΤΟΣ ΣΙΜΟΡΕΛΗΣ:** Έχουμε πολλά τέτοια παραδείγματα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Υπάρχουν επομένως τέτοιες περιπτώσεις πραγματικά και γίνονται με ενστάσεις. Τις βλέπουν τα αρμόδια όργανα, στα οποία συμμετέχουν και εκπρόσωποι των φορέων, εκπρόσωποι των ίδιων των ενδιαφερομένων και κατά κανόνα με ιδιαίτερη επιείκεια αντιμετωπίζονται πάντα οι ενστάσεις των ασφαλισμένων από τα όργανα των τοπικών διοικητικών επιτροπών και των οργάνων ενστάσεων του ΙΚΑ.

Όσον αφορά την πολιτική του Υπουργείου, δώσαμε δείγμα γραφής –και εγώ προσωπικά- προσφάτως, πριν λίγες εβδομάδες, όταν έλυσα ένα πρόβλημα που ταλάνιζε τις μητέρες ανήλικων παιδιών που εργάζονταν στην Εμπορική Τράπεζα και προέρχονταν από το ταμείο της Εμπορικής Τράπεζας, οι οποίες διώκονταν με την αναζήτηση πολλών χιλιάδων ευρώ και έπαυσε αυτό να συμβαίνει. Ήταν μεγάλο πρόβλημα που ταλάνιζε πάνω από έξι χρόνια τις ασφαλισμένες αυτής της κατηγορίας και λύθηκε. Διότι δικαιούταν να πάρουν αυτήν τη σύνταξη, αλλά τη λάμβαναν από αναρμόδιο φορέα και ο άλλος αρμόδιος φορέας καταδίωκε με εισπρακτικά μέσα και αναγκαστική εκτέλεση τις γυναίκες αυτές, ενώ όφειλε η διοίκηση να λύσει το πρόβλημα.

Εμείς το λύνουμε το πρόβλημα με αυτόν τον τρόπο. Θεωρούμε τη διοίκηση των φορέων κοινωνικής ασφάλισης ως υπόχρεων από κοινού για την απόδοση των δικαιωμάτων από τους ασφαλισμένους και όπου υπάρχουν τέτοια προβλήματα τα επιλύουμε.

Αν υπάρχουν τέτοια προβλήματα, να είστε βέβαιος ότι θα μεριμνήσουμε να επιλυθούν και να μην υπάρχουν, όπως δηλαδή να επιβαρύνονται οι ασφαλισμένοι όταν οι ίδιοι δεν ευθύνονται γι’ αυτό που έχει συμβεί. Αν συμβαίνει κάτι τέτοιο, να είστε βέβαιος ότι το Υπουργείο μας θα το αντιμετωπίσει. Στο πλαίσιο της ασφαλιστικής μεταρρύθμισης που κάνουμε έχουμε προβλέψει διατάξεις μιας τέτοιας λειτουργίας του ενιαίου φορέα κοινωνικής ασφάλισης, που καθιστά ακόμα πιο σημαντικές τις εξυπηρετήσεις των ασφαλισμένων με ένα δίκαιο και άμεσο τρόπο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στην επόμενη επίκαιρη ερώτηση, επιτρέψτε μου να διαβάσω κάποιες από τις ερωτήσεις, οι οποίες δεν πρόκειται να συζητηθούν.

Η τέταρτη με αριθμό 364/11-1-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς τον ΥπουργόΠαιδείας, Έρευνας και Θρησκευμάτων, σχετικά με τη λήψη μέτρων για τις μετεγγραφές των φοιτητών, δεν θα συζητηθεί λόγω κωλύματος του Υπουργού.

Η έκτη με αριθμό 356/8-1-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Υγείας, σχετικά με την κύρωση του Πρωτοκόλλου της Σύμβασης Πλαίσιο του Παγκόσμιου Οργανισμού Υγείας (ΠΟΥ) για τον έλεγχο του καπνού, δεν θα συζητηθεί λόγω κωλύματος του Υπουργού.

Η έβδομη με αριθμό 355/7-1-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ενεργοποίηση μονάδας εσωτερικού ελέγχου του Υπουργείου Υγείας και τα κριτήρια επιλογής Διοικητών-Υποδιοικητών των νοσοκομείων από την επιτροπή αξιολόγησης, δεν θα συζητηθεί λόγω κωλύματος του Υπουργού.

Εισερχόμαστε στη συζήτηση της τρίτης με αριθμό 358/8-1-2016 επίκαιρης ερώτησης δευτέρου κύκλου του Βουλευτή Λακωνίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Λεωνίδα Γρηγοράκου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την απλούστευση των διαδικασιών πρόσληψης και έκδοσης εργοσήμου που αφορούν στην απασχόληση των εργατών γης.

Κύριε Γρηγοράκο, έχετε τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, ευχαριστώ πάρα πολύ.

Κύριε Υπουργέ, μας απασχολεί πολλά χρόνια το θέμα των εργατών γης και μάλιστα των εργατών οι οποίοι δεν έχουν και τα νόμιμα έγγραφα που θα μπορούσε κάποιος να χρησιμοποιήσει σήμερα μέσα από τις διαδικασίες της δημόσιας διοίκησης, για να μπορέσει να απασχοληθεί στους αγροτικούς νομούς της Ελλάδος.

Μας είχε απασχολήσει παλαιά -και με τον κ. Κουτσούκο, όταν ήταν Υφυπουργός Εργασίας αλλά και με πολλούς άλλους Υπουργούς τα προηγούμενα χρόνια- για να βρούμε τη χρυσή τομή. Να βοηθήσουμε, όσο μπορούσαμε δηλαδή, και τους εργοδότες, δηλαδή τους αγρότες που είχαν ανάγκη από εργατικά χέρια, αλλά και αυτούς τους ανθρώπους οι οποίοι έρχονται εδώ να βρουν μια εργασία, αλλά λόγω του ότι η δημόσια διοίκηση δεν έχει τα επαρκή έγγραφα, μπαίνουν ενδιάμεσα άλλες ασφαλιστικές δικλίδες από τα άλλα Υπουργεία και δημιουργείται ένα πραγματικό χάος στην όλη διαδικασία εξεύρεσης εργασίας και έκδοσης εργοσήμου γι’ αυτούς τους ανθρώπους.

Αυτή η εποχή στη Λακωνία ξέρετε ότι είναι περίοδος της συλλογής πορτοκαλιών και ελιάς. Άρα, έχουμε ανάγκη τα εργατικά χέρια. Ο καιρός, δόξα τω Θεώ, φέτος ήταν καλύτερος από τα προηγούμενα χρόνια, αλλά παρουσιάζει κάποιες διακυμάνσεις. Ενώ, λοιπόν, ο εργοδότης πηγαίνει και βγάζει το εργόσημο στο όνομα του Γρηγοράκου, την επόμενη μέρα αυτός δεν έρχεται στη δουλειά και όπως καταλαβαίνετε δημιουργείται μια τεράστια ουρά και μια τεράστια καθυστέρηση, ως προς την έκδοση εργοσήμου σε συγκεκριμένα άτομα.

Τα προηγούμενα χρόνια είχα εκφράσει την άποψή μου και τώρα θα την εκφράσω και σε σας. Θα πρέπει αυτό το θέμα της μεγάλης γραφειοκρατίας που αντιμετωπίζουμε ως προς την έκδοση εργοσήμων σε συγκεκριμένα άτομα που δεν έχουν τα νόμιμα χαρτιά από τις χώρες που προέρχονται -συνήθως είναι οι χώρες του Πακιστάν και του Μπαγκλαντές και μας έχει απασχολήσει και παλαιά- να το απλουστεύσουμε από πλευράς της Κυβέρνησης και έχω πρόταση που θα σας κάνω στη δευτερολογία μου, ούτως ώστε να μπορέσουν και οι εργοδότες, αλλά και οι εργαζόμενοι να απολαμβάνουν και τους κόπους τους, δηλαδή και των χρημάτων που πρέπει να παίρνουν, αλλά και των ασφαλιστικών τους δικαιωμάτων.

Περιμένω τη δική σας απάντηση στην ερώτηση που σας έχω κάνει και θα σας πω και την πρότασή μου στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γρηγοράκο.

Τον λόγο έχει ο Υφυπουργός κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Γρηγοράκο, πιστεύω πως η συμβολή σας θα είναι σημαντική και θετική και θα την ακούσω. Διότι είναι και στη δική μας σκέψη να βρούμε λύση σε αυτό το θέμα.

Όσον αφορά στη δική μας αρμοδιότητα, δεν θα πρέπει να επιτρέπεται η εργασία κανενός να μην είναι προστατευμένη. Σ’ αυτούς δεν πρέπει να μην συμπεριλαμβάνονται κι εκείνοι που βρίσκονται σ’ αυτήν τη μοίρα, δηλαδή να είναι χωρίς νόμιμα έγγραφα σε μία χώρα που δεν ήταν ευχή τους, όταν γεννήθηκαν, να βρίσκονται. Στον τόπο τους θα ήθελαν να είναι. Πρέπει να το δούμε με ευαισθησία και γι’ αυτούς, αλλά και μ’ έναν τρόπο που προστατεύει πραγματικά την παραγωγική διαδικασία να βρούμε μία λύση στο πρόβλημα αυτό.

Έχουμε εκτιμήσει ότι πράγματι έχουμε περίπου τριακόσιες χιλιάδες άτομα, που απασχολούνται στις αγροτικές καλλιέργειες. Αν δούμε και τις κτηνοτροφικές εγκαταστάσεις, αυτός ο αριθμός είναι πολύ μεγαλύτερος. Έχουμε στη χώρα μας γύρω στους πεντακόσιους χιλιάδες νόμιμα απασχολούμενους μετανάστες και υπάρχει ένα μεγάλο κομμάτι, που εργάζεται μ’ αυτόν τον τρόπο που δεν ευνοεί τη νομιμότητα στην παραγωγική διαδικασία. Δεν μπορεί να γίνεται αυτό το πράγμα με τον τρόπο που εξακολουθεί να γίνεται τόσα χρόνια.

Με την αφορμή της ασφαλιστικής μεταρρύθμισης στην οποία προχωράμε -και πιστεύω ότι και με τη δική σας υποστήριξη θα πετύχουμε- εμείς έχουμε αναζητήσει λύσεις για το θέμα του εργοσήμου ώστε να γίνεται μ’ έναν τρόπο πιο άμεσο, ώστε να αποφεύγεται αυτό το πρόβλημα που λέτε.

Συμβαίνει πραγματικά να βγάζει κάποιος εργόσημο και να μην χρησιμοποιείται διότι έπιασε καταιγίδα, λόγω καιρικών συνθηκών που ήταν απρόβλεπτες. Νομίζω ότι θα λύσουμε αυτό το πρόβλημα με τις δυνατότητες που παρέχει η τεχνολογία, ώστε να εκδίδεται το εργόσημο αυθημερόν κατά την έναρξη της απασχόλησης ή την προηγουμένη. Ξέρουμε πλέον ότι υπάρχουν τα τεχνικά μέσα, ώστε ο αγρότης να ξέρει αν την επόμενη μέρα θα βρέξει, άρα δεν νομίζω ότι είναι απρόβλεπτο πλέον, με τις δυνατότητες που δίνει η μετεωρολογική πρόβλεψη, το να ξέρει κάποιος ότι την επόμενη μέρα θα έχει καλές καιρικές συνθήκες. Θα βρούμε, λοιπόν, έναν πιο άμεσο τρόπο.

Πρέπει να πω και κάτι που πρέπει να ακούσουν οι αγρότες μας. Βλέπουμε και σχεδιάζουμε τη λύση τού να εκπίπτει το εργόσημο από τα έσοδά του, για να μπορέσει πραγματικά και ο ίδιος να έχει ένα κίνητρο, να είναι νόμιμος απέναντι στην απασχόληση, διότι ξέρετε ότι αυτή η απασχόληση, όταν γίνεται με τον τρόπο που γίνεται, βλάπτει τον τρόπο αμοιβής και των Ελλήνων εργαζομένων. Αλλά και οι Έλληνες εργαζόμενοι πρέπει να είναι ασφαλισμένοι. Οι Έλληνες εργαζόμενοι στις αγροτικές καλλιέργειες, οι εργάτες γης, πρέπει κι αυτοί να είναι ασφαλισμένοι. Δεν είναι ασφαλισμένοι για τον ίδιο λόγο που δεν είναι και οι άλλοι. Και μόνο το ότι κάποιος πρέπει να είναι ασφαλισμένος, οπωσδήποτε είναι ένας λόγος για μας να βρούμε λύσεις.

Κύριε Γρηγοράκο, περιμένω τη δική σας πρόταση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Γρηγοράκο, έχετε τον λόγο για τη δευτερολογία σας.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Υπουργέ, θα σας καταθέσω αυτά τα έγγραφα που έχω. Θέλω να σας πω ότι ως προς τη διευκόλυνση της διαδικασίας, θα μπορούσαμε να έχουμε ένα εργόσημο, χωρίς να είναι συγκεκριμένου ασφαλιστικού οργανισμού. Δεν χρειάζεται, δηλαδή, να βγάζουμε για το ΙΚΑ, να βγάζουμε για τον ΟΓΑ, να βγάζουμε για τον ΟΑΕ. Γιατί να το κάνουμε αυτό; Θα είχαμε ένα εργόσημο για όλους τους εργάτες, το οποίο θα μπορούσαμε να χρησιμοποιήσουμε κατά το δοκούν και εμείς και αυτοί. Εμείς είμαστε το κράτος, εμείς θα κάνουμε την είσπραξη. Το τι θα κάνουμε μετά με τα ασφαλιστικά ταμεία είναι θέμα δικό μας, της Κυβέρνησης, της πολιτείας.

Άρα, λοιπόν, εγώ έχω να σας προτείνω κάτι. Στο παρελθόν είχατε κι εσείς πει ότι θα λύνατε το θέμα αν γινόσασταν κυβέρνηση. Είχε γίνει επί κ. Κουτσούκου που είχε πει ότι κάθε παραγωγός-εργοδότης θα δήλωνε στην Αστυνομία τους εργαζόμενους, που δεν θα είχαν τα απαραίτητα έγγραφα. Εκεί κολλάμε τώρα. Η Αστυνομία θα εξέδιδε μία προσωρινή άδεια παραμονής, θα τελείωνε η εκάστοτε περίοδος, δηλαδή ή για τη συλλογή της ελιάς ή για τη συλλογή του πορτοκαλιού ή για τη συλλογή των ροδακίνων στην Ημαθία ή άλλων αγροτικών προϊόντων και μετά θα μπορούσαν να πληρωθούν από ένα συγκεκριμένο εργόσημο. Δεν προχώρησε τότε αυτή η πρόταση.

Εμείς περιμένουμε από τη νέα Κυβέρνηση να λύσει το θέμα και πιστεύω ότι μία πεντάμηνη άδεια παραμονής για να εργαστούν σε συγκεκριμένη περιοχή αυτοί οι μη νόμιμοι μετανάστες, θα έλυνε το θέμα, αλλά το θέμα θα το λύσει μια για πάντα, κύριε Υπουργέ, το ένα εργόσημο. Παίρνει το εργόσημο ο εργοδότης και είναι ένα, χωρίς να είναι συγκεκριμένο το σε ποιο ταμείο θα πάει αυτό.

Παίρνουμε το εργόσημο, έχει πληρώσει τις ασφαλιστικές εισφορές και όλα είναι καλά. Αυτή η ιστορία άλλο εργόσημο για το ένα, άλλο εργόσημο για το άλλο, άλλο για το παράλλο μας μπλέκει όλους, και τους ίδιους και εμάς.

Περιμένω την απάντησή σας. Πιστεύω ότι θα δώσετε λύση σε αυτό το θέμα.

Σας ευχαριστώ πολύ.

(Στο σημείο αυτό ο Βουλευτής κ. Λεωνίδας Γρηγοράκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Γρηγοράκο.

Τον λόγο έχει ο Υφυπουργός κ. Πετρόπουλος.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, εκτός διαδικασίας, για να ρωτήσω τον κύριο Υπουργό, μου δίνετε τον λόγο για μισό λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μανιάτη, ξέρετε ότι δεν προβλέπεται.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, ευχαρίστως να δεχτώ του κ. Μανιάτη την ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε τώρα, θα ανατρέψουμε εντελώς τις διαδικασίες; Είστε παλιός στο Κοινοβούλιο, γνωρίζετε τη διαδικασία.

**ΙΩΑΝΝΗΣ ΜΑΝΙΑΤΗΣ:** Το αντιλαμβάνομαι πλήρως.

**ΠΡΟΕΔΡΕΥΩΝ (Γεώργιος Λαμπρούλης):** Θα μπορούσατε να κάνετε μια συνεργασία με τον συνάδελφο κ. Γρηγοράκο και να του πείτε ενδεχομένως αυτό που θα θέλατε εσείς να πείτε.

**ΙΩΑΝΝΗΣ ΜΑΝΙΑΤΗΣ:** Επειδή το ίδιο θέμα αντιμετωπίζει και η Αργολίδα, να βοηθήσω τον Υπουργό εις επίρρωσιν αυτών που ελπίζω ότι θα πει και να δηλώσω ότι ακριβώς ανάλογες προτάσεις έχουν κατατεθεί και από την Αργολίδα…

**ΠΡΟΕΔΡΕΥΩΝ (Γεώργιος Λαμπρούλης):** Μα νομίζω ότι πάντα τα ερωτήματα μπορεί να έχουν μια τοπική ιδιαιτερότητα αλλά, αν θέλετε, το συγκεκριμένο ερώτημα του κ. Γρηγοράκου αφορά όλη την επικράτεια. Δεν αφορά μόνο τη Λακωνία ή την Αργολίδα.

**ΙΩΑΝΝΗΣ ΜΑΝΙΑΤΗΣ:** Διευκολύνει πάντως, κύριε Πρόεδρε, κύριε Υπουργέ. Ανάλογη πρόταση έχει κατατεθεί και από την Αργολίδα και στηρίζουμε απολύτως τέτοιες προτάσεις όπως του συναδέλφου κ. Γρηγοράκου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Επειδή ο κ. Μανιάτης είναι και Βουλευτής της Αργολίδας, δέχομαι το δικαιολογημένο ενδιαφέρον του. Πρέπει να είναι όλων μας κοινό το ενδιαφέρον.

Η χώρας μας έχει μια αγροτική παραγωγή που πρέπει να υποστηρίξουμε όλοι μας. Αυτός ο τρόπος υπολογισμού του εργοσήμου θα υποστηρίξει την αγροτική παραγωγή. Και πρέπει με την ευκαιρία αυτή να πω ότι η μεταρρύθμιση που επιδιώκουμε να πετύχουμε βοηθάει ιδιαίτερα την αγροτιά και ως προς το κομμάτι αυτό της απασχόλησης, με ένα εργόσημο το οποίο θα εκπίπτει. Ένα θα είναι το εργόσημο γιατί ένας θα είναι ο ενιαίος φορέας κοινωνικής ασφάλισης. Επομένως, αυτή η πολλαπλότητα δεν θα υπάρχει. Και να τα αγαθά της ενοποίησης των φορέων που είναι πάρα πολύ καλά και στη λειτουργικότητα του συστήματος, αλλά και στις αποδόσεις των οφελών και στις εισφορές και στην εξυπηρέτηση των ασφαλισμένων. Ασφαλώς θα είναι ένα.

Οι τρόποι είσπραξης θα είναι σύγχρονοι και δεν θα είναι καθόλου προβληματική αυτή η σχέση για να μην κρύβεται –γιατί μέχρι τώρα συνέβαιναν και τέτοια- κάτω από ένα εργόσημο η απασχόληση πολλών. Υπάρχει και αυτό το πρόβλημα. Με ένα εργόσημο δούλευαν καμμιά πενηνταριά και πουλιόταν «στη μαύρη». Αυτά θα εκλείψουν, γιατί το εργόσημο είχε πάρα πολλά προβλήματα στη λειτουργία του και αντί να οδηγεί στην είσπραξη εσόδων, οδηγούσε και στην απώλεια εσόδων.

Βεβαίως, για εμάς η εργασία που παρέχεται από κάποιον, κατά τις αρχές άλλωστε που ισχύουν και στο δικαστικό μας σύστημα, δεν δικαιολογούν να μην αμείβεται όταν δουλεύει νομίμως. Πρέπει να αμείβεται. Αφού, λοιπόν, πρέπει να αμείβεται νομίμως, το κομμάτι αυτό και της ασφαλιστικής εισφοράς πρέπει να απονέμεται.

Αλλά δεν είναι μόνο αυτό. Είναι και το εργόσημο του Έλληνα εργαζόμενου. Έχουμε τεράστια απώλεια εσόδων από τους Έλληνες που δουλεύουν και δεν έχουν κλήρο ή έχουν κλήρο και συμπληρώνουν το εισόδημά τους με απασχόληση στο κτήμα του συναδέλφου, του διπλανού αγρότη και οι οποίοι δεν παίρνουν και αυτοί εισφορά, δεν παίρνουν ασφαλιστικό ημερομίσθιο.

Και αυτό το πρόβλημα πρέπει να λυθεί. Υπάρχει σοβαρός λόγος να το δούμε. Περίπου ένα εκατομμύριο εκατό χιλιάδες αγρότες είναι αυτοί που θα καταβάλουν εισφορές σε μία χαμηλή κλίμακα. Παρά τα όσα λέγονται, δεν θα υπάρχει μεγάλη επιβάρυνση των αγροτών, δηλαδή δεν θα συμβεί να έχουμε μία δήμευση της αγροτικής περιουσίας με την ασφαλιστική μεταρρύθμιση. Μόνο τεσσεράμισι χιλιάδες αγρότες θα έχουν μια επιβάρυνση άνω του 13%, σε σχέση με ό,τι καταβάλουν σήμερα.

Και μάλιστα, προχωράμε σε λύσεις τέτοιες στα πλαίσια της ασφαλιστικής μεταρρύθμισης, όπου μαζί με το εργόσημο που θα απαλλάσσεται κατά το μέρος της καταβολής του με κατάσταση που θα στέλνει ο ενιαίος φορέας κοινωνικής ασφάλισης για τις δαπάνες που κατέβαλε ο αγρότης στο εργόσημο, θα έχει και μείωση των εμφανιζόμενων εσόδων του. Με την κατανομή που θα γίνεται με έναν τρόπο πάρα πολύ αποτελεσματικό και στην αγροτική οικογένεια -σύζυγο και παιδιά- θα δείτε ότι θα είναι ένα σύστημα το οποίο θα προωθεί την απασχόληση των αγροτών και θα τους ενισχύει σε μια κατεύθυνση ύπαρξης μίας εθνικής σύνταξης για όλους.

Πρέπει να πω κάτι που αγνοούν οι αγρότες. Το 2026 παύει η καταβολή του υπολοίπου που απομένει για την βασική σύνταξη, η οποία, όπως ξέρετε, από το 2002 μειώνεται κατά 4% κάθε έτος.

Άρα, βασική σύνταξη δεν υπάρχει για τους αγρότες. Οι αγρότες δεν προβλεπόταν ούτε στον προηγούμενο νόμο -ο οποίος δεν εφαρμόστηκε ποτέ- να παίρνουν βασική σύνταξη 360 ευρώ. Θα παίρνουν όλοι και πρέπει όλοι να υποστηρίξουμε αυτήν την προσπάθεια και για το εργόσημο και για τη συνολική αντιμετώπιση της ασφάλισης των αγροτών, όπως εμείς προωθούμε -και με τις δικές σας παρατηρήσεις, βεβαίως, θα δούμε πόσο καλύτερα μπορούμε να τα κάνουμε αυτά- για ένα εθνικό σύστημα κοινωνικής ασφάλισης χωρίς εξαιρέσεις για κανέναν.

Σας ευχαριστώ πάρα πολύ, κύριε Γρηγοράκο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Εισερχόμεθα στη δεύτερη με αριθμό 361/11-1-2016 επίκαιρη ερώτηση πρώτου κύκλου του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας, κ. Νικήτα Κακλαμάνη προς τον Υπουργό Εσωτερικών και Διοικητικής Ανασυγκρότησης, σχετικά με τον τρόπο διενέργειας βουλευτικών εκλογών με λίστα ή με σταυρό προτίμησης σε περίπτωση που αυτές πραγματοποιηθούν εντός δεκαοκταμήνου από τις τελευταίες διεξαχθείσες εκλογές.

Θα απαντήσει ο Υπουργός, κ. Παναγιώτης Κουρουμπλής.

Κύριε Αντιπρόεδρε, έχετε τον λόγο για την πρωτομιλία σας.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος Βουλής):** Σας ευχαριστώ πολύ, κύριε Πρόεδρε.

Κύριε Υπουργέ, παρ’ ότι μου στείλατε μια γραπτή απάντηση -αλλά όπως θα ενθυμίστε ακόμα και η απάντηση κρύβει ασάφεια- θέλησα σήμερα να την κάνω επίκαιρη την ερώτηση, μήπως κι έχετε καταλήξει για να γίνει πιο ξεκάθαρο, διότι είναι ένα θέμα που αφορά και τους τριακόσιους συναδέλφους και όσους θα περιληφθούν στις επόμενες εκλογές, όποτε γίνουν, στις εκλογικές λίστες των κομμάτων.

Τι λέει σήμερα ο νόμος; Λέει: «Σε περίπτωση που οι βουλευτικές εκλογές διενεργούνται μέσα σε δεκαοκτώ μήνες από τις προηγούμενες, δεν εφαρμόζονται για τις εκλογές αυτές οι περί εκλογής Βουλευτών με σταυρό προτιμήσεως διατάξεις του παρόντος, αλλά οι περί σειράς καταλήψεως εδρών διατάξεις (λίστα) του π.δ. 151/1985.

Στην απάντηση που μου στείλατε, παραδέχεστε και λέτε: «Από τη γραμματική διατύπωση της ανωτέρω διάταξης προκύπτει πράγματι ασάφεια. Για τον λόγο αυτόν το Υπουργείο Εσωτερικών και Διοικητικής Ανασυγκρότησης έχει ήδη αναλάβει νομοθετική πρωτοβουλία προς την κατεύθυνση της περαιτέρω αποσαφήνισης της εν λόγω διάταξης».

Κύριε Υπουργέ, υπάρχουν δύο γνωματεύσεις ήδη γνωστές. Η μία μάλιστα φέρει την υπογραφή του συναδέλφου μας, του κ. Λοβέρδου, κι ενός άλλου καθηγητού της Νομικής -έχει βγει κι ένα μικρό βιβλιαράκι- όπου αυτή η ερμηνεία λέει ότι παραδείγματος χάριν, έγιναν εκλογές τον Ιανουάριο του ’15, το δεκαοκτάμηνο λήγει τον Ιούνιο του ’16, μέσα στο δεκαοκτάμηνο αυτό όσες φορές γίνουν εκλογές, είναι με λίστα.

Υπάρχει όμως και άλλη γνωμοδότηση, που ερμηνεύει κατά γράμμα τη διάταξη του νόμου που σας διάβασα, που λέει ότι αν ο νομοθέτης ήθελε να πει «από τις τελευταίες εκλογές με σταυρό προτίμησης», θα το έγραφε μέσα στη διάταξη. Αφού δεν το γράφει, ακόμη και τώρα τον Σεπτέμβριο που έγιναν με λίστα, το δεκαοκτάμηνο αρχίζει πλέον από τον Σεπτέμβριο.

Αυτό είναι λοιπόν το θέμα. Επειδή λέτε ότι προτίθεστε να κάνετε νομοθετική διάταξη, σας ερωτώ αν έχετε καταλήξει. Εάν ναι, προς ποια κατεύθυνση, εάν όχι, πότε σκοπεύετε να φέρετε αυτήν τη διάταξη, γιατί όπως αντιλαμβάνεστε κι εσείς κι εγώ και πολλοί άλλοι συνάδελφοι, είμαστε και παλιοί Βουλευτές και ξέρουμε τον καημό του σταυρού, όχι στο να τον κυνηγήσουμε, αλλά κυρίως από άποψη εξόδων. Και για τον λόγο αυτό, έκανα επίκαιρη την ερώτηση, μήπως έχετε να μας δώσετε σήμερα κάτι νεότερο επ’ αυτού.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κακλαμάνη.

Κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Θα προσπαθήσω, κύριε Πρόεδρε, να καθησυχάσω τον καλό μου συνάδελφο κ. Κακλαμάνη, γιατί φαίνεται φοβάται την «σταύρωση».

Πράγματι, η παράγραφος 11 του άρθρου 72 του π.δ. 96/2007 παράγει μία ασάφεια. Ωστόσο, πρέπει να πούμε ότι αν και υπάρχουν απόψεις πολλών συνταγματολόγων ότι το δεκαοκτάμηνο, η ratio του νόμου, μπορεί να ξεκινάει από τις εκλογές του σταυρού, υπάρχει και άλλη άποψη, αντίθετη. Άλλωστε στον χώρο των συνταγματολόγων δεν υπάρχει ποτέ ομοφωνία -αυτό το ξέρει ο κ. Κακλαμάνης καλύτερα από μένα.

Εμείς πιστεύουμε ότι το δεκαοκτάμηνο ξεκινάει από την ημέρα που έγιναν οι εκλογές με σταυρό. Αυτή είναι η δική μου εκτίμηση. Με βάση αυτήν την εκτίμηση νομίζω ότι θα πρέπει να κινείται η όποια διαδικασία κινηθεί είτε είναι νομοθετική είτε όχι. Αλλά ακόμα και να μην είχε προχωρήσει η όποια κυβέρνηση σε μια ρύθμιση, κύριε Κακλαμάνη, όποια και αν ήταν η απόφαση μιας κυβέρνησης στη δεδομένη στιγμή, εφόσον υπήρχε ζήτημα εκλογών, κανένας δεν μπορούσε να ακυρώσει αυτές τις εκλογές. Άρα, λοιπόν, ανησυχία δεν πρέπει να υπάρχει.

Επειδή θέλω όμως να είμαι σαφής και να μην αφήνω κανένα υπονοούμενο θέλω να σας πω ότι η δική μου θέση, η θέση της Κυβέρνησης είναι ότι το δεκαοκτάμηνο αρχίζει από την ημέρα των εκλογών που έγιναν με σταυρό.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Κακλαμάνη, έχετε τον λόγο για τη δευτερολογία σας.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Κύριε Υπουργέ, νομίζω ότι ούτε εγώ ούτε εσείς φοβόμαστε τη σταύρωση. Και εσείς έχετε επανειλημμένως εκλεγεί με σταυρό και αν θυμάμαι καλά –και μάλλον θυμάμαι καλά- στην Α΄ Αθήνας είμαι μάλλον ο παλαιότερος Βουλευτής με εννέα συνεχείς εκλογές και επανεκλογές. Επομένως, δεν είναι θέμα ότι φοβάμαι τον σταυρό.

Από ό,τι αντιλαμβάνομαι, εσείς πάτε προς την άποψη Λοβέρδου –και από ό,τι κατάλαβα θα φέρετε μια διάταξη που να το διευκρινίζετε, αλλά αν δεν είναι έτσι, μου το λέτε-, δηλαδή ότι από την τελευταία εκλογή με σταυρό και για δεκαοκτώ μήνες, όσες φορές μέσα σε αυτό το δεκαοκτάμηνο γίνουν εκλογές, τότε είναι με λίστα, ενώ περνώντας αυτό το δεκαοκτάμηνο, από εκεί και πέρα είναι με σταυρό πάλι και ακολουθεί το ίδιο πράγμα.

Εντάξει, αυτό πρέπει να το φέρετε. Όταν θα το φέρετε, είναι σίγουρο ότι θα ακουστούν και αντίθετες απόψεις, αλλά χρειάζεται εν πάση περιπτώσει να το ξεδιαλύνουμε. Δεν είναι θέμα κομματικής αντιπαράθεσης, όπως καταλαβαίνετε, κομματικής αυτό. Περισσότερο είναι βουλευτικής, θα σας έλεγα, και λιγότερο κομματικής και κυβερνητικής.

Απλά, πείτε μου πότε χρονικά, περίπου, βλέπετε να το φέρνετε και αν θα το φέρετε μόνο του ή αν θα το εντάξετε σε ενδεχόμενη αλλαγή του εκλογικού νόμου, όπου θα το βάλετε εκεί μέσα. Αλλά η αλλαγή του εκλογικού νόμου μπορεί να αργήσει. Καλό είναι γι’ αυτήν την εκκρεμότητα, που είναι μια μικρή διόρθωση ή αποσαφήνιση προς την μία ή προς την άλλη κατεύθυνση, για την οποία η Βουλή να αποφασίσει, να μας πείτε πότε προτίθεστε να φέρετε διάταξη.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, θέλω να διαβεβαιώσω τον Αντιπρόεδρο κ. Κακλαμάνη και όλη την Αίθουσα ότι οι επόμενες εκλογές θα γίνουν στο τέλος της τετραετίας. Η Κυβέρνηση αυτή έχει μια ισχυρή συνοχή, έχει εκλεγεί δεσμευμένη προεκλογικά σε ένα πλαίσιο να βγάλει την χώρα από αυτήν τη μεγάλη κρίση που την ταλανίζει τα τελευταία έξι χρόνια, με σημαντικές μεταρρυθμίσεις που θα έχουν την έννοια των μεταρρυθμίσεων. Γιατί αν αξιολογήσουμε τις επιχειρούμενες μεταρρυθμίσεις και τις χαρακτηριζόμενες μεταρρυθμίσεις και επειδή τα πολιτικά δρώμενα κρίνονται εκ του αποτελέσματος, θα πρέπει να μιλούμε για απορρυθμίσεις της δημοσίας διοίκησης.

Στο πλαίσιο, λοιπόν, της ριζικής ανασυγκρότησης ενός μεταρρυθμιστικού προγράμματος, μιας πραγματικής επαναθεσμοποίησης των θεσμών ικανών να παρακολουθούν την εξέλιξη της οικονομίας και της τεχνολογίας, το Υπουργείο έχει στον σχεδιασμό του, στο αφήγημά του μια σειρά πρωτοβουλιών, που βεβαίως έχουν να κάνουν και με τον εκλογικό νόμο.

Θέλω να πω στον κ. Κακλαμάνη, ότι είμαι από τους πολιτικούς που πιστεύουν -και η Κυβέρνηση συμφωνεί σε αυτό- ότι ο εκλογικός νόμος πρώιμα πρέπει να έρχεται στη Βουλή, για να μην βάζει σε πειρασμό τις κυβερνήσεις της τελευταίας στιγμής, προκειμένου να επιχειρούν εκλογικούς νόμους που θα υπηρετούν τη συγκυρία εκείνης της στιγμής. Πρέπει το πολιτικό παιχνίδι να είναι καθαρό, να έχει σαφήνεια.

Πιστεύω ότι πολύ πρώιμα θα έχουμε έναν εκλογικό νόμο πιο δίκαιο, αποκαθιστώντας πραγματικά τερατουργήματα, όταν υπάρχουν εκλογικές περιφέρειες που δεν εκπροσωπούνται καν, όταν ένα κόμμα μπορεί να έχει πάρα πολύ σημαντική παρουσία επειδή θα είναι δεύτερο ή τρίτο. Υπάρχουν πάρα πολλά ζητήματα και σε ό,τι αφορά τον εκλογικό νόμο και σε ό,τι αφορά τα θέματα του Συντάγματος.

Κυρίως, όμως, γίνεται προσπάθεια από αυτήν την Κυβέρνηση για να συγκροτήσουμε επιτέλους μια δημόσια διοίκηση που θα στηρίζει την παραγωγική ανασυγκρότηση της χώρας, απαλλαγμένη από τις σιαμαίες αδερφές της, τη γραφειοκρατία και την πολυνομία. Θα προχωρήσουμε στα πλαίσια αυτής της προσπάθειας, στη διαλειτουργικότητα των βάσεων δεδομένων, για να μπορέσουμε να οικοδομήσουμε ένα σύγχρονο κράτος, αποτελεσματικό και λειτουργικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα πρέπει να ξέρει ο ελληνικός λαός ότι ξοδεύτηκαν τα τελευταία δώδεκα - δεκαπέντε χρόνια 7 δισεκατομμύρια ευρώ γι’ αυτές τις μεταρρυθμίσεις και όλοι ζουν τις συνέπειες αυτής της πραγματικής απορρύθμισης.

Η πραγματική, πολυεπίπεδη αποκέντρωση, με αποκέντρωση πόρων –γιατί αποκεντρώνουμε αρμοδιότητες και αυτές αλληλοεπικαλυπτόμενες- θα συμβάλει σε μια τέτοια λειτουργία, όπως και η επιτροπή που συγκροτήσαμε χθες με τους κοσμήτορες των νομικών σχολών, με καθηγητές έγκριτους, για να μπορέσουμε να περιορίσουμε το αφόρητο καθεστώς της πολυνομίας, που πνίγει κάθε παραγωγική δραστηριότητα.

Σε συνδυασμό, λοιπόν, και με το νομοσχέδιο που θα κατατεθεί για την αξιολόγηση και την αξιοκρατία των στελεχών της δημόσιας διοίκησης, αυτά είναι μια δέσμη μέτρων σε βάθος τριετίας, που πραγματικά θα επιχειρήσουν να αλλάξουν όλο αυτό το μοντέλο ενός δημοσίου, που από την εποχή που ήμουν φοιτητής άκουγα τον αείμνηστο Γεώργιο Ράλλη να λέει ότι ο «μεγάλος ασθενής» είναι η δημόσια διοίκηση.

Πιστεύω, λοιπόν, ότι όλες αυτές θα είναι πρωτοβουλίες, που θα έχουν την ευρύτερη συναίνεση της λογικής, που διακατέχει την πλειοψηφία του πολιτικού μας προσωπικού, γιατί η δημόσια διοίκηση, η λειτουργούσα και αποτελεσματική δημόσια διοίκηση, η αντιγραφειοκρατική και με περιορισμό της πολυνομίας δημόσια διοίκηση θα μπορεί πραγματικά να είναι ένα εργαλείο αναπτυξιακό στις ανάγκες που έχει η χώρα αυτήν τη στιγμή και η κοινωνία.

Σε ό,τι αφορά, λοιπόν, το ερώτημα και την ανησυχία του κ. Κακλαμάνη, θέλω να είμαι πάρα πολύ κατηγορηματικός ότι η υπόθεση για την οποία ερωτά, αφορά τις εκλογές του Ιανουαρίου. Δεν είναι δυνατόν να έχει αφετηρία το δεκαοχτάμηνο σε εκλογές που δεν είχαν σταυρό. Ως εκ τούτου κλείνει αυτό το θέμα. Τυπικά, αν πράγματι υφίσταται τέτοιο θέμα, θα το λύσουμε.

Εκείνο που θέλω να διαβεβαιώσω με τον πιο κατηγορηματικό τρόπο είναι ότι όλοι γνωρίζουμε πως οι εκλογές του Σεπτεμβρίου δημιούργησαν ένα δίλημμα. Είχαν προ της κρίσης του ελληνικού λαού μια δέσμευση μιας σειράς μέτρων που έχουν να κάνουν με τις υποχρεώσεις της χώρας. Αυτές οι υποχρεώσεις πρέπει να τηρηθούν και θα τηρηθούν. Ωστόσο, πιστεύουμε ότι στα πλαίσια αυτών των δεσμεύσεων είναι ανάγκη εξ αντικειμένου η χώρα να προχωρήσει σε βαθύτατες και ριζικές αναδιαρθρώσεις, επαναθεσμοποιήσεις, για να μπορέσει να ανταποκριθείς στις ανάγκες των καιρών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, να κλείσετε παρακαλώ. Ήδη εξαντλήσατε και τον επιπλέον χρόνο που θα μπορούσατε να έχετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Εντάξει, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί από το 5ο Δημοτικό Σχολείο Αγίων Αναργύρων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η δεύτερη με αριθμό 362/11-1-2016 επίκαιρη ερώτηση δευτέρου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Περιβάλλοντος και Ενέργειας, σχετικά με την παραμετροποίηση της επαύξησης των τιμών πώλησης ηλεκτρικής ενέργειας από τους κατ’ επάγγελμα αγρότες – ιδιοκτήτες φωτοβολταϊκών σταθμών, δεν θα συζητηθεί λόγω κωλύματος του κυρίου Υπουργού.

Η πέμπτη με αριθμό 354/7-1-2016 επίκαιρη ερώτηση δευτέρου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την «ΑΣΠΙΣ ΠΡΟΝΟΙΑ ΑΕΓΑ Ασφαλιστική Εταιρεία», δεν συζητείται λόγω κωλύματος του κυρίου Υπουργού.

Η έβδομη με αριθμό 349/5-1-2016 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Υγείας, σχετικά με την «πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του Υπουργείου Υγείας», δεν συζητείται.

**ΧΡΗΣΤΟΣ ΠΑΠΠΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, έχετε τον λόγο για ένα λεπτό, παρακαλώ.

**ΧΡΗΣΤΟΣ ΠΑΠΠΑΣ:** Δεν είναι ένα λεπτό. Ξέρετε και από τη Διάσκεψη των Προέδρων ότι δίνουμε παραπάνω. Οπότε, θα έχετε ανοχή.

**ΠΡΟΕΔΡΕΥΩΝ (Γεώργιος Λαμπρούλης):** Δεν κατάλαβα!

**ΧΡΗΣΤΟΣ ΠΑΠΠΑΣ:** Έχουμε πει και στη Διάσκεψη των Προέδρων ότι δεν δίνουμε ένα λεπτό, δίνουμε πολύ περισσότερο. Δίνουμε δύο λεπτά και παραπάνω.

**ΠΡΟΕΔΡΕΥΩΝ (Γεώργιος Λαμπρούλης):** Για πότε το είπαμε αυτό; Όταν γίνεται τι;

**ΧΡΗΣΤΟΣ ΠΑΠΠΑΣ:** Όταν ζητάει τον λόγο ο Βουλευτής, επειδή δεν έρχεται ο Υπουργός να απαντήσει.

**ΠΡΟΕΔΡΕΥΩΝ (Γεώργιος Λαμπρούλης):** Εγώ σας δίνω ένα λεπτό. Εσείς προσπαθήστε εντός του λεπτού κι αν χρειαστεί λίγο επιπλέον χρόνος, θα τον έχετε.

**ΧΡΗΣΤΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριε πρόεδρε, γνωρίζετε κι εσείς ότι στη Διάσκεψη των Προέδρων έχουμε μιλήσει κι έχουμε αποφασίσει το τι θα γίνει με τους Υπουργούς, που δεν έρχονται να απαντήσουν σε στις ερωτήσεις. Πολύ δε περισσότερο, παρενέβην κι εγώ για τρεις συγκεκριμένους Υπουργούς, τον κ. Ξάνθο, τον κ. Μουζάλα και τον κ. Πολάκη, οι οποίοι αρνούνται εντελώς αντισυνταγματικά, προσβάλλοντας τις κοινοβουλευτικές διαδικασίες και το Κοινοβούλιο, να απαντήσουν σε ερωτήσεις, γραπτές και επίκαιρες, της Χρυσής Αυγής.

Η ερώτησή μου έχει ως θέμα την πριμοδότηση μουσουλμάνων της Θράκης σε προκηρύξεις για την πρόσληψη υγειονομικού προσωπικού για το Υπουργείο Υγείας. Το Υπουργείο Υγείας λέει ότι «Έλληνες υπήκοοι που προέρχονται από τη μουσουλμανική μειονότητα της Θράκης κατατάσσονται σε ειδικό πίνακα θέσεων και μάλιστα, σε ποσοστό 5% επί του συνόλου των προκηρυσσομένων θέσεων».

Η ερώτηση στην οποία αρνείται να απαντήσει ο κ. Πολάκης –είναι η τρίτη φορά που έρχεται ως επίκαιρη ερώτηση- είναι: Με ποιο σκεπτικό οι Έλληνες υπήκοοι που ανήκουν σε μουσουλμανική μειονότητα στη Θράκη κατατάσσονται σε χωριστή ειδική κατηγορία πρόσληψης και μάλιστα σε ποσοστό 5% και πριμοδοτούνται αυτοί οι πολίτες έναντι των υπολοίπων Ελλήνων υπηκόων ελληνορθοδόξου θρησκεύματος;

Κύριε Πρόεδρε, ο κ. Πολάκης, αρνούμενος να απαντήσει σήμερα, για τρίτη φορά, σε ερώτηση Βουλευτού του Λαϊκού Συνδέσμου - Χρυσή Αυγή, κατ’ ουσίαν, με τη στάση του, όντας παλαιός κομμουνιστής, μέλος της ΚΝΕ, αποδέχεται ότι από παλαιός γνήσιος κομμουνιστής μετετράπη σε νεοφιλελεύθερο, αριστερομνημονιακό. Διότι, ναι, ας ερχόταν ο κ. Πολάκης να απαντήσει. Θα μας έλεγε τι, κύριε Πρόεδρε; Να απαντήσει πάνω σε τι; Να μας πει τι;

Ο κ. Πολάκης και οι δύο συνάδελφοί του αποδεικνύουν με τη στάση τους ότι ενδεχομένως θέλουν να δείξουν στους συναδέλφους τους Υπουργούς ότι αυτοί είναι πιο μάγκες, είναι πιο δημοκράτες, πιο αριστεροί; Τουναντίον, είναι το αντίθετο.

Να μας πει, λοιπόν, ο θρασύς κ. Πολάκης…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, θα παρακαλούσα πολύ, πρώτον, να συντομεύετε και, δεύτερον, από τη φρασεολογία σας να αφαιρεθούν χαρακτηρισμοί που αφορούν Υπουργούς, Βουλευτές, οι οποίοι δεν είναι και παρόντες.

**ΧΡΗΣΤΟΣ ΠΑΠΠΑΣ:** Ο θρασύς κ. Πολάκης…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ να ολοκληρώσετε. Νομίζω ότι είχατε και την ανοχή του Προεδρείου υπέρ το δέον. Παρακαλώ πολύ να κλείσετε εδώ.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα σας εγχειρίσω στην επόμενη Διάσκεψη των Προέδρων τις απαντήσεις του κ. Πολάκη και του κ. Ξανθού, οι οποίες είναι θρασύτατες.

Ο κ. Πολάκης θα μπορούσε, λοιπόν, να τιμήσει και το αξίωμά του και την αριστερή του ιστορία. Το τελευταίο δεκαήμερο βοά ο τόπος για την επέμβασή του στην περίπτωση της εξαδέλφης του στην Κρήτη, με τον άδικο θάνατο της τετράχρονης.

**ΠΡΟΕΔΡΕΥΩΝ (Γεώργιος Λαμπρούλης):** Ακούστε, κύριε Παππά. Ήρθατε εδώ να δημιουργήσετε κλίμα έντασης;

**ΧΡΗΣΤΟΣ ΠΑΠΠΑΣ:** Θα μπορούσε να είχε παραιτηθεί, ως Κρητικός και ως άντρας, αλλά ούτε Κρητικός είναι ούτε άνδρας ούτε αριστερός.

**ΠΡΟΕΔΡΕΥΩΝ (Γεώργιος Λαμπρούλης):** Σας έδωσα τον χρόνο να τοποθετηθείτε επί της επίκαιρης ερώτησης που είχατε καταθέσει. Δυστυχώς, διαπιστώνω ότι κάνετε κατάχρηση του χρόνου. Είναι απαράδεκτο και σας καταγγέλλω στο Σώμα.

**ΧΡΗΣΤΟΣ ΠΑΠΠΑΣ:** Τι καταγγέλλεις; Σε ποιο Σώμα;

**ΠΡΟΕΔΡΕΥΩΝ (Γεώργιος Λαμπρούλης):** Στο Σώμα της Ολομέλειας της Βουλής. Σας αρέσει, δεν σας αρέσει.

**ΧΡΗΣΤΟΣ ΠΑΠΠΑΣ:** Θέατρο παίζεις! Σε παρακαλώ!

**ΠΡΟΕΔΡΕΥΩΝ (Γεώργιος Λαμπρούλης):** Κι αν ήρθατε εδώ για να βγάλετε το αντικομουνιστικό σας δέος ή μένος, σας παρακαλώ πολύ, όχι σε αυτήν την Αίθουσα. Λήξαμε. Τελείωσε εδώ.

**ΧΡΗΣΤΟΣ ΠΑΠΠΑΣ:** Έλεος! Σε παρακαλώ! Σε παρακαλώ πολύ!

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι τρεις μαθητές και μαθήτριες και ένας εκπαιδευτικός συνοδός τους από το 5ο Δημοτικό Σχολείο Γλυφάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Εισερχόμεθα στην τρίτη με αριθμό 352/7-1-2016 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτηπρος τον Υπουργό Αγροτικής Ανάπτυξης και Τροφίμων, σχετικά με την εξέλιξη των έργων επέκτασης του Ανάβαλου στην Αργολίδα και το χρονοδιάγραμμα ολοκλήρωσης του έργου.

Στην επίκαιρη ερώτηση θα απαντήσει ο Αναπληρωτής Υπουργός κ. Μάρκος Μπόλαρης.

Τον λόγο έχει ο κ. Μανιάτης για την πρωτολογία του.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Κύριε Υπουργέ, η ερώτηση που σας έχω καταθέσει αφορά το έργο πνοής Αργολίδας, το αρδευτικό έργο του Αναβάλου. Είναι ένα έργο το οποίο ο Γέρος της Δημοκρατίας, ο Γεώργιος Παπανδρέου, είχε χαρακτηρίσει ως «αναβαλλόμενο Ανάβαλο». Είναι ένα έργο μάλιστα το οποίο συνέχισε να είναι αναβαλλόμενο και την εξαετία 2004-2009, όπου μετά από ερώτηση που είχα καταθέσει στον τότε Υπουργό Γεωργίας για το πόσα χρήματα επενδύθηκαν εκείνη την περίοδο στο συγκεκριμένο έργο πνοής της Αργολίδας, η απάντηση ήταν ότι δεν υπήρχε καν στις επενδυτικές προτεραιότητες του Υπουργείου Γεωργίας.

Η κατάσταση, όμως, άλλαξε την τετραετία 2010-2014, όταν ο αναβαλλόμενος Ανάβαλος άρχισε να γίνεται υλοποιούμενος Ανάβαλος, με συνολικές επενδύσεις που πλησιάζουν τα 100.000.000 ευρώ. Και πολύ συνοπτικά, για να διευκολύνω την απάντησή σας, θα σας πω ότι τον Μάρτιο του 2010 διατέθηκαν 2.500.000 ευρώ για τη συντήρηση του υφιστάμενου δικτύου. Τον Ιανουάριο του 2011 ανατέθηκαν οι μελέτες για την επέκταση του έργου στις περιοχές της Επιδαύρου και της Ερμιονίδας. Τον Ιούνιο του 2011 διατέθηκαν για άρδευση εξήντα χιλιάδων στρεμμάτων -το μεγάλο έργο αυτό που περιμέναμε- 8,2 εκατομμύρια για επέκταση στις περιοχές Κουτσοποδίου, Μυκηνών και Φιχτίων.

Τον Ιανουάριο του 2015 προχώρησε η επέκταση ύψους 32 εκατομμυρίων ευρώ προς την Επίδαυρο, που –σύμφωνα και με απάντηση την οποία είχα λάβει πριν από αρκετούς μήνες- βρίσκεται στο Ελεγκτικό Συνέδριο. Και θα ήθελα επίσης και γι’ αυτό να μας πείτε, εάν έχετε κάποια εικόνα για το πότε θα ολοκληρωθεί.

Κύριε Υπουργέ, όμως, το μεγάλο θέμα του Αναβάλου είναι τι γίνεται με την περιοχή των Φιχτίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Τον Νοέμβριο του 2014 πάρθηκε η πιο κρίσιμη απόφαση για το έργο. Χωρίστηκε το φυσικό αντικείμενο στα δύο και διατέθηκαν άλλα 8.000.000 ευρώ για την επέκταση του δικτύου, ιδιαίτερα στις περιοχές των Μυκηνών και των Φιχτίων. Και ταυτόχρονα δόθηκε παράταση δεκατεσσάρων μηνών για να τελειώσει το έργο προς Κουτσοπόδι, να τελειώσει δηλαδή το έργο τον Δεκέμβριο του 2015. Κανονικά, λοιπόν, με βάση αυτά που έχουμε επίσημα, θα έπρεπε το έργο επέκτασης προς το Κουτσοπόδι να έχει τελειώσει τον Δεκέμβριο του 2015.

Αντί, όμως, να έχουν απορροφηθεί και τα 8.000.000 ευρώ που έχουν διατεθεί στη συγκεκριμένη εργολαβία, η εικόνα που έχουμε –αυτές είναι οι πληροφορίες- είναι ότι έχουν διατεθεί μόνο 4.000.000. Κατά συνέπεια έχει γίνει μόνο το μισό έργο, ενώ υπάρχουν και προβλήματα και στις απαλλοτριώσεις.

Παρακαλώ πολύ στην απάντησή σας να έχουμε κάποια νεότερη πληροφόρηση για το πού βρίσκονται αυτές οι συγκεκριμένες παρεμβάσεις για τις οποίες ζητάμε να ενημερωθούμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μανιάτη.

Τον λόγο έχει ο Υπουργός, κ. Μπόλαρης.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ευχαριστώ, κύριε συνάδελφε. Όντως το έργο του Ανάβαλου, ένα σύνθετο έργο, αφορά το αρδευτικό δίκτυο της Αργολίδας, για το οποίο οι γνώσεις σας, όπως κατατίθενται και στην επίκαιρη αυτή ερώτηση, είναι εξαιρετικές. Είναι απολύτως σαφές ότι ως τοπικός Βουλευτής και με κυβερνητική ιδιότητα την προηγούμενη περίοδο το παρακολουθείτε στενά.

Έχετε θέσει έξι θέματα στην επίκαιρη ερώτησή σας. Στο πρώτο θέμα αναφέρεστε στη συντήρηση υφισταμένου δικτύου με 2,5 εκατομμύρια. Επισημαίνεται από πλευράς Υπηρεσίας ότι είναι έργο που αφορά βελτίωση και είναι ύψους 2.300.000 ευρώ και έχει ολοκληρωθεί. Έχει παραχωρηθεί οριστικά πριν από μήνες για χρήση στον ΓΟΕΒ Αργοναυπλίας.

Η δεύτερη ερώτηση αφορά τις μελέτες επέκτασης του έργου στην Ερμιονίδα. Είναι ένα έργο πραγματικά σημαντικό, που θα καλύψει αρδευτικές ανάγκες περίπου είκοσι δύο χιλιάδων στρεμμάτων. Το έργο είναι ενταγμένο στη ΣΑΕ 0818. Το συμβατικό οικονομικό αντικείμενο των μελετών έχει ανέλθει σε 1.235.000 ευρώ. Έχει εγκριθεί το ανασυνταχθέν τεύχος του προϋπολογισμού των ανωτέρω μελετών δαπάνης κατασκευής, με τα προτεινόμενα εγγειοβελτιωτικά έργα της οριστικής μελέτης, που είναι και υδραυλικά και ηλεκτρομηχανολογικά. Το συνολικό ποσό είναι 48 εκατομμύρια. Στην 1η Σεπτεμβρίου 2015 εγκρίθηκε η οριστική παραλαβή της μελέτης, είμαστε έτοιμοι.

Το τρίτο θέμα, το οποίο έχει σχέση και με το πέμπτο στη συνέχεια, πρόκειται για το δίκτυο Ανάβαλος-Κουτσοπόδι-Μυκήνες-Μοναστηράκι-Φίχτια-Χώνικα-Αεροδρόμιο-Ελληνικό και Δήμο Μίδεας. Έχει εγκριθεί ο δεύτερος ανακεφαλαιωτικός πίνακας εργασιών, που είναι συνολικής δαπάνης 8.800.000. Μέχρι σήμερα έχουν εκταμιευθεί 4.800.000. Έχει κατατεθεί ο τρίτος ανακεφαλαιωτικός πίνακας εργασιών.

Όπως σωστά είπατε, υπάρχουν εκκρεμότητες με τις απαλλοτριώσεις του έργου και καθυστερήσεις. Υπάρχει μια επίσπευση, για να μπορέσουμε να τελειώσουμε τις νομικές διαδικασίες. Εκεί, λοιπόν, εστιάζεται το θέμα των καθυστερήσεων, γιατί η εμπλοκή στα νομικά, στις απαλλοτριώσεις δημιουργεί καθυστερήσεις αλυσιδωτά σε μια σειρά Υπηρεσιών. Επειδή το έργο, όμως, έχει προχωρήσει και δεν τελειώνει μέσα στην προγραμματική περίοδο, που έληξε στις 31-12, προβλέπεται η μεταφορά του στην επόμενη, αυτή που ξεκινά. Συνεπώς είναι βέβαιο ότι θα υπάρξει και η απορρόφηση του επόμενου ποσού, μόλις αντιμετωπίσουμε τις διαδικασίες που έχουν σχέση με την καθυστέρηση λόγω απαλλοτριώσεων.

Κύριε Πρόεδρε, πρέπει να ολοκληρώσω. Ας τοποθετηθεί ο συνάδελφος και θα ολοκληρώσω και τα υπόλοιπα στη συνέχεια, στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Υπουργέ.

Κύριε Μανιάτη, έχετε τον λόγο για τη δευτερολογία σας.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ για τις πληροφορίες που μας δώσατε.

Υπάρχουν τρία θέματα που θέλω να αναδείξω μετά την απάντησή σας.

Πρώτον, ότι είμαστε έτοιμοι, άρα είστε έτοιμοι, να προκηρύξετε το έργο επέκτασης προς Ερμιονίδα, συνολικού προϋπολογισμού 48 εκατομμυρίων ευρώ. Κατά συνέπεια παρακαλώ να μας πείτε πότε προτίθεται η Κυβέρνηση να προχωρήσει στην προκήρυξη του συγκεκριμένου έργου.

Δεύτερον, επειδή πράγματι και οι Υπηρεσίες σας είπαν ότι υπάρχει θέμα με τις απαλλοτριώσεις, θέλω να παρακαλέσω με προσωπική σας παρέμβαση, γιατί κάνατε και επίσκεψη στην Αργολίδα και έχετε εικόνα για το συγκεκριμένο έργο, να απαιτήσετε από τους συναρμοδίους, μετά από δύο χρόνια καθυστερήσεων για τις απαλλοτριώσεις, υπηρεσιακά να προωθήσουν επιτέλους και αυτό το θέμα. Διότι, για παράδειγμα, είναι αδιανόητο να έχουμε 4 εκατομμύρια διαθέσιμα και να μην τα έχουμε απορροφήσει, επειδή ακριβώς δεν προχωρούν οι απαλλοτριώσεις.

Και η τρίτη παρατήρηση –και παρακαλώ πολύ θέλω οπωσδήποτε να έχω την απάντησή σας επ’ αυτού-, κύριε Υπουργέ, αφορά το νέο έργο 7,8 εκατομμυρίων ευρώ επέκτασης προς Μυκήνες-Φίχτια, το οποίο έργο δεν έχει ακόμη προκηρυχθεί και το οποίο από τον Νοέμβριο του 2014 έχουμε εντάξει, προκειμένου να προχωρήσει και να προκηρυχθεί. Το συγκεκριμένο έργο πότε προτίθεστε να το προκηρύξετε, έτσι ώστε πράγματι αυτή η τεράστια αναπτυξιακή προσπάθεια, που την έχει ανάγκη ο αγροτικός κόσμος της Αργολίδας, να λάβει σάρκα και οστά και μάλιστα σε ένα εύλογο χρονικό διάστημα ενός-δύο ετών;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μανιάτη.

Κύριε Υπουργέ, έχετε τον λόγο για τη δευτερολογία.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Έχει πολύ μεγάλη σημασία η εστίαση στα έργα τα οποία έχουν σχέση με την άρδευση και έχει πολύ μεγάλη σημασία όλοι μας και σε επίπεδο Κυβέρνησης και κομμάτων Αντιπολίτευσης αλλά και στα επίπεδα της περιφερειακής αυτοδιοίκησης και της τοπικής αυτοδιοίκησης να αντιληφθούμε τη σημασία που έχει η κλιματική αλλαγή και η προτεραιότητα που θέτει αυτή στα έργα που έχουν σχέση και με την ύδρευση και με την άρδευση.

Έχει πολύ μεγάλη σημασία αυτό -το συζητούμε και με τους δημάρχους και με τους περιφερειάρχες, οι οποίοι έρχονται- για να αντιληφθούμε τη σωστή διαχείριση.

Γι’ αυτό, κύριε Μανιάτη, θέλω εδώ εισαγωγικά να αναφερθώ εξαιρετικά επαινετικά στην προσπάθεια που γίνεται στην Αργολίδα από τον ΤΟΕΒ Ήρας. Συνήθως, στη χώρα υπάρχει μια αρνητική εικόνα για τη δουλειά που κάνουν οι ΤΟΕΒ. Υπάρχουν φωτεινές εξαιρέσεις. Η φωτεινότερη θεωρώ ότι είναι ο ΤΟΕΒ Ήρας στον κάμπο Αργολίδας, που, σε συνέργειες με πανεπιστήμια και με ερευνητές, έχει αξιοποιήσει στον καλύτερο δυνατό βαθμό τους υφιστάμενους υδατικούς πόρους, με ένα έργο το οποίο έχει χαρακτηριστικά νέων τεχνολογιών και καινοτομίας. Είναι υπόδειγμα. Και από αυτό το Βήμα και τον συγχαίρουμε και δεσμευόμαστε να στηρίξουμε την προσπάθειά του μαζί με τους τοπικούς φορείς.

Συνεχίζω, λοιπόν, την απάντηση, λέγοντας ότι δεν αναφέρθηκα στα ζητήματα 4, 5 και 6 της επίκαιρης ερώτησής σας. Το τέταρτο ζήτημα αφορά την αναβάθμιση του αντλιοστασίου στο φράγμα του Ανάβαλου, έργο το οποίο έχει ολοκληρωθεί. Έχει γίνει η προσωρινή παραλαβή. Έχει συντελεστεί η διοικητική παραλαβή για τη χρήση. Δεν έγινε οριστική παραλαβή, γιατί δεν έχει παρέλθει ο χρόνος συντήρησης και τα διαδικαστικά που χρειάζονται. Άρα, ένα μέτωπο έχει κλείσει. Μένουν τυπικές διαδικασίες.

Το πέμπτο στο οποίο αναφερθήκατε είναι η επέκταση του δικτύου στα Φίχτια, το Μοναστηράκι και τις Μυκήνες. Αυτό είναι θέμα περιφέρειας. Έχει γίνει από την περιφέρεια η έγκριση της μελέτης καθώς και των τευχών δημοπράτησης. Δεν έχει γίνει δημοπράτηση, όμως. Είναι σε εκκρεμότητα. Είμαστε ώριμοι κι εδώ.

Τέλος, υπάρχει το θέμα…

**ΙΩΑΝΝΗΣ ΜΑΝΙΑΤΗΣ:** Άρα θα προχωρήσει, κύριε Υπουργέ; Θα το προκηρύξουμε αυτό;

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Αυτό είναι ώριμο. Όμως, είναι σε επίπεδο περιφέρειας.

**ΙΩΑΝΝΗΣ ΜΑΝΙΑΤΗΣ:** Για τα χρήματα του «Μπαλτατζή» σάς ρώτησα.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεν έχει σημασία.

Έχουμε, τέλος, τα έργα μεταφοράς και διανομής νερού άρδευσης στον Δήμο Ασκληπιού και στην Ερμιονίδα. Δύο έργα είναι. Το πρώτο έχει δημοπρατηθεί. Η διαχειριστική Υπηρεσία σημειώνει ότι μπορεί να υλοποιηθεί σύμφωνα με τους όρους και τις προϋποθέσεις του νέου προγράμματος. Ο χρόνος κατασκευής είναι είκοσι τέσσερις μήνες από την ημερομηνία υπογραφής της σύμβασης. Υπάρχει η σχετική ωριμότητα.

Για το έργο προς Ερμιονίδα έχει εγκριθεί η μελέτη. Και είμαστε και σε αυτό ώριμοι. Εκκρεμεί η δημοπράτηση.

Συνεπώς έχουμε μια θετική εικόνα για την πρόοδο των έργων. Κάποια είναι σε ολοκλήρωση.

Βέβαια, πραγματικά χρειάζεται πίεση, όπως αναφέρατε στη δευτερολογία σας, για την αποπεράτωση των εκκρεμών νομικών διαδικασιών για τις απαλλοτριώσεις, ώστε να αξιοποιήσουμε και τα επιπλέον 4 εκατομμύρια ευρώ που υπάρχουν εκεί.

Σας ευχαριστώ πολύ, κύριε συνάδελφε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Συνεχίζουμε με την πρώτη υπ’ αριθμόν 360/11-1-2016 επίκαιρη ερώτηση δευτέρου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά – Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με την υποστήριξη και την αξιοποίηση του Κέντρου Γενετικής Βελτίωσης Ζώων στον Νομό Καρδίτσας.

Θα απαντήσει ο Αναπληρωτής Υπουργός Αγροτικής Ανάπτυξης και Τροφίμων κ. Μπόλαρης.

Κυρία Κατσαβριά – Σιωροπούλου, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, στον Νομό Καρδίτσας και στη Θεσσαλία γενικότερα υπάρχει σημαντική κτηνοτροφική δραστηριότητα και παραγωγή που συμβάλλει καθοριστικά στον πρωτογενή τομέα της οικονομίας.

Για την υποστήριξη της κτηνοτροφικής παραγωγής και των κτηνοτρόφων της Θεσσαλίας, της Φθιώτιδας και της Ευρυτανίας λειτουργεί στην Καρδίτσα το Κέντρο Γενετικής Βελτίωσης Ζώων, που εποπτεύεται από τη Διεύθυνση Αποκεντρωμένων Υπηρεσιών Θεσσαλίας και Στερεάς Ελλάδας του ΥΠΑΑΤ. Στις αρμοδιότητές του είναι ο έλεγχος και η παρακολούθηση προγραμμάτων γενετικής βελτίωσης αγροτικών ζώων και διατήρησης-διάδοσης σπανίων φυλών.

Το κέντρο αυτό επιτελεί υπεύθυνο επιστημονικό έργο και συμβάλλει στη βελτίωση και ανάπτυξη της κτηνοτροφικής παραγωγής, στεγάζεται σε νέες σύγχρονες κτηριακές εγκαταστάσεις, που ανήκουν στο Υπουργείο σας και αποτελούνται από διοικητήριο, εργαστήρια, στάβλους και αποθήκες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ολοκληρώνω σε ένα λεπτό, κύριε Πρόεδρε.

Τα εργαστήρια ανάλυσης στοιχείων γάλακτος και οι εγκαταστάσεις απογονικού ελέγχου κριαριών, που περιλαμβάνουν το εργαστήριο ελέγχου αξιολόγησης, διαχείρισης και διατήρησης σπέρματος και ελέγχου πατρότητας των ζώων, δεν έχουν λειτουργήσει ακόμη λόγω μη ύπαρξης εξειδικευμένου προσωπικού και ανάλογων πιστώσεων.

Το Κέντρο Γενετικής Βελτίωσης Ζώων Καρδίτσας, που ανήκει στην ευθύνη σας, είναι υποχρηματοδοτούμενο και υποστελεχωμένο. Η δομή αυτή θα μπορούσε να συμβάλει τα μέγιστα στην ανάπτυξη των κτηνοτροφικών εκμεταλλεύσεων, τόσο στην περιοχή ευθύνης του όσο και σε ολόκληρη τη χώρα. Όμως, η ανεπαρκής λειτουργία της δεν της επιτρέπει να υπηρετήσει, στο επίπεδο που οφείλει και μπορεί, την παραγωγική διαδικασία και τους κτηνοτρόφους.

Κύριε Υπουργέ, στο σημείο αυτό σάς ερωτώ και θα ήθελα να γνωρίζω –όπως θα ήθελαν να γνωρίζουν και οι κτηνοτρόφοι μας- ποια μέτρα προτίθεστε να λάβετε για τη χρηματοδότηση και στελέχωση του παραπάνω φορέα και με ποιον τρόπο σκοπεύετε να τον εντάξετε και να τον αξιοποιήσετε στον εθνικό στρατηγικό σχεδιασμό για την αγροκτηνοτροφική ανάπτυξη.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Σιωροπούλου.

Κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ευχαριστώ πολύ, κυρία συνάδελφε, για την ερώτηση που αφορά το Κέντρο Γενετικής Βελτίωσης Ζώων στην Καρδίτσα.

Υπάρχει μία σειρά υποδομών στη χώρα, πέντε τέτοια κέντρα, τα οποία χτίστηκαν, ιδρύθηκαν για να υπηρετηθεί η ελληνική κτηνοτροφία. Ξέρετε κι εσείς –που το βιώνετε στη Θεσσαλία, στην Καρδίτσα– και ο κύριος Πρόεδρος ότι υπάρχει μία περίοδος –μιλώ για μία σειρά ετών, όχι λίγα- που αυτά τα κέντρα με ερευνητικά και επιστημονικά χαρακτηριστικά, κρίσιμα εργαλεία για τη στήριξη της κτηνοτροφίας, υποβαθμίστηκαν. Η υποβάθμιση, όμως, αυτή έχει δυσμενείς συνέπειες στον παραγωγικό τομέα και στην ελληνική κτηνοτροφία.

Εάν, λοιπόν, θέλουμε η Ελλάδα να κινηθεί μπροστά, να φύγει μπροστά και να αντιμετωπίσει τα οικονομικά ζητήματα, θα πρέπει να εστιάσουμε στην παραγωγή. Ένας ιδιαίτερα κρίσιμος κλάδος είναι ο πρωτογενής τομέας και η κτηνοτροφία. Η παραγωγή μας χρειάζεται να έχει ποιότητα. Η παραγωγή μας πρέπει να έχει πιστοποίηση. Η παραγωγή μας πρέπει να έχει και να ενσωματώνει καινοτομίες και να αξιοποιεί τα συγκριτικά πλεονεκτήματα. Εδώ, λοιπόν, είναι ο ρόλος του Κέντρου Γενετικής Βελτίωσης των Ζώων και της Καρδίτσας και των λοιπών που υπάρχουν στη χώρα. Διότι τα συγκριτικά πλεονεκτήματα για την κτηνοτροφία βγαίνουν από τη δουλειά η οποία πρέπει να γίνει σε αυτά τα κέντρα γενετικής βελτίωσης, τα οποία ασχολούνται ιδιαίτερα με τις σπάνιες αυτόχθονες φυλές, τις ελληνικές. Αυτό είναι το μεγάλο συγκριτικό πλεονέκτημα. Αναφερόμαστε πάρα πολλές φορές στον αγώνα που γίνεται στη χώρα για να σώσουμε τα ελληνικά τυριά, να σώσουμε τη φέτα. Τη φέτα, όμως, πρέπει να την κάνουμε με ελληνικές φυλές, για να διατηρούμε το συγκριτικό πλεονέκτημα και να είμαστε υπερήφανοι στη διεθνή αγορά για τη φέτα μας.

Έχει γίνει στο Υπουργείο Αγροτικής Ανάπτυξης και Τροφίμων δύο φορές σύσκεψη για την αξιοποίηση αυτών των συγκριτικών πλεονεκτημάτων. Έχει γίνει σύσκεψη, στην οποία πήραν μέρος και οι Υπηρεσίες του Υπουργείου, αλλά και ο «ΕΛΓΟ - ΔΗΜΗΤΡΑ», με το ΕΘΙΑΓΕ, που έχει εξειδικευμένους ερευνητές και μελετητές στον τομέα της γενετικής βελτίωσης των ζώων για την κτηνοτροφία. Ένα, λοιπόν, από αυτά τα συγκριτικά πλεονεκτήματα για το Υπουργείο, ένα από αυτά τα εργαλεία που έχει το Υπουργείο είναι το Κέντρο Γενετικής Βελτίωσης Ζώων στην Καρδίτσα.

Κύριε Πρόεδρε, θα συνεχίσω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε.

Κυρία Σιωροπούλου, έχετε τον λόγο για τη δευτερολογία σας.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Κύριε Υπουργέ, παρά τις ελλείψεις σε προσωπικό και την υποχρηματοδότησή του, το έργο που έχει να επιδείξει το Κέντρο Γενετικής Βελτίωσης Ζώων Καρδίτσας για το έτος 2015 είναι σημαντικό. Σε μια περίοδο οικονομικά δύσκολη για τη στήριξη της κτηνοτροφίας της χώρας μας, που αποτελεί έναν σημαντικό κλάδο του πρωτογενούς τομέα, θα πρέπει όχι μόνο να συνεχιστούν, αλλά και να αναζητηθούν άμεσα δράσεις που θα βοηθούν πιο ουσιαστικά τον κτηνοτρόφο.

Τα διαχρονικά προβλήματα του κλάδου μπορούν να αντιμετωπιστούν χαράσσοντας μια νέα πολιτική σε όλα τα επίπεδα, αρκεί να ξεκαθαρίσουμε τι θέλουμε και πώς να το πετύχουμε. Η γενετική βελτίωση των ζώων αποτελεί απαραίτητο παράγοντα για την αύξηση της παραγωγικότητας των αγροτικών ζώων. Η εφαρμογή προγραμμάτων προσανατολισμένων στις σύγχρονες συνθήκες εκτροφής και στις απαιτήσεις της αγοράς αποτελεί απαραίτητο παράγοντα για την αύξηση της παραγωγικότητας των αγροτικών ζώων. Είναι, όμως, καιρός να προσαρμόσουμε τα προγράμματα γενετικής βελτίωσης των εγχώριων φυλών αιγοπροβάτων και να μη βάζουμε σε κίνδυνο την παραγωγή των τοπικών μας προϊόντων ονομασίας προέλευσης και κυρίως την αποκλειστικότητα παραγωγής της φέτας, όπως κι εσείς είπατε, που αποτελεί σήμερα το σημαντικότερο προϊόν της χώρας μας μέσα στη διεθνή ανταγωνιστικότητα των αγροτικών προϊόντων.

Ο εν λόγω φορέας διαθέτει αναλυτή αλληλουχιών DNA υψηλού κόστους, ο οποίος είναι μοναδικός σε όλη την Ελλάδα και δεν αξιοποιείται, κύριε Υπουργέ, λόγω έλλειψης ενός βιοτεχνολόγου. Η ακρίβεια της επιλογής των ζώων αναπαραγωγής, οι φυλές -που είναι ελεγχόμενες- με υψηλές αποδόσεις σε γάλα αποτελούν άριστους πυρήνες για παραπέρα βελτίωσή τους, ώστε μετά από διαδοχικές γενεές να προκύψουν καθαρόαιμοι απόγονοι. Χρησιμοποιώ κάποιους όρους εξειδικευμένους, διότι θεωρώ ότι είναι απαραίτητοι.

Η εφαρμογή της τεχνητής σπερματέγχυσης που μπορεί να πραγματοποιηθεί από το πλήρως εξοπλισμένο εργαστήριο του κέντρου, η δυνατότητα δημιουργίας σχεδιασμένων συζεύξεων για την παραγωγή ζώων υψηλών προδιαγραφών, ο σταθμός απογονικού ελέγχου και το εργαστήριο τεχνητής σπερματέγχυσης, που ήδη υπάρχουν στο κέντρο, αποτελούν ιδανική περίπτωση εφαρμογής της μεθόδου γενετικής βελτίωσης. Παράλληλα, θα πρέπει να ξεκινήσει και η δημιουργία τράπεζας γενετικού υλικού για όλες τις απειλούμενες αυτόχθονες φυλές αγροτικών ζώων.

Πρέπει κατεπειγόντως, κύριε Υπουργέ, να λειτουργήσει και το εργαστήριο. Κι εδώ απαιτείται η πρόσληψη σπερματεγχύτη, που σε αυτή τη φάση μπορεί να καλύψει και τις ανάγκες του σταβλίτη.

Η εφαρμογή και το κόστος υλοποίησης των παραπάνω, σε σχέση πάντα με το τελικό αποτέλεσμα, που είναι η αύξηση της γαλακτοπαραγωγής και η εξυγίανση των εγχώριων φυλών αιγοπροβάτων, δεν μπορεί να αποτελεί ανασταλτικό παράγοντα υλοποίησής του.

Κύριε Υπουργέ, γνωρίζω το αμέριστο ενδιαφέρον, την ευαισθησία και τις προσπάθειες που καταβάλλει το Υπουργείο Αγροτικής Ανάπτυξης και Τροφίμων για την αγροκτηνοτροφική ανάπτυξη της χώρας μας. Ελπίζω με τις αποφάσεις σας να αναβαθμιστεί η λειτουργία του Κέντρου Γενετικής Βελτίωσης Ζώων, όχι μόνο της Καρδίτσας, αλλά και των πέντε κέντρων, όπως είπατε κι εσείς, ώστε να το καταστήσουμε χρήσιμο και αποτελεσματικό εργαλείο για την κτηνοτροφία, τους κτηνοτρόφους και τους Έλληνες καταναλωτές.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κυρία Σιωροπούλου.

Κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κυρία συνάδελφε, θέλω να επισημάνω ότι η χώρα την ώρα που μπήκε στην κρίση, το 2008-2009, είχε ολοκληρώσει την εκταμίευση τριών Κοινοτικών Πλαισίων Στήριξης. Επρόκειτο για δισεκατομμύρια λεφτά. Κατά τα χρόνια που μεσολάβησαν από το 2008 μέχρι σήμερα εκταμίευσε και το ΕΣΠΑ. Θα ήταν πάρα πολύ εύκολο κανείς μιλώντας από το κυβερνητικό βήμα του Υπουργού, να πει ότι το κέντρο ήταν ενταγμένο στη Δράση 3.4 του ΠΑΑ, που αφορά στη διατήρηση γενετικών πόρων στην κτηνοτροφία. Θα έκανα μια επανάληψη όσων λέγονται όλα αυτά τα χρόνια, ότι εστιάσαμε στην απορρόφηση των ευρωπαϊκών κονδυλίων.

Το αποτέλεσμα ποιο είναι; Ναι, κάναμε απορροφήσεις, όσες κάναμε, στείλαμε πίσω λεφτά, όσα στείλαμε, το ζήτημα, όμως, είναι ότι κάναμε απορροφήσεις των χρημάτων για την υλοποίηση κάποιων προγραμμάτων χωρίς, όμως, τα χρήματα να είναι στοχευμένα εκεί που έχει ανάγκη ο παραγωγικός ιστός της χώρας. Κι αυτό γιατί το λέω; Γιατί ένα είναι το μείζον ζήτημα της χώρας, με το οποίο μπήκε πλησίστια στη κρίση, το ότι έχει καταρρεύσει ο παραγωγικός τομέας.

Όταν, λοιπόν, υπάρχει σύγχυση στους στόχους σε σχέση με την παραγωγική βάση της χώρας, τότε αυτά τα εργαλεία, όπως είναι το Κέντρο Γενετικής Βελτίωσης των Ζώων στη Θεσσαλία, υποβαθμίζονται.

Σας είπα και προφορικά σε άλλη συζήτηση ότι έχουν κληθεί η αρμόδια γενική διεύθυνση του Υπουργείου, οι αρμόδιες διευθύνσεις και τα ερευνητικά ινστιτούτα που είναι κάτω από το Υπουργείο, να εστιάσουν στην αξιοποίηση των συγκριτικών πλεονεκτημάτων που έχει η χώρα. Μέσα σε αυτά τα συγκριτικά πλεονεκτήματα είναι οι αυτόχθονες φυλές, είναι οι σπάνιες φυλές, όχι μόνο στα αιγοπρόβατα, αλλά και στα βοοειδή και στα χοιρινά.

Στη Θεσσαλία υπάρχουν άνθρωποι, οι οποίοι διαπρέπουν στη διατήρηση των αυτόχθονων φυλών και απολαμβάνουν τους καρπούς απ’ αυτήν τη δουλειά. Όμως, είναι μεμονωμένες περιπτώσεις. Εμείς θέλουμε αυτές τις περιπτώσεις με τη στήριξη των ερευνητικών και επιστημονικών κέντρων να τις κάνουμε κανόνα.

Γι’ αυτό η πρόταση είναι έχοντας τους στόχους και εκπονώντας το σχέδιο με πολιτική βούληση να επιμείνουμε, ώστε να αξιοποιηθούν τα εργαλεία εκεί που έχουμε τα συγκριτικά πλεονεκτήματα και, άρα, να πολλαπλασιάσουμε το παραγόμενο στη χώρα κέρδος, για να στηρίξουμε και την τοπική οικονομία και τους κτηνοτρόφους που επιχειρούν και την εθνική οικονομία, το εισόδημά μας.

Από το μερικό, από το παράδειγμα που φέρατε του Κέντρου Γενετικής Βελτίωσης των Ζώων, αναγόμαστε στο γενικό και αυτή είναι η πρόκληση και για την Κυβέρνηση και για το Υπουργείο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Θα συζητηθεί η πέμπτη με αριθμό 353/7-1-2016 επίκαιρη ερώτηση πρώτου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αξιοποίηση των ευρωπαϊκών προγραμμάτων αντιμετώπισης της ανεργίας των νέων.

Θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανία Αντωνοπούλου.

Κύριε Φωτήλα, έχετε τον λόγο.

**ΙΑΣΩΝ ΦΩΤΗΛΑΣ:** Ευχαριστώ, κύριε Πρόεδρε.

Κυρία Υπουργέ, κατ’ αρχάς χρόνια πολλά και καλή χρονιά!

Η χώρα μας, σύμφωνα με τα τελευταία στοιχεία από την ετήσια έκθεση του ΟΟΣΑ, καταλαμβάνει θλιβερή πρωτιά μαζί με την Ισπανία στην ανεργία των νέων. Συγκεκριμένα, στις ηλικίες δεκαπέντε έως είκοσι τεσσάρων ετών η ανεργία στην Ελλάδα και στην Ισπανία ανέρχεται σε ποσοστό 52,4% και 53,2% αντίστοιχα.

Η περιοχή, στην οποία εκλέγομαι, η Αχαΐα, καταλαμβάνει, επίσης, ποσοστά ρεκόρ και στη νεανική, αλλά και στην ανεργία στο σύνολό της, άνω του 25%.

Συνολικά για τη χώρα μας προβλέπεται, σύμφωνα με τα στοιχεία της Κυβέρνησης, αύξηση της ανεργίας για το 2016 στο 25,8% από 25,4% το 2015.

Το θέμα της αντιμετώπισης της ανεργίας των νέων προφανώς είναι τεράστιο και αφορά μία σειρά παράγοντες, οι οποίοι πρέπει να υλοποιηθούν για να αντιμετωπιστεί, όπως επενδύσεις και φορολογία.

Όμως, θα ήθελα να εστιάσω την προσοχή στο ζήτημα της απορρόφησης σχετικών κονδυλίων από την Ευρωπαϊκή Ένωση με το πρόγραμμα «Εγγύηση για τη Νεολαία», για την ανάσχεση του νούμερο ένα, μαζί με το ασφαλιστικό, προβλήματος στη χώρα.

Γνωρίζουμε πως για το θέμα αυτό η Ευρωπαϊκή Επιτροπή ήδη από τον Απρίλιο του 2013 έθεσε σε εφαρμογή συγκεκριμένη σύσταση για την εφαρμογή των προγραμμάτων «Εγγυήσεις για τη Νεολαία», το λεγόμενο «Youth Guarantee».

Στο πλαίσιο των προγραμμάτων προβλεπόταν μία σειρά μέτρων και παρεμβάσεων με έκτακτο και άμεσο χαρακτήρα, δίνοντας σε περίπου διακόσιες χιλιάδες νέους δεκαπέντε έως είκοσι τεσσάρων ετών τη δυνατότητα να λαμβάνουν μία πρόταση καλής ποιότητας για απασχόληση, επαγγελματική κατάρτιση, μαθητεία ή πρακτική άσκηση μέσα σε χρονικό διάστημα τεσσάρων μηνών από τότε που θα αποχωρήσουν από την επίσημη εκπαίδευση ή από τότε που θα μείνουν χωρίς εργασία.

Παράλληλα, αναδεικνύουν τη μαθητεία ως ένα από τα κομβικά εργαλεία για τη σταθερή και δομική βελτίωση των μηχανισμών ένταξης των νέων στην απασχόληση.

Η χρηματοδότηση προέρχεται από κοινοτικούς πόρους και θα ανέλθει για την περίοδο 2014 έως 2020 στο ποσό των 171, 5 εκατομμυρίων ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Από την έκδοση της εν λόγω σύστασης, τον Απρίλιο του 2013, η ανεργία των νέων στην Ευρωπαϊκή Ένωση έχει μειωθεί κατά ένα εκατομμύριο άτομα, δηλαδή από 23,8% σε 20,4% τον Ιούλιο του 2015, σύμφωνα με την απάντηση που έδωσε η επιτροπή σε σχετική ερώτηση του ευρωβουλευτή του ΣΥΡΙΖΑ, του κ. Κούλογλου, τον Οκτώβριο του 2015.

Στη χώρα μας, όμως, το πρόγραμμα ξεκίνησε καθυστερημένα τον Αύγουστο του 2014 και, όπως φαίνεται, μέχρι σήμερα δεν έχουν αξιοποιηθεί στο έπακρο τα σχετικά κονδύλια, αν κρίνουμε από τα συνεχιζόμενα υψηλά ποσοστά της ανεργίας.

Θα ήθελα, λοιπόν, κατ’ αρχάς να ρωτήσω, επειδή το ζήτημα αφορά χιλιάδες νέους που αναζητούν ευκαιρίες απασχόλησης στη χώρα μας, πόσα προγράμματα εφαρμόστηκαν από το σχετικό πρόγραμμα στη χώρα μας από τον Ιανουάριο του 2015, που αναλάβατε ως κυβέρνηση, και για ποιους λόγους δεν μειώθηκε το σχετικό ποσοστό της ανεργίας όπως έγινε σε όλη την υπόλοιπη Ευρώπη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Φωτήλα.

Κυρία Αντωνοπούλου, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Φωτήλα, χαίρομαι πολύ για την ερώτησή σας. Σας ευχαριστώ γιατί θα μου δώσετε την ευκαιρία να παρουσιάσω για άλλη μία φορά κάποια στοιχεία, τα οποία είναι πολύ σημαντικό να τα γνωρίζουμε όλοι.

Πρώτον, να πω ότι, παρ’ ότι δεν πανηγυρίζουμε ως Κυβέρνηση, αυτό που έχουμε δει τους τελευταίους δώδεκα μήνες είναι τη μείωση και όχι την αύξηση της ανεργίας, παρά τα πολλά δυσμενή σχόλια που ακούμε από τα κόμματα της Αντιπολίτευσης, που διαβάζουμε σε μέσα μαζικής ενημέρωσης, ακούμε στις τηλεοράσεις από διάφορους ειδήμονες που αναλύουν. Να επανέλθω, λοιπόν, και να πω ότι η ανεργία τον Ιανουάριο του 2015 ήταν στο 25,9% και τον Ιανουάριο του 2016 είμαστε στο 24,5%. Έχει πέσει, δηλαδή, σχεδόν κατά 1,5%.

Επίσης η «ΕΡΓΑΝΗ» μάς λέει με τα τελευταία στοιχεία –βγήκαν τα αποτελέσματα μόλις πριν από δύο ημέρες- ότι μέσα στο 2015 δημιουργήθηκαν καθαρά εκατό χιλιάδες θέσεις εργασίας, αριθμός ο οποίος αντιστοιχεί στο 2014. Είναι κατά τι διαφορετικός, περίπου εκεί βρισκόμαστε, στις ενενήντα εννέα χιλιάδες επτακόσιες περίπου θέσεις εργασίας, όπως και το 2014. Άρα παρά την τρομακτική πίεση που υπέστη η οικονομία μας, παρά τα capital controls ο ιδιωτικός τομέας αντιστάθηκε και δημιούργησε θέσεις εργασίας.

Να έρθω τώρα στην ερώτησή σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θα μου δώσετε λίγο χρόνο παραπάνω, κύριε Πρόεδρε.

Σε ό,τι αφορά τα ποσοστά ανεργίας των νέων δεκαπέντε έως είκοσι τεσσάρων ετών έχει μειωθεί το ποσοστό και έχει πάει στο 48,6%. Για τις ηλικίες είκοσι πέντε μέχρι είκοσι εννέα, όπου το ποσοστό ήταν πράγματι αυτό το πολύ υψηλό ποσοστό που δώσατε εσείς, έχει κατέβει στο 34,3%. Άρα έχουμε δει βελτίωση. Σε απόλυτους αριθμούς, δεν βρισκόμαστε πια στις διακόσιες σαράντα με διακόσιες πενήντα χιλιάδες, αλλά στις εβδομήντα εννέα χιλιάδες για τους νέους δεκαπέντε έως είκοσι τεσσάρων ετών και περίπου στις εκατόν δεκαοκτώ χιλιάδες για την άλλη ηλικιακή ομάδα.

Τώρα να σας πω πού βρισκόμαστε στην «Εγγύηση για τη νεολαία». Όπως πολύ σωστά αναφέρατε, έχουμε 171,5 εκατομμύρια από το συγκεκριμένο πρόγραμμα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θα μου δώσετε ακόμα δύο λεπτά για να μπορέσω να ολοκληρώσω.

 Έχουμε επίσης 171,5 αντίστοιχα από το Ευρωπαϊκό Κοινωνικό Ταμείο. Έτσι έχουμε αυτόν τον κορβανά που φτάνει, μαζί με κάποια άλλα λίγα χρήματα που υπάρχουν, στα 393 εκατομμύρια.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Να πω εν συντομία ότι έχουμε ήδη ξεκινήσει στο 2015 με προγραμματισμό που αφορούσε περίπου εξήντα χιλιάδες νέους και ο προγραμματισμός για προγράμματα που ξεκινούν τον Ιανουάριο, Φεβρουάριο, τον Μάρτιο και τον Απρίλιο, καταλαμβάνει σχεδόν το 100% των πόρων. Έχουμε δηλαδή μόνο 10 εκατομμύρια που υπολείπονται από αυτά, τα οποία έχει διαθέσιμα η χώρα, για να υλοποιήσουμε υποστηρικτικά προγράμματα εξειδικευμένης κατάρτισης και εγγυημένης απασχόλησης για τους νέους μας.

Άρα εδώ που βρίσκεται η χώρα μας σήμερα μπορούμε να πούμε ότι είμαστε πολύ υψηλά στην απορρόφηση, διότι, όπως είπα, η υλοποίηση των προγραμμάτων αυτών ξεκινά στους επόμενους τρεις- τέσσερις μήνες και ήδη ορισμένα έχουν προκηρυχθεί. Έχω ετοιμάσει μια λίστα με όλες τις δράσεις και τις ημερομηνίες, την οποία θα καταθέσω προς ενημέρωση του Σώματος.

(Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανία Αντωνοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να ολοκληρώσω λέγοντας ότι το πρόβλημα των νέων και όλων των ανέργων θα μπορέσει να εξομαλυνθεί, όταν θα έχουμε ένα σταθερό πολιτικό περιβάλλον, όταν μπορέσουν να ξαναγυρίσουν οι επενδύσεις στον ιδιωτικό τομέα και όταν θα έχουμε τους πόρους, ώστε να έχουμε και στον δημόσιο τομέα τόσες προσλήψεις όσες χρειάζονται, για να μπορούμε να εξυπηρετούμε τους πολίτες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και τρεις συνοδοί εκπαιδευτικοί από το 4ο Δημοτικό Σχολείο Χαλκίδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θέλω να σας ενημερώσω ότι η Βουλή σήμερα είναι σε ελλιπή σύνθεση, γιατί απαντούν οι Υπουργοί επί ερωτήσεων Βουλευτών. Γι’ αυτό δεν υπάρχουν πολλοί Βουλευτές στα έδρανα.

Κύριε Φωτήλα, έχετε τον λόγο για τρία λεπτά.

**ΙΑΣΩΝ ΦΩΤΗΛΑΣ:** Ευχαριστώ, κυρία Πρόεδρε.

Είμαι γνώστης των περισσοτέρων από αυτά που απαντήσατε. Έχω στα χέρια μου και μια απάντηση που έχετε δώσει σε σχετική ερώτηση Βουλευτών του ΣΥΡΙΖΑ τον Δεκέμβριο του 2015.

Θα ήθελα απλά να ρωτήσω, αν μπορείτε να μας πείτε πιο συγκεκριμένα το ποσοστό, στο οποίο θα συνεισφέρουν στην αντιμετώπιση του προβλήματος, γιατί οι αριθμοί συνεχίζουν να είναι ανησυχητικοί. Το λέω αυτό, διότι γνωρίζω ότι στο συγκεκριμένο πρόγραμμα για τη χώρα μας υπάρχουν δομικά προβλήματα που έχουν να κάνουν με τον τεράστιο αριθμό δυνητικών δικαιούχων, με τη χαμηλή ζήτηση εργασίας, την αναποτελεσματική δημόσια διοίκηση, το γεγονός ότι το πρόγραμμα αυτό αναφέρεται μόνο στις ηλικίες δεκαοκτώ με είκοσι τέσσερα ενώ στη χώρα μας το μεγαλύτερο πρόβλημα είναι στις ηλικίες μεταξύ είκοσι τέσσερα και είκοσι εννέα.

Ως προς αυτήν την κατεύθυνση, επειδή στη χώρα μας δομικά είναι πιο δύσκολο το θέμα για το συγκεκριμένο πρόγραμμα, θα ήθελα να ρωτήσω αν έχετε κάνει κάποιες σκέψεις.

Εμείς, ας πούμε, θα μπορούσαμε να σας προτείνουμε το εξής: Το πρώτο βήμα είναι η στήριξη των υφιστάμενων επιχειρήσεων με την παροχή υπηρεσιών συμβουλευτικής και καθοδήγησης, σε συνεργασία με τις εργοδοτικές οργανώσεις και τα επιμελητήρια και με στόχο την υποβοήθηση των επιχειρήσεων να μειώσουν τις αδυναμίες τους και να προβούν σε επιλεκτικές κινήσεις για την ενίσχυση της δραστηριότητάς τους στη διεθνή αγορά.

Επίσης, μια επιλογή, μια λύση είναι αντίστοιχη με αυτή του «ERASMUS» στον χώρο της εκπαίδευσης. Συγκεκριμένα, θα μπορούσε να επιλεγεί η συμμετοχή στην «Εγγύηση για τη Νεολαία» επιχειρήσεων στο εξωτερικό, με προτεραιότητα σε αυτές ελληνικών συμφερόντων και για χρονικό διάστημα αντίστοιχο με αυτό που προβλέπεται για τις επιχειρήσεις που λειτουργούν στην Ελλάδα, ώστε να απορροφήσουν νέους, είτε σε θέσεις απασχόλησης είτε σε θέσεις πρακτικής άσκησης ή μαθητείας.

Τέλος, με δεδομένο ότι ο κύριος βραχίονας για την υλοποίηση της πρωτοβουλίας, σύμφωνα με το ελληνικό σύμφωνο δράσης, είναι ο ΟΑΕΔ, σε αυτόν πέφτει και το μεγαλύτερο βάρος και συγκεκριμένα στα ανανεωμένα κέντρα προώθησης για απασχόληση. Γι’ αυτό θα πρότεινα να μετεξελιχθεί σε ένα κεντρικό επιτελικό φορέα που θα σχεδιάζει, θα υλοποιεί και θα ελέγχει, θα διορθώνει, θα λογοδοτεί για τα αποτελέσματα των δράσεών του στο πλαίσιο του προγράμματος «Εγγύηση για τη Νεολαία».

Αυτό που θα ήθελα να ρωτήσω, κλείνοντας, είναι το εξής: Υπάρχει κάποια εγγύηση ή, τέλος πάντων, ποια είναι η σκέψη σας σχετικά με το αν οι νέοι που θα απασχοληθούν με αυτό το πρόγραμμα θα συνεχίσουν μετά με μόνιμη πρόσληψη ή απλά θα γυρίσουν σπίτια τους;

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Αντωνοπούλου για τρία λεπτά.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η πρώτη σας ερώτηση αναφερόταν στην απορρόφηση πόρων. Ξεκινάμε, λοιπόν, να πούμε ότι ναι, οι πόροι απορροφώνται. Το θέμα είναι κατά πόσο χρησιμοποιούμε αυτούς τους πόρους αποδοτικά, δηλαδή αν πιάνουν τόπο τα χρήματα αυτά.

Έτσι μάς δίνεται η δυνατότητα, πέρα από τα προγράμματα κατάρτισης -τα οποία ειδικά για τους νέους ακολουθούνται από πιστοποίηση των προσόντων που παίρνουν- να είναι εξειδικευμένα και να πατάνε πάνω στις πραγματικές ανάγκες που εμφανίζει η αγορά εργασίας σήμερα. Ακολουθείται με μια εγγυημένη απασχόληση, αλλά πολύ εύλογα ρωτάτε τι γίνεται από εκεί και πέρα.

Από εκεί και πέρα, πρέπει να είναι κατανοητό σε όλους μας ότι, στις σημερινές συνθήκες που εξακολουθούμε να έχουμε πάνω από ένα εκατομμύριο ανθρώπους άνεργους, η λύση θα βρεθεί μόνο όταν μπούμε σε πραγματική τροχιά ανάπτυξης. Παρ’ όλα αυτά, προετοιμάζοντας τους νέους για την ένταξή τους στην αγορά εργασίας, υπάρχουν εξειδικευμένα προγράμματα τα οποία τους υποστηρίζουν αναφορικά με τη συμμετοχή τους σε startups, δηλαδή προς την επιχειρηματικότητα. Υπάρχουν συγκεκριμένα προγράμματα απ’ αυτά που αναφέρουμε, τα οποία εντείνουν την πρώτη πρακτική άσκηση η οποία ακολουθείται από έξι με δέκα μήνες πραγματική απασχόληση σε μία εταιρεία, με την υποχρέωση της εταιρείας να τους κρατήσει για άλλους τρεις ή έξι μήνες.

Άρα αυτό που φιλοδοξούμε είναι, πρώτον, να δίνουμε μία πρώτη ευκαιρία απασχόλησης, μία πρώτη ευκαιρία ένταξης, η οποία όμως είναι κατανοητό ότι είναι μικρού χρονικού ορίζοντα. Όπως είπα και προηγουμένως, η πραγματική ένταξη των ανθρώπων, νέων και μη, είναι αποτέλεσμα της γενικότερης πορείας της οικονομίας μας.

Όσον αφορά τα κίνητρα που δίνουμε σε εταιρείες για να προσλαμβάνουν νέους, αυτά υπάρχουν. Είναι υποστήριξη μισθολογική αλλά και μη μισθολογικού κόστους, που αφορά συγκεκριμένες ηλικίες. Πρέπει, βέβαια, να πω ότι αυτό αφορά όχι μόνο νέους μέχρι είκοσι τεσσάρων ή είκοσι πέντε χρονών αλλά και την άλλη ηλικιακή κατηγορία μέχρι και είκοσι εννέα ετών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στην έκτη με αριθμό 357/8-1-2016 επίκαιρη ερώτηση δευτέρου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με την ανάγκη εναρμόνισης όλων των τραπεζικών ιδρυμάτων αλλά και των ιδιωτικών εταιρειών πώλησης των POS με την ευρωπαϊκή νομοθεσία, αναφορικά με τις τιμές πώλησης αλλά και επιβάρυνσης των συναλλασσόμενων κατά την επιβολή της προμήθειας.

Στην ερώτηση θα απαντήσει ο Αναπληρωτής Υπουργός κ. Τρύφων Αλεξιάδης.

Ορίστε, κύριε Κόκκαλη, έχετε τον λόγο για δύο λεπτά για την πρώτη σας τοποθέτηση.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Κύριε Υπουργέ, τη γνωρίζετε την επίκαιρη ερώτηση. Εν συντομία θα την αναπτύξω και προφορικά.

Οι περισσότερες των υγιών επιχειρήσεων στην Ελλάδα λόγω των capital controls έχουν προμηθευτεί τα POS. Σύμφωνα με τον κανονισμό 751/2015, η ανώτατη χρέωση στη συναλλαγή μέσω των POS πρέπει να είναι στο 0,3%. Όμως, σύμφωνα με σχετική έρευνα, απεδείχθη ότι η χρέωση από την τράπεζα σε κάθε συναλλαγή μπορεί να φθάνει και το 3%. Αυτό είναι το πρώτο τμήμα της ερώτησης.

Το δεύτερο, το οποίο θέλω να πω, είναι ότι πολλές επιχειρήσεις, λόγω αδυναμίας ρύθμισης των οφειλών και λόγω χρέους προς το δημόσιο, δεν μπορούν να προμηθευτούν τα λεγόμενα POS. Η ερώτηση είναι τι σκοπεύετε να κάνετε, διότι εδώ το τραπεζικό ίδρυμα πλουτίζει αδικαιολογήτως εις βάρος των συναλλασσόμενων και αν είναι στην πρόθεσή σας να επιλύσετε το θέμα όσον αφορά την αδυναμία των επιχειρήσεων να έχουν τα POS, τα οποία θα φέρουν έσοδα στο ελληνικό κράτος, αλλά καταπολεμούν και τη φοροδιαφυγή, όπως πολύ σωστά έχετε πει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Αλεξιάδη, έχετε τον λόγο για τρία λεπτά, προκειμένου να απαντήσετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Κόκκαλη, με την ερώτησή σας εισάγετε ένα σοβαρότατο θέμα, το οποίο απασχολεί την ελληνική κοινωνία, αλλά έχει απασχολήσει και τη Βουλή σε άλλες τοποθετήσεις και θα σας απαντήσω τεκμηριωμένα και συνοπτικά.

Θα θέλαμε σε αυτήν την ερώτηση, πριν μπούμε στις λεπτομέρειες, να κάνουμε μία γενική παρατήρηση. Το Υπουργείο Οικονομικών είναι μπροστά σε μεγάλους σχεδιασμούς. Έχουμε ήδη ετοιμάσει διατάξεις και μία σειρά από παρεμβάσεις για την επέκταση των ψηφιακών ηλεκτρονικών συναλλαγών σε κάθε μορφή συναλλαγής και την ενίσχυση μέσω αυτής της διαδικασίας του αγώνα που κάνουμε ενάντια στη φοροδιαφυγή, στο λαθρεμπόριο και τη διαφθορά.

Εάν υπάρχει μια καθυστέρηση σε αυτά τα πράγματα –και πολλές φορές δεχόμαστε και μια άδικη κριτική γι’ αυτήν την καθυστέρηση- είναι γιατί, δυστυχώς, όλα αυτά τα ωραία που είπατε για την οδηγία δεν ισχύουν στην πραγματική αγορά. Αυτήν τη στιγμή, δηλαδή, υπάρχουν πολύ μεγάλες επιβαρύνσεις για την αγορά των POS, υπάρχουν πολύ μεγάλες τιμές για τις προμήθειες, για τη συντήρηση του συστήματος, όπως υπάρχουν και πολύ μεγάλες προμήθειες για κάθε συναλλαγή. Ο στόχος του Υπουργείου Οικονομικών είναι να αυξήσει τα δημόσια έσοδα μέσω αυτής της διαδικασίας και όχι να αυξήσει τα κέρδη κάποιων.

Με σαφήνεια, λοιπόν, λέμε ότι θα πρέπει σε αυτόν τον αγώνα και σε πλήρη συνεργασία, το Υπουργείο Οικονομικών μαζί με τα τραπεζικά ιδρύματα να βοηθήσουμε όλοι μαζί να αλλάξουμε νοοτροπία και να δώσουμε τη δυνατότητα να λειτουργήσει αυτή η διαδικασία. Επαναλαμβάνω ότι αν αυτή η διαδικασία είναι ευκαιρία κάποιων να αυξήσουν τα κέρδη τους, τότε δεν θα έχει αποτέλεσμα. Το Υπουργείο Οικονομικών δεν θα σταθεί θεατής σε αυτήν την ιστορία.

Ήδη είχαμε μια συνάντηση με την Τράπεζα της Ελλάδας και ο κ. Στουρνάρας συμφώνησε μαζί μας σε μια σειρά από ενέργειες, που θα κάνουμε σε αυτόν τον τομέα. Επίσης, θα κάνουμε μια συνάντηση και με την Ελληνική Ένωση Τραπεζών και με τις τράπεζες. Θα κάνουμε ό,τι είναι δυνατόν για να πετύχουμε.

Τώρα σε σχέση με τα ζητήματα της ερώτησής σας, θα ήθελα να σας πω ότι επειδή θέλαμε να είμαστε ακριβείς στο τι θα απαντήσουμε, απευθυνθήκαμε έγκαιρα στην Ελληνική Ένωση Τραπεζών, για να έχουμε πλήρη στοιχεία και να τα καταθέσουμε στη Βουλή. Όμως, δυστυχώς, από την απάντησή τους δεν προκύπτουν αυτά τα στοιχεία.

Εμείς θα καταθέσουμε στα Πρακτικά της Βουλής τόσο το έγγραφο το δικό μας όσο και το έγγραφο της απάντησης που πήραμε, προκειμένου να έχετε μια πλήρη εικόνα γι’ αυτό το ζήτημα.

Από την έρευνα που κάναμε εμείς στο διαδίκτυο –διότι από τα στοιχεία της Ελληνικής Ένωσης Τραπεζών δεν είχαμε αυτά τα στοιχεία- είδαμε ότι, δυστυχώς, αυτά τα πολύ σωστά που λέτε στην ερώτησή σας για μέγιστη χρέωση κ.λπ. δεν ισχύουν. Και το περίεργο είναι ότι ενώ μπαίνεις στις σελίδες των τραπεζών και βλέπεις ποια είναι η τιμή αγοράς ή η μηνιαία μίσθωση και το κόστος συντήρησης, δεν βρήκαμε στο διαδίκτυο ποια είναι η προμήθεια επί των συναλλαγών.

Από τις καταγγελίες που έχουμε στο Υπουργείο Οικονομικών, η προμήθεια αυτή σχετίζεται με το προφίλ του πελάτη. Δηλαδή αλλιώς ξεκινάει η συζήτηση και μετά από διαπραγμάτευση τελειώνει αλλού, ενώ, όπως πολύ σωστά λέτε, πρέπει να έχουμε σταθερές προμήθειες, που να μην είναι πάνω από 0,3%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Κυρία Πρόεδρε, θα χρειαστώ πολύ λίγο χρόνο, προκειμένου να μπορέσω να είμαι συνεπής στην απάντηση.

Από την έρευνα που κάναμε, λοιπόν, εμείς στο διαδίκτυο για τέσσερις μεγάλες τράπεζες, είδαμε, για παράδειγμα, ότι η Εθνική Τράπεζα έχει για σταθερό μηχανισμό από 159 έως 182 και για φορητό από 329 έως 429. Δεν μπορώ να φανταστώ υδραυλικό και ηλεκτρολόγο, οι οποίοι θα χρειαστούν να έχουν φορητό, να πηγαίνουν να δίνουν τόσα χρήματα για να μπορούν να καλύψουν τη φορολογική ή την υπόλοιπη νομοθεσία.

Η Τράπεζα Πειραιώς έχει για τα σταθερά από 156 έως 226 και για κινητά 357.

Η Alpha Bank έχει για σταθερά 157 και για φορητά περίπου 263.

Στην ιστοσελίδα της Eurobank δεν μπορέσαμε να βρούμε στοιχεία.

Δεν θέλω να αδικήσω καμμία τράπεζα. Σήμερα κιόλας και αφού η Ελληνική Ένωση Τραπεζών δεν μας έδωσε τα στοιχεία -μας είπε ότι δεν είναι αρμόδια- θα στείλουμε επιστολή στις τράπεζες και όποια απάντηση έχουμε από κάθε μία από τις τράπεζες, θα σας ενημερώσουμε και εσάς, διότι πρέπει να υπάρχει πλήρης εικόνα γι’ αυτό το ζήτημα.

Όσον αφορά, λοιπόν, αυτό το ζήτημα, θα πρέπει να μειώσουν όλοι τις προμήθειές τους -οι οποίες τώρα είναι πολύ μεγάλες- και για την αγορά του μηχανήματος και για τη μηνιαία συντήρηση και για την προμήθεια σε κάθε συναλλαγή.

Σε ό,τι αφορά το δεύτερο σκέλος του ερωτήματός σας, το Υπουργείο Οικονομικών θα καταθέσει τις επόμενες μέρες διάταξη μέσω της οποίας για ό,τι αφορά χρέη προς το δημόσιο, ένας μοναδικός λογαριασμός –ένας μοναδικός!- ανά επιχείρηση θα έχει ακατάσχετο το ποσό που αφορά τις εισροές των χρημάτων μέσω του POS ή της ηλεκτρονικής συναλλαγής και ακατάσχετο ό,τι αφορά από τον λογαριασμό αυτό σαν έξοδο για αγορές μέσω πιστωτικών καρτών ή για ηλεκτρονικές συναλλαγές για τις ανάγκες της επιχείρησης.

Με αυτόν τον τρόπο θα δώσουμε τη δυνατότητα σε όλους να μπορέσουν να προμηθευτούν αυτά τα μηχανήματα και να λειτουργήσει η αγορά. Τέτοια κίνηση περιμένουμε να γίνει και από την πλευρά των τραπεζών, ενώ πιστεύω ότι θα ευοδωθεί η συνεργασία που έχει ξεκινήσει. Πρέπει να καταλάβουμε όλοι ότι αν επεκτείνουμε τις τραπεζικές ηλεκτρονικές συναλλαγές, θα είναι προς όφελος όλης της κοινωνίας.

Σας ευχαριστώ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, οι τράπεζες είναι εταιρείες. Έχουν τέτοιο νομικό καθεστώς που η πολιτεία δεν μπορεί να παρέμβει στον τρόπο λειτουργίας τους και στον τρόπο δράσης τους.

Εάν περιμένουμε από την Ελληνική Ένωση Τραπεζών να μας πει τα πραγματικά στοιχεία, καήκαμε! Τη δουλειά τους κάνουν. Οι τράπεζες κέρδη θέλουν. Διότι η σχετική έρευνα είναι από το Εμποροβιομηχανικό Επιμελητήριο.

Η δική μου πρόταση ποια είναι; Να συνεργαστούμε με τους εμπόρους και αν, πράγματι, η έρευνα είναι αληθής και εφόσον δεν μπορούμε ως πολιτεία να παρέμβουμε νομικά, να φορολογηθούν οι τράπεζες, εφόσον χρεώνουν μέχρι και 2% και 3%, κύριε Υπουργέ. Ορίστε ένα ισοδύναμο! Να φορολογηθούν οι τράπεζες, διότι είναι ένα κέρδος και αθέμιτο και παράνομο και αδικαιολόγητο.

Καταλαβαίνω το νομικό κώλυμα ότι η πολιτεία δεν μπορεί να παρέμβει στην Ελληνική Ένωση Τραπεζών. Εφόσον, όμως, υφίστανται αυτές οι παράνομες χρεώσεις, να φορολογηθούν αυτά τα κέρδη των τραπεζών.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, μπορείτε να απαντήσετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, είναι σαφέστατο ότι το Υπουργείο Οικονομικών στον αγώνα που δίνει για τη φοροδιαφυγή, το λαθρεμπόριο και τη διαφθορά, για να αντιμετωπίσει τα φαινόμενα αυτά, θα συνεργαστεί όχι μόνο με τους εμπόρους, τους τραπεζίτες αλλά και με οποιονδήποτε άλλον. Μόνο με τον διάβολο δεν θα συνεργαστούμε! Θα κάνουμε ό,τι είναι δυνατόν –και αυτό το αποδεικνύουμε καθημερινά- για να συνεργαστούμε με οποιοδήποτε, να έχουμε την πληροφόρηση εκείνη, τη στήριξη, τη συνεργασία, να δημιουργήσουμε εκείνο το κοινωνικό και πολιτικό μέτωπο, για να έχουμε αποτελέσματα.

Και ήδη έχουμε αποτελέσματα. Σας το λέω εδώ, γιατί δεν θα το ακούσετε στα δελτία των οκτώ ή σε κάποια άλλα κατευθυνόμενα μέσα μαζικής ενημέρωσης. Ήδη έχουμε αποτελέσματα: Το 2013-2014 -το 2014, την εποχή του success story- τα φορολογικά έσοδα ήταν κατά 1,5 δισεκατομμύριο λιγότερα. Το 2014-2015 τα φορολογικά έσοδα όχι μόνο δεν είναι μειωμένα κατά 1,5 δισεκατομμύριο, αλλά έχουν και θετικό πρόσημο και είναι συν 39 εκατομμύρια.

Αυτά, βεβαίως, σας τα λέω εδώ, γιατί δεν θα τα πληροφορηθείτε από ορισμένα μέσα μαζικής ενημέρωσης που φέρνουν την καταστροφολογία, όπως, για παράδειγμα, με τα τέλη κυκλοφορίας, που θυμόσαστε τι ακούστηκε μέσα σε αυτήν την Αίθουσα και το τι γράφτηκε σε έντυπο και ηλεκτρονικό Τύπο, όταν φέραμε τη διάταξη, για το τι θα γινόταν. Και τώρα κανένας δεν λέει ότι έχουμε 8 εκατομμύρια έσοδα παραπάνω, έχουμε δίκαιη κατανομή των βαρών –όσο μπορούμε, έστω μικρή- από τα τέλη κυκλοφορίας και έχουμε και εκατό χιλιάδες αυτοκίνητα περισσότερα από το 2014 να κυκλοφορούν.

Σε ό,τι αφορά, λοιπόν, αυτό το θέμα, είναι σαφέστατο ότι θα κάνουμε συνεργασία με οποιονδήποτε, για να αυξήσουμε τα δημόσια έσοδα και να επεκτείνουμε τις ηλεκτρονικές συναλλαγές.

Το δημόσιο, το κράτος, έχει πάρα πολλά εργαλεία. Και εδώ πρέπει να αποφασίσουν όποιοι δεν θέλουν να συνεργαστούν: Ή θα συνεργαστούν, για να έχουμε κοινά αποτελέσματα, ή θα εφαρμόσουμε τη νομοθεσία και το Σύνταγμα. Δεν υπάρχει περίπτωση το Υπουργείο Οικονομικών να δίνει έναν αγώνα για να αυξήσει τα δημόσια έσοδα και κάποιοι, μέσω αυτού του αγώνα, να προσπαθούν να αυξήσουν τα κέρδη τους. Συνεργασία θέλουμε, ναι, αλλά ουσιαστική και σε όφελος της κοινωνίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριοι συνάδελφοι, ολοκληρώθηκε η συζήτηση επί των επικαίρων ερωτήσεων.

Θα ακολουθήσει νομοθετική εργασία.

Διακόπτουμε για δέκα λεπτά, προκειμένου να ξεκινήσουμε με τη νομοθετική εργασία, όπως έχει γίνει γνωστή από την ημερήσια διάταξη.

Σας ευχαριστώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, πριν ξεκινήσουμε, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις συνοδοί καθηγητές από το Γ΄ Γυμνάσιο Ιλίου.

Η Βουλή τους καλωσορίζει.

(Χειροκροτήματα απ’ όλες τις πτέρυγες της Βουλής)

 (Αλλαγή σελίδας λόγω αλλαγής ΘΕΜΑΤΟΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κύρωση Αναθεωρημένου Ευρωπαϊκού Κοινωνικού Χάρτη».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή, με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο μόνο όσοι έχουν αντίρρηση επί της κυρώσεως αυτής της συμφωνίας.

Θέλει, λοιπόν, κάποιος συνάδελφος να λάβει τον λόγο;

**ΧΡΗΣΤΟΣ ΚΑΤΣΩΤΗΣ:** Βέβαια.

**ΔΗΜΗΤΡΙΟΣ ΚΟΥΚΟΥΤΣΗΣ:** Ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ωραία. Δεν έχω αντίρρηση.

Κύριε Κουκούτση, έχετε τον λόγο για πέντε λεπτά.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κυρία Πρόεδρε.

Το προοίμιο του νομοσχεδίου αυτού υπογραμμίζει τη θέληση των κυβερνήσεων των κρατών-μελών του Συμβουλίου της Ευρώπης, να εξασφαλίσουν στους πληθυσμούς τους τα κοινωνικά δικαιώματα που προβλέπονται από τον Χάρτη, προκειμένου να βελτιώσουν το κοινωνικό τους επίπεδο και να προαγάγουν την κοινωνική τους ευημερία. Οποία ειρωνεία, οποία υποκρισία και πόσο οξύμωρο ακούγεται σήμερα, όταν ζώντας σε μια χώρα που όλα αυτά τα δικαιώματα έχουν καταστρατηγηθεί από τους κυβερνώντες, όταν η καταστρατήγησή τους έχει γίνει, ουσιαστικά, θεσμός.

Κάνοντας έναν πολύ γρήγορο απολογισμό, αρκεί να σημειώσουμε ότι την τελευταία πενταετία η πολιτική αυτή της Ευρωπαϊκής Ένωσης, της Ευρωπαϊκής Κρατικής Τράπεζας και του Διεθνούς Νομισματικού Ταμείου με τις κυβερνήσεις που υπηρέτησαν, οδήγησαν την κοινωνία σε μια καταστροφή. Ανεργία δυσθεώρητη, μεγάλο μέρος του παραγωγικού ιστού και δεκάδες χιλιάδες επιχειρήσεις στο έλεος του θεού, εκατοντάδες χιλιάδες νέοι οδηγήθηκαν στη μετανάστευση και στην εκμετάλλευση. Ποια Χάρτα, λοιπόν; Ποια εργασιακά δικαιώματα; Άραγε, εμείς στη Νότιο Ευρώπη και ειδικά οι Έλληνες έχουμε τα ίδια δικαιώματα με την Ευρώπη του Βορρά, με τους εργαζόμενους των βόρειων χωρών;

Το βιοτικό επίπεδο του λαού μας είναι στα όρια της δυστυχίας, της ανέχειας. Οι μισθοί, οι συντάξεις, οι κοινωνικές παροχές εξαφανίστηκαν, η παιδεία και η υγεία χτυπήθηκαν βάναυσα. Ό,τι δεν τόλμησαν οι νεοφιλελεύθερες κυβερνήσεις το πέτυχαν οι αυτοαποκαλούμενοι «αριστεροί», για να επιβεβαιώσουν για μια ακόμη φορά τη θεωρία ότι τα μέτρα αυτά τα περνούν πιο εύκολα οι λεγόμενες «σοσιαλιστικές», «αριστερές», «προοδευτικές» δυνάμεις, διότι απορροφούν καλύτερα τους κοινωνικούς κραδασμούς και έχουν εκείνο το λεκτικό περιτύλιγμα, το «πακέτο» για να το σερβίρουν, αφού το φορτώσουν με φθηνές δικαιολογίες σε εξωγενείς παράγοντες, λέγοντας ότι την ευθύνη την έχει οποιοσδήποτε άλλος εκτός από αυτούς.

Οι πιστές εφαρμογές του μνημονίου από το 2010 έως σήμερα έχουν προβεί σε μαζικές παραβιάσεις των θεμελιωδών και ανθρωπίνων δικαιωμάτων, όπως αυτά καταγράφονται στο Χάρτη Θεμελιωδών Δικαιωμάτων της Ευρωπαϊκής Ένωσης, οι οποίες όμως ούτε έχουν αναγνωρισθεί, ούτε έχουν καταλογιστεί. Από τη μια η Κυβέρνηση δίνει το χέρι σε καταπατητές ανθρωπίνων δικαιωμάτων, κάνοντας νέες συμφωνίες και από την άλλη κατηγορεί τους ίδιους ως απάνθρωπους. Τον Σεπτέμβρη του 2014, όμως, οι Έλληνες έμαθαν, αν και αυτοκτονούν, αν και λιποθυμούν από την πείνα, αν και έχουν χάσει οποιοδήποτε δικαίωμα εργασίας και αξιοπρέπειας, ότι η Ευρωπαϊκή Ένωση και ο Οργανισμός Ηνωμένων Εθνών, δεν επεμβαίνουν.

Σε μια εξόχως κυνική δήλωση-απάντηση, ο τότε Επίτροπος της Κομισιόν Κατάινεν ανέφερε ότι στις χώρες του μνημονίου δεν χωρούν δημοκρατικά και κοινωνικά δικαιώματα, διότι το μνημόνιο δεν είναι ενωσιακό έγγραφο, με αποτέλεσμα η Χάρτα που ψηφίζουμε σήμερα, για εμάς τους Έλληνες να μην ισχύει. Στο ίδιο πλαίσιο, ας μην ξεχνάμε ότι ήταν και η απάντηση του Μοσκοβισί, ότι ο Χάρτης θεμελιωδών δικαιωμάτων της Ευρωπαϊκής Ένωσης δεν είναι εφαρμοστέος στην Ελλάδα, ενώ ο ίδιος δεν απαντά στο πώς ακριβώς νομιμοποιείται η Κομισιόν, μετέχοντας στην τρόικα, να εισηγείται δυσμενείς παρεμβάσεις σε πεδία που ρητά εξαιρούνται από το ενωσιακό δίκαιο.

Αποκαλύπτεται έτσι το καθεστώς περιορισμένης έως μηδενικής εφαρμογής του εθνικού δικαίου, της εθνικής ανεξαρτησίας. Ουσιαστικά οι Ευρωπαίοι δεν βλέπουν καμμία παραβίαση δικαιωμάτων σε μια χώρα, η οποία φτωχοποιήθηκε βίαια τα τελευταία χρόνια, μ’ ένα μεγάλο μέρος του πληθυσμού της να έχει εξαθλιωθεί. Η Ελλάδα έχει μετατραπεί σε μια αρένα, στην οποία διαπράχθηκαν χιλιάδες αυτοκτονίες λόγω των οικονομικών δυσκολιών, μία πραγματική γενοκτονία και έχουν το θράσος οι Ευρωπαίοι να υποστηρίζουν ότι δεν έχει παραβιαστεί κανένα δικαίωμα του Έλληνα πολίτη;

Η Κομισιόν πρέπει να μας απαντήσει εάν το ευρωπαϊκό πλαίσιο εργασιακών δικαιωμάτων -το οποίο υπόσχεται- θα ισχύσει και για την Ελλάδα ή θα κρατήσει τη διπλή γλώσσα που είχε τα προηγούμενα χρόνια και θα ζητάει η Ελλάδα να εξαιρείται από το πλαίσιο λόγω του μνημονίου.

Εμείς ως εθνικιστικό κίνημα οφείλουμε να δηλώσουμε ότι δεν αποδεχόμαστε την ψήφιση, διότι κρίνουμε ότι είναι κοροϊδία, ότι είναι εμπαιγμός και ότι σήμερα ο Έλληνας εργαζόμενος δεν έχει τα δικαιώματα που αναφέρονται σ’ αυτήν εδώ τη Χάρτα.

Ευχαριστούμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ κι εγώ.

Ο κ. Κατσώτης έχει τον λόγο για πέντε λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστούμε, κυρία Πρόεδρε, αν και το πεντάλεπτο δεν είναι αρκετό για να αναπτύξει κανείς τις θέσεις του πάνω σ’ αυτό που φέρνει σήμερα η Κυβέρνηση, δηλαδή την κύρωση του Αναθεωρημένου Χάρτη των Κοινωνικών Δικαιωμάτων –των λεγόμενων- που έχει αποφασίσει το Ευρωπαϊκό Συμβούλιο.

Η αναγνώριση και η προστασία των δικαιωμάτων που αναφέρονται στον παρόντα Χάρτη έχουν μόνο διακηρυκτικό χαρακτήρα. Αποτελούν ένα ευχολόγιο, χωρίς πρακτικό αντίκρισμα για τους λαούς, αφού όλες οι κυβερνήσεις των κρατών-μελών της Ευρωπαϊκής Ένωσης, καθώς και η συγκυβέρνηση ΣΥΡΙΖΑ-ΑΝΕΛ, αποφασίζουν και υλοποιούν πολιτικές που τσακίζουν στην κυριολεξία το σύνολο των εργατικών λαϊκών δικαιωμάτων.

Η αναθεώρηση του Ευρωπαϊκού Κοινωνικού Χάρτη σε πολλά σημεία εναρμονίζεται και αποτυπώνει τη σύγχρονη αντιλαϊκή στρατηγική της Ευρωπαϊκής Ένωσης. Είναι η στρατηγική της ανταγωνιστικότητας, στην οποία τα πάντα υποτάσσονται, στρατηγική που βρίσκεται σε πλήρη αντίθεση με τα βασικά δικαιώματα των εργαζομένων, στρατηγική που είχε προσχεδιαστεί με τη Συνθήκη του Μάαστριχτ και πιο ειδικά από το 1993 με τη Λευκή Βίβλο και αφορούσε το σύνολο των χωρών της Ευρωπαϊκής Ένωσης.

Η εφαρμογή αυτής της στρατηγικής δεν ήταν που συνοδεύτηκε με μέτρα που οδήγησαν σε μεγάλες ανατροπές στις εργασιακές σχέσεις, στους μισθούς, στις συλλογικές συμβάσεις, στις συντάξεις, στις κοινωνικές παροχές και σε άλλες κατακτήσεις της εργατικής τάξης; Πρόκειται για τις λεγόμενες καπιταλιστικές αναδιαρθρώσεις, τις αντεργατικές μεταρρυθμίσεις που εκπονούνται συστηματικά και με ενιαίο ευρωενωσιακό σχέδιο.

Στο πλαίσιο της ενιαίας στρατηγικής προωθείται ενιαία πολιτική για δραστική μείωση των μισθών και των μεροκάματων με σειρά μέτρων που αποσκοπούν στην κατάργηση των συλλογικών συμβάσεων εργασίας και την προώθηση μορφών εναλλακτικής και μερικής απασχόλησης με διάφορες μορφές.

Τι δεν έχουμε ζήσει; Εργασία ορισμένου χρόνου; Μερική απασχόληση; Προσωρινή απασχόληση; Ατομικές συμβάσεις; Mini jobs; Συμβάσεις με την ώρα; Συμβόλαια μηδενικού ωραρίου; Είναι οι βέλτιστες πρακτικές που εφαρμόζονται στην Ευρωπαϊκή Ένωση; Είναι αυτά που αποτελούν τον κοινωνικό χάρτη; Κατάργηση του σταθερού ημερήσιου χρόνου εργασίας, της μονιμότητας στη δουλειά στο δημόσιο και ορισμένης πιο σταθερής στον ιδιωτικό τομέα, γενικευμένες αλλαγές στις εργασιακές σχέσεις, όπως διευθέτηση του χρόνου εργασίας, ενεργός και ανενεργός χρόνος εργασίας, η οδηγία Σέρκας, κατάργηση των υπερωριών, απελευθέρωση των απολύσεων, απελευθέρωση των υπηρεσιών στην ενιαία αγορά με την οδηγία Μπολκεστάιν το 2006, την οδηγία για την οργάνωση του χρόνου εργασίας, την Πράσινη Βίβλο για τον εκσυγχρονισμό του εργατικού δικαίου στον 21ο αιώνα; Πολιτικές που είναι ενταγμένες στη στρατηγική της απελευθέρωσης της αγοράς εργασίας σε βάθος χρόνου και στην προσαρμογή των εργατικών μισθών και μεροκάματων στα πολύ χαμηλά επίπεδα που διαμορφώνονται στη διεθνή καπιταλιστική αγορά.

Ενιαία πολιτική για τη συρρίκνωση των κοινωνικών παροχών και πριν από όλα, για τα συστήματα Κοινωνικής Ασφάλισης -συντάξεις, υγεία, πρόνοια- επέκταση της ιδιωτικοποίησης των επαγγελματικών ταμείων.

Ακριβώς αυτή τη κατεύθυνση υπηρετεί το σχέδιο νόμου λαιμητόμο της κυβέρνησης ΣΥΡΙΖΑ-ΑΝΕΛ, το οποίο με την πάλη της εργατικής τάξης του λαού δεν πρέπει να φτάσει στη βουλή για το ασφαλιστικό.

Πολλά μπορούσε να πει κανείς, όμως ο χρόνος είναι λίγος και θα πάω στο διά ταύτα. Παρ’ όλα αυτά, εμείς θέλουμε να σημειώσουμε ότι η Κυβέρνηση δηλώνει ότι δεν δεσμεύεται από τις διατάξεις του άρθρου 6 ως προς την καθιέρωση και χρήση μηχανισμών διαιτησίας για τη ρύθμιση των εργασιακών διαφορών, ιδίως ως προς το δικαίωμα μονομερούς πρόσβασης στη διαιτησία σε περίπτωση αποτυχίας των συλλογικών διαπραγματεύσεων.

Είναι μια απαράδεκτη επιλογή, η οποία επιβεβαιώνει την επιμονή και του ΣΥΡΙΖΑ στο αντεργατικό οπλοστάσιο των προηγούμενων κυβερνήσεων, που απαγόρευσαν τη μονομερή προσφυγή στη διαιτησία όταν αποτυγχάνουν οι διαπραγματεύσεις.

Ως προς τη ρύθμιση του άρθρου 6 σε σχέση με τη ρύθμιση του δικαιώματος των εργοδοτών στη συλλογική δράση, ιδίως ως προς την απαγόρευση ανταπεργίας, κυρία Υπουργέ, το τονίσαμε στην επιτροπή και απαιτούμε από την κυβέρνηση να ερμηνεύσει στο σημείο αυτό για ποιο πράγμα δεν θέλει να δεσμευτεί: Για την απαγόρευση ή για τη δυνατότητα επιβολής της ανταπεργίας εκ μέρους των εργοδοτών;

Επίσης δεν κυρώνει, επικαλούμενη τους ίδιους λόγους, τη διάταξη του άρθρου 19 παράγραφος 12 του αναθεωρημένου Χάρτη, που αφορά στην υποχρέωση των κρατών να προάγουν και να διευκολύνουν, στον βαθμό που είναι εφικτό, τη διδασκαλία της μητρικής γλώσσας του διακινούμενου εργαζόμενου στα παιδιά του, παρ’ όλο που η σχετική υποχρέωση ουσιαστικά περιέχεται μόνο ως χαλαρή διακήρυξη στον αναθεωρημένο Χάρτη. Η μη κύρωση, όμως, τι δείχνει; Δείχνει μια αντιμεταναστευτική αντίληψη.

Στον Χάρτη υιοθετείται η λογική μιας μίνιμουμ προστασίας των κοινωνικών δικαιωμάτων, που σε σχέση με τα εργασιακά δικαιώματα, πρέπει –λέει- να είναι ανεκτή από τους εργοδότες.

Θεσμοθετούνται περιορισμοί και εξαιρέσεις, αλλά, κυρία Υπουργέ, και αναγνώριση και νομιμοποίηση αντεργατικών ρυθμίσεων, αλλά και των λεγόμενων δικαιωμάτων εργοδοτών. Πρόκειται για ρυθμίσεις στον εργασιακό χώρο, που είναι πίσω από διεθνείς συμβάσεις εργασίας, πίσω και από ισχύουσες σε εθνικό επίπεδο ρυθμίσεις αλλά και από τις εργατικές κατακτήσεις.

Να αναφέρουμε, για παράδειγμα, το δικαίωμα σε δίκαιες συνθήκες εργασίας. Τι λέει εδώ; Γίνεται λόγος γενικά και αόριστα για εύλογη διάρκεια καθημερινού και εβδομαδιαίου ωραρίου, για εξάλειψη κινδύνων –λέει- σε επικίνδυνα ή ανθυγιεινά επαγγέλματα, μέσα από τη μείωση των ωρών εργασίας ή τη χορήγηση πρόσθετης άδειας με αποδοχές, για εξασφάλιση της νυχτερινής εργασίας, λαμβάνοντας υπ’ όψιν την ιδιαίτερη φύση της νυχτερινής εργασίας. Ποιος είναι ο σταθερός ημερήσιος χρόνος; Είναι τελειωμένος δηλαδή. Είναι πίσω από αυτά που έχουμε μέχρι σήμερα.

 Στα άρθρα 3: «Το δικαίωμα σε συνθήκες ασφάλειας και υγιεινής στην εργασία» και το άρθρο 22: «Το δικαίωμα συμμετοχής στον καθορισμό και τη βελτίωση των συνθηκών εργασίας και του εργασιακού περιβάλλοντος»

Το στρατηγικό πλαίσιο της Ευρωπαϊκής Ένωσης 2014-2020, όπως και το προηγούμενο για την υγεία και ασφάλεια, έχει ως κριτήριο αντιμετώπισης του επαγγελματικού κινδύνου τη διασφάλιση της ανταγωνιστικότητας των επιχειρήσεων.

Η πολιτική ενίσχυσης της κερδοφορίας και της ανταγωνιστικότητας των επιχειρήσεων αποτελεί βασικό άξονα των αποφάσεων και συνθηκών της Ευρωπαϊκής Ένωσης, όπως είναι η στρατηγική Λισαβόνας, Ευρώπη 2020.

Από αυτή την άποψη οι διατυπώσεις των άρθρων 3 και 22, κυρία Υπουργέ, για την υγιεινή και ασφάλεια αποτελούν «ευχές», αφού το κριτήριο των αποφάσεων και της λήψης μέτρων είναι η σύγκριση του κόστους πρόληψης και του κόστους αντιμετώπισης του επαγγελματικού κινδύνου στο επίπεδο της επιχείρησης. Στο επίπεδο του κράτους, η αντιμετώπιση του επαγγελματικού κινδύνου υποτάσσεται στο κριτήριο της διασφάλισης της κερδοφορίας του κεφαλαίου. Άρα δεν υπάρχει καμμία προστασία του εργαζόμενου. Πάνω από όλα είναι η ανταγωνιστικότητα και η κερδοφορία.

Κι επειδή πολλά μπορεί να πει κανείς, εμείς γι’ αυτούς, αλλά και πολλούς άλλους σπουδαίους λόγους που έχουμε πει και στην επιτροπή -και θέλουμε να καταθέσουμε για τα Πρακτικά ολόκληρη την ανάλυσή μας γι’ αυτό τον Χάρτη που μας φέρατε εδώ- δεν θα ψηφίσουμε και θα προσπαθήσουμε, βέβαια, μέσα από το κίνημα, διαθέτοντας όλες μας τις δυνάμεις, να κατακτήσει η εργατική τάξη, οι εργαζόμενοι συνολικά, τα λαϊκά στρώματα, πραγματικά κοινωνικά δικαιώματα σε μια άλλη μορφή οργάνωσης της οικονομίας, με άλλη εξουσία, με τον ίδιο τον λαό στην εξουσία και αυτός να κάνει κουμάντο στα ίδια τα μέσα παραγωγής, πράγμα που θα οδηγήσει τα λαϊκά στρώματα σε πραγματικά κοινωνικά δικαιώματα.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά την προαναφερθείσα ανάλυση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, κυρία Φωτίου, θέλετε τον λόγο;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, κυρία Πρόεδρε, για δύο-τρία λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κατ’ αρχάς ευχαριστώ για τις παρατηρήσεις σας.

Θα ήθελα εξαρχής να κάνω μια διευκρίνιση, γιατί νομίζω ότι οι εκπρόσωποι και των δύο κομμάτων κάνουν μια σύγχυση. Ο συγκεκριμένος Χάρτης, τον οποίο σήμερα κυρώνουμε, δεν πρόκειται για κείμενο της Ευρωπαϊκής Ένωσης. Μπερδεύουμε, δηλαδή, το Συμβούλιο της Ευρώπης με τα όργανα της Ευρωπαϊκής Ένωσης.

Άρθρο 1. Να ξεκαθαρίσουμε ότι είναι δύο διαφορετικά νομικά κείμενα το «ο Αναθεωρημένος Ευρωπαϊκός Κοινωνικός Χάρτης του Συμβουλίου της Ευρώπης» και «ο Θεμελιώδης Χάρτης της Ευρωπαϊκής Ένωσης». Είναι διαφορετικά. Επομένως η συμμόρφωση ή η μη συμμόρφωση προς αυτόν, δεν γίνεται από όργανα της Ευρωπαϊκή Ένωσης αλλά του Συμβουλίου της Ευρώπης.

Επομένως εμάς σε αυτήν την πολιτική συγκυρία μας ενδιαφέρει αυτή η κύρωση και για ποιον λόγο; Μας ενδιαφέρει πολύ, όπως έδειξαν έξι προηγούμενες περιπτώσεις, που ήρθαν στην Επιτροπή Κοινωνικών Δικαιωμάτων του Ευρωπαϊκού Κοινωνικού Χάρτη σε ένα κείμενο λιγότερο προστατευτικό από αυτό εδώ, γιατί αυτό είναι περισσότερο προστατευτικό. Τότε, έκρινε αυτή η επιτροπή και για τις έξι περιπτώσεις ότι το πρώτο μνημόνιο -γιατί σε αυτό αφορούσε- ήταν αντίθετο στην ευρωπαϊκή νομιμότητα, αντίθετο στον Ευρωπαϊκό Κοινωνικό Χάρτη. Είναι αυτό όπλο στα χέρια μας σήμερα; Είναι. Είναι στον διεθνή συσχετισμό δύναμης. Είναι μέσα στην παγκοσμιότητα, όπου παίζεται ο ρόλος της Ελλάδας, όπου παίζεται η κατάσταση της Ελλάδας και ξέρετε ότι έχουμε ανάγκη συμμαχιών σε αυτήν την κατάσταση. Άρα τα όσα ακούσαμε, τουλάχιστον από τη Χρυσή Αυγή, δεν ισχύουν.

Δεύτερον, δεν είναι τυχαίο ότι είκοσι χρόνια τώρα δεν κυρώνεται αυτός ο Χάρτης. Γιατί είκοσι χρόνια δεν κυρώνεται; Δεν κυρώνεται είκοσι χρόνια, κυρία Πρόεδρε, διότι ήδη από τον Χάρτη των Ανθρωπίνων Δικαιωμάτων του ’61 που αναφέρθηκε ο κ. Κατσώτης, προφανώς η Ευρώπη ολόκληρη, αλλά και η σύγκρουση κεφαλαίου κι εργασίας, δημιουργεί συνθήκες, οι οποίες είναι δυσμενέστερες, πλέον, για τους εργαζόμενους και άρα αποφεύγεται, εδώ, στη δική μας χώρα από το ’96 μέχρι σήμερα, ενώ εξελίσσεται, μετατρέπεται, όλη η ιστορία σε πολιτικές νεοφιλελεύθερες από τις ισχύουσες κυβερνήσεις και δεν κυρώνουν τον Χάρτη. Δεν είναι τυχαίο αυτό.

Τρίτο σημείο που θέλω να αναφερθώ: Στις παρατηρήσεις του κ. Κατσώτη, οι οποίες είναι εύλογες, για το άρθρο 2, που αφορά τις διατάξεις του άρθρου 6 της Χάρτας. Προσέξτε: Τις κυρώνουμε με επιφύλαξη. Τι σημαίνει «με επιφύλαξη»; Σημαίνει ότι ισχύει η ισχύουσα νομοθεσία.

Άρα, πρώτον, στο θέμα για τη ρύθμιση εργασιακών διαφορών, ιδίως ως προς το δικαίωμα μονομερούς πρόσβασης στη διαιτησία σε περίπτωση αποτυχίας των συλλογικών διαπραγματεύσεων, εμείς λέμε «επιφύλαξη», άρα δεν ισχύει αυτό.

Δηλαδή, μπορούμε να πηγαίνουμε σε μονομερή διαπραγμάτευση εάν αποτύχει η συλλογική διαπραγμάτευση, διότι, όπως λέει το Σύνταγμα -άρθρο 22- και όπως λέει επανειλημμένα ο αντίστοιχος νόμος, ο οποίος ισχύει σήμερα, αυτό δεν μπορεί να ισχύσει στον ελληνικό χώρο. Εμείς, δηλαδή, εξακολουθούμε να υποστηρίζουμε και νομικά τη μονομερή διαπραγμάτευση.

**ΧΡΗΣΤΟΣ ΚΑΤΣΩΤΗΣ:** Ο νόμος σήμερα δεν το επιτρέπει.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το προβλέπει.

**ΧΡΗΣΤΟΣ ΚΑΤΣΩΤΗΣ:** Τον αλλάξατε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το προβλέπει και μπορώ να επανέλθω σε αυτό αν θέλετε.

Δεν είναι τυχαίο, κύριε Κατσώτη, ότι το γεγονός πως κάνουμε ακριβώς αυτήν τη ρύθμιση με επιφύλαξη, βρίσκει αντίθετο το ΣΕΒ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Ένα λεπτό ακόμα θα ήθελα, κυρία Πρόεδρε.

Και ξέρετε την ανακοίνωση του ΣΕΒ που διαφωνεί κατηγορηματικά με την επιφύλαξη, με την οποία ψηφίζουμε το συγκεκριμένο άρθρο, διότι ακριβώς δεν θέλει να ισχύσει η μονομερής διαπραγμάτευση.

Δεύτερον, στο ίδιο άρθρο οι διατάξεις δεν δεσμεύουν την Ελλάδα ως προς τη ρύθμιση του δικαιώματος των εργοδοτών στη λεγόμενη συλλογική δράση, δηλαδή στην ανταπεργία των εργοδοτών, στο lockout για να συνεννοούμαστε. Έτσι θέτουμε το θέμα της επιφύλαξης. Δηλαδή, αναγνωρίζεται ανώτερο το ελληνικό δίκαιο στο συγκεκριμένο θέμα και επομένως δεν επιτρέπεται, όπως ρητά αναφέρεται και στην εισηγητική έκθεση, να εξασκήσουν το δικαίωμα αυτό οι εργοδότες του lockout. Είναι σαφές και δεν θέλουμε να δημιουργείται καμμία άλλη παρανόηση.

Τελειώνοντας, θα αναφερθώ στο άρθρο 3. Στο άρθρο 3, παράγραφος 4 και στο άρθρο 19, παράγραφος 12, μιλάμε για ιατρό εργασίας. Αυτόν τον έχουμε στην ελληνική νομοθεσία -και στις ιδιαίτερες καταστάσεις- σε επιχειρήσεις άνω των πενήντα ατόμων ή –σύμφωνα με τα όσα προβλέπονται στον νόμο- σε επιχειρήσεις αυξημένου εργασιακού κινδύνου. Δεν είναι εύκολο για εμάς να το κάνουμε σε όλες τις επιχειρήσεις, ακόμα και πέντε ανθρώπων ή δέκα ανθρώπων. Αυτή είναι η διαφορά μας. Δεν έχουμε άλλη διαφορά.

Νομίζω, κυρία Πρόεδρε, ότι στον χρόνο, που μου δόθηκε, απάντησα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε την κυρία Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: **«**Κύρωση Αναθεωρημένου Ευρωπαϊκού Κοινωνικού Χάρτη**»**.

Ερωτάται το Σώμα: Γίνεται δεκτό το νομοσχέδιο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΗΜΗΤΡΙΟΣ ΚΟΥΚΟΥΤΣΗΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: **«**Κύρωση Αναθεωρημένου Ευρωπαϊκού Κοινωνικού Χάρτη**»** έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου

σελ. 132α)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχω την τιμή να ανακοινώσω στο Σώμα τα εξής:

1. Οι Υπουργοί Ναυτιλίας και Νησιωτικής Πολιτικής, Οικονομίας, Ανάπτυξης και Τουρισμού, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και οι Αναπληρωτές Υπουργοί Οικονομίας, Ανάπτυξης και Τουρισμού, και Εσωτερικών και Διοικητικής Ανασυγκρότησης κατέθεσαν στις 14-1-2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για τις Θαλάσσιες Μεταφορές».

2. Οι Υπουργοί Υποδομών, Μεταφορών και Δικτύων, Εξωτερικών και Οικονομικών κατέθεσαν στις 14-1-2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές».

Παραπέμπονται στις αρμόδιες Διαρκείς Επιτροπές.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 12.31΄ λύεται η συνεδρίαση για αύριοημέρα Παρασκευή 15 Ιανουαρίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 2/2/5-11-2015 επερώτησης προς τον Υπουργό Οικονομίας, Ανάπτυξης και Τουρισμού, σύμφωνα με την ημερήσια διάταξη που έχει διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**